
| zată pe modelul stărilor eului, o teorie a comunicării ce include 
Căpitoliil 17 Afiăliză Str cilicălAjăărisătă analiza tranzacţiilor, o teorie a dezvoltării copilului bazată pe con- 

Anexă. Un caz finalizat și evaluarea sa la distanță zi cu zi și până la psihozele grave, în terapia individuală, de 
Index de termeni grup, a cuplului sau a familiei. De asemenea, analiza tranzacţio- 

cațional și în consiliere. 

Analiza tranzacțională ne poate ajuta să comunicăm mai bine 
și, împreună cu principiul de bază „toți oamenii sunt OK“, poa- 
te avea implicaţii sociale și politice pozitive în dezvoltarea co- 

2010 marchează centenarul nașterii lui Eric Berne, fondatorul 
analizei tranzacţionale. Cei șaizeci de ani ai vieții sale i-a trăit în 
contextul unei dezvoltări fără precedent a cunoștințelor și meto- 
delor psihologice. A fost un gânditor foarte clar și această calitate 


Capitolul 16. Structura mai subtilă a personalității 


Capitolul 19. Analiza regresivă 
Capitolul 20. Consideraţii teoretice și tehnice 


ERIC BERNE Analiza tranzacțională în psihoterapie = Prefaţă la ediția în limba română 


s-a transmis până la noi sub forma structurii coerente a analizei 
tranzacționale. 

Mediul în care a lucrat Berne a fost cel psihiatric și psihotera- 
peutic, dar, datorită eleganţei și simplităţii conceptuale, influen- 
ţa analizei tranzacționale s-a simțit în lumea largă într-o mare di- 
versitate de forme. Aceleași concepte de bază pot fi utilizate 
pentru a scoate la lumină un adânc proces psihologic inconștient, 
a învăța un copil să se distreze mai bine în compania colegilor 
de clasă și a arăta unui manager cum să fie mai eficient la locul 
de muncă. 

Eric Berne susținea că orice psihoterapeut trebuie să accepte 
responsabilitățile care revin de obicei unui „doctor adevărat“, adi- 
că să se orienteze în primul rând către vindecarea pacienților săi. 
El trebuie să-și planifice tratamentul, astfel încât în fiecare etapă 
să știe exact ce face și de ce face acest lucru. Aceste calități sunt 
necesare și în zilele noastre pentru acreditarea practicienilor AT. 

Termenul de „analiză tranzacțională“ s-a născut în articolul 
scris de Berne: Analiza tranzacțională: o metodă nouă și eficientă a 


terapiei de grup, apărut în „American Journal for Psychotherapy” 
în 1958, în timp ce conceptele de stări ale eului și analiza structu- 
rală apăruseră deja în alte două lucrări despre intuiție, publica- 
te în 1957. 


Analiza tranzacțională în psihoterapie (1961) este prima carte a 
lui Berne în întregime dedicată analizei tranzacționale, în care 
apar principiile și conceptele de bază ale noii metode, rădăcini- 
le psihanalitice ale analizei tranzacţionale și referiri la viitoare 
dezvoltări teoretice și practice: studiul jocurilor psihologice care 
avea să devina un bestseller — Games people play — în 1964. 

Pe lângă expunerea teoretică a gândirii sale, Berne ilustrează 
cum acționează practic analiza tranzacțională oferind numeroase 

exemplificări, desene, scheme, diagrame și studii de caz. Este o 
lucrare clasică în domeniul psihoterapiei, acum accesibilă noilor 
generații de cititori. 

Apariţia în peisajul psihologiei românești a Analizei tranzac- 
tionale în psihoterapie este un prilej de sărbătorire a moștenirii lui 
Eric Berne și, în același timp, este o privire realistă asupra felului 
în care această teorie ne poate ajuta să facem față provocărilor 
viitoare. 


Psih. NICOLETA GHEORGHE 

Președinte al Asociației Române de Analiză Tranzacțională 
Vicepreşedinte al Asociației Europene de 

Analiză Tranzacțională 

București, Septembrie 2010 

Prefaţă 


Această lucrare aduce în discuție un sistem unificat de psihia- 
trie individuală și socială așa cum a fost predat în ultimii cinci 
ani la Seminarul de Terapie de Grup de la Spitalul Mount Zion 
din San Francisco, la Conferinţa Clinică în Psihiatrie din Penin- 
sula Monterey, la Seminariile de Psihiatrie Socială din San Fran- 
cisco si mai recent, la Spitalul de Stat Atascadero și Institutul de 
Neuropsihiatrie Langley Porter. Această metodă este folosită atât 
de terapeuți și grupuri de lucru din diferite instituţii de trata- 
ment, cât și în practici particulare, pentru a trata aproape orice 
tulburare mentală, emoţională și de caracter. Interesul crescut 
pentru această metodă și vasta diseminare a principiilor sale au 
indicat necesitatea publicării acestei cărți, dat fiind că numeroa- 
sele cerinţe pentru prelegeri, reeditări și corespondenţă au deve- 
nit din ce în ce mai dificil de îndeplinit. 

Autorul a avut privilegiul de a vizita spitale de boli mentale 
din aproape 30 de ţări din Europa, Asia, Africa și insule din 
Atlantic și Pacific și a avut ocazia de a testa principiile analizei 
structurale în situaţii diferite din punct de vedere rasial și cultu- 
ral. Precizia și valoarea lor predictivă au rezistat chiar și în con- 
diții mai dificile, necesitând ajutorul interpreţilor pentru a putea 
intra în legătură cu oameni cu mentalități foarte particulare. 

Întrucât analiza structurală este o teorie mai generală decât 
psihanaliza ortodoxă, cititorul va fi mai obiectiv față de el însuși 
și de autor, cel puțin la început, dacă va face față tentaţiei, ușor 
de înțeles, de a reduce prima orientare la cea de-a doua. Dacă 
procesul este inversat, așa cum ar trebui să fie, se va descoperi 
că psihanaliza își găsește cu ușurință locul, din punct de vedere 
metodologic, ca un punct de vedere extrem de specializat al ana- 
lizei structurale. De exemplu, analiza tranzacțională dezvăluie 
câteva tipuri diferite de „tranzacţii încrucișate“. Fenomenele va- 
riate de transfer sunt aproape toate subsumate doar unui sigur 
tip, denumit aici „Tranzacţie Încrucișată de Tip I“. Alte exemple 
ale relației dintre psihanaliză și analiza structurală sunt redate 
în text. 


Semantica 


În cele ce urmează, termenul analiză tranzacțională va fi folo- 
sit pentru a se face referire la întreg sistemul, inclusiv la analiza 
structurală. În contexte specifice, acest termen va fi folosit în sen- 
sul său mai strict, pentru a face referire la analiza tranzacţiilor 
singulare. 

Titulatura psihiatrie socială este folosită aici pentru a indica stu- 
diul aspectelor psihiatrice ale tranzacţiilor specifice sau ale setu- 
rilor de tranzacţii care au loc între doi sau mai mulți indivizi 
într-un anumit moment și loc. Epidemiologia psihiatrică compa- 
rativă, sau compararea problemelor psihiatrice ale diferitelor gru- 
puri sociologice, culturale sau naționale, care este uneori numi- 
tă „psihiatrie socială“, poate fi pe bună dreptate, mai bine și mai 
precis denumită cu expresia „psihiatrie comparativă“. (Aceas- 
tă problemă de terminologie a fost dezbătută de autor (1956), 


observând întrebuințarea timpurie a termenului de „psihiatrie 
comparativă“ de către Yap (1951). 

Pronumele el se referă adesea la ființele umane în general, de 
orice sex. Verbul este într-un context tehnic înseamnă „este în 
mod obișnuit, potrivit experienţei de până acum a autorului“. 
Pare a fi înseamnă „mi se pare mie, din observaţii repetate, dar 
nu suficient pentru a-mi oferi, încă, certitudinea“. La persoane- 
le reale se face referire prin „adult“, „părinte“ și „copil“. Atunci 
când acești termeni sunt scriși cu majuscule ca Adult, Părinte și 
Copil, ne referim la stări ale eului și nu la oameni. Adjectivele 
corespunzătoare sunt „parental“, „adult“ și „de copil“ sau „co- 
pilăresc“, uneori cu majusculă, alteori fără, conform contextului. 

Psihanaliza împreună cu alte domenii înrudite, așa cum sunt 
invocate în această carte, se referă la ceea ce este cunoscut drept 
psihanaliză „ortodoxă“, adică la rezolvarea conflictelor infanti- 
le prin folosirea sistematică a asociațiilor libere, tratând fenome- 
nele de transfer și de rezistenţă potrivit principiilor lui Freud. Să 
ținem seama totuși că, după cincisprezece ani, scriitorul s-a se- 
parat oficial, cu câțiva ani în urmă, de mișcarea psihanalitică (în 
termenii cei mai favorabili), iar concepția autorului privind func- 
ţia eului este diferită de cea a majorităţii psihanaliștilor ortodocși, 
apropiindu-se mai mult de punctele de vedere ale lui Federn 
(1952) și ale discipolului său, Edoardo Weiss (1950). 

Mulţumiri 


Mulţumesc înainte de toate tuturor celor din San Francisco 
care m-au încurajat prin interesul lor față de analiza tranzacțio- 
nală în fazele de început: dr. R. ]. Starrels, care a urmărit dezvol- 
tarea sa aproape ab initio, dr. Martin Steiner, care a organizat pri- 
mele seminarii la Spitalul Mount Zion; și doamnei Eugenia 
Prescott, de la Departamenul de Sănătate din San Franscisco, care 
a organizat primul seminar de seară pe această temă. Le sunt re- 
cunoscător în special celor care m-au invitat și celor care mi-au 
îngăduit să-mi expun ideile judecății critice a personalului și să 
le aplic în practica clinică: dr. Norman Reider de la Spitalul Mo- 
unt Zion; dr. Donald Shaskan de la Clinica de Igienă Mentală de 
la Administraţia Veteranilor, dr. M. Robert Harris de la Institu- 
tul de Neuropsihiatrie Langley Porter și doctorilor Reginald 
Rood și Victor Arcadi de la Spitalul de Stat Atascadero. 

Cele mai interesante progrese au avut loc la seminariile de 
Psihiatrie Socială din San Franscisco. A fost extrem de plăcut 
să vezi atât de mulți oameni participând acolo, săptămână de 
săptămână, luni sau chiar ani la rând, călătorind adesea pe dis- 
tanțe lungi și în cele mai multe cazuri cu un sacrificiu conside- 
rabil, având în vedere programele lor încărcate. Toţi aceia care 
au contribuit în mod regulat, prin critici și completări și/sau 

au aplicat analiza structurală și tranzacțională în cadrul grupu- 
rilor sau în cazuri individuale și au comunicat rezultatele, au 
fost cei mai utili la consolidarea formulărilor. Printre aceștia îi 
includ pe: domnișoara Viola Litt, secretara seminariilor, dom- 
nișoara Barbara Rosenfeld, care a dedicat multe ore săptămâ- 
nal analizei tranzacționale și a contribuit cu o serie de idei uti- 
le, domnul Harold E. Dent, dr. Franklin Ernst, domnișoara 
Margaret Frings, dr. Gordon Gritter, dr. John Ryan, doamna 
Myra Schapps și domnul Claude Steiner. Totodată, le sunt re- 
cunoscător tuturor celor care au contribuit sau s-au înscris cu 
cea mai mare regularitate la Conferinţa Clinică de Psihiatrie din 
Peninsula Monterey (onorându-ne cu prezenţa lor în această 
experiență săptămânală plăcută, informală și educativă, cu un 
titlu formal): dr. Bruno Klopfer, dr. David Kupfer, dr. Herbert 
Wiesenfeld și domnișoara Anita Wiggins, specialistă în asisten- 
tă medicală. Această listă ar putea continua cu cei care au par- 
ticipat din când în când la seminarii și au stimulat reflectarea 
ulterioară, prin întrebările și observaţiile lor. Am apreciat, în 
același timp, oportunităţile oferite de către președinții tuturor 
întrunirilor la care am fost invitat să țin prelegeri. În plus, le 
sunt recunoscător tuturor celor care s-au oferit ca observatori 
în grupurile de terapie, astfel încât să pot determina dacă ver- 
siunea personală a celor întâmplate a fost doar în imaginația 
mea sau a obținut un oarecare consens. Mai presus de toate, le 
sunt recunoscător pacienţilor care mi-au dezvăluit structura 
personalității lor și mi-au dat ocazia să elaborez principiile ana- 
lizei tranzacționale. 

În cele din urmă, trebuie să le mulțumesc mai ales celor care 
m-au ajutat să scriu această carte: cei aproximativ o sută de cli- 
nicieni care au citit cartea cu atenţie și mi-au dat sugestii; soției 

mele, pentru contribuţia adusă la funcționarea fără întreruperi a 
sistemului meu și pentru răbdarea de-a lungul multor seri pe- 
trecute în biroul meu; îi mulțumesc și doamnei Allen Williams 
pentru serviciul secretarial conștiincios și inteligent. 


Carmel-by-the Sea, California 
Aprilie 1960 

Introducere 


O stare a eului poate fi descrisă din punct de vedere fenome- 
nologic ca un sistem coerent de sentimente conectate cu un su- 
biect dat, din punct de vedere operaţional ca un set coerent de 
modele comportamentale, iar din punct de vedere pragmatic ca 
un sistem de sentimente care încurajează un set asociat de mo- 
dele comportamentale. Penfield! a demonstrat că amintirile su- 
biecților epileptici sunt păstrate în forma lor naturală ca stări ale 
eului. El a putut provoca aceste fenomene doar prin stimularea 
electrică directă a lobilor temporali ai cortexului. 

„Subiectul simte din nou emoția pe care situația originară a 
produs-o în interiorul său și este conștient de aceleași interpretări, 
adevărate sau false, pe care el însuși le-a conferit experienței în 
stadiul inițial. De aceea, amintirea provocată nu este reproduce- 
rea fotografică sau fonografică exactă a scenelor și a evenimente- 
lor trecute. Este reproducerea a ceea ce pacientul a văzut și a au- 
zit, a simțit și a înţeles.“ El a observat ulterior ca asemenea evocări 
sunt distincte și nu „combinate cu alte experienţe similare“. 

A demonstrat mai departe că două stări ale eului pot ocupa 
simultan conștiința ca entități psihologice separate, diferite una 


1 W. Penfield, „Memory Mechanisms“, Arch. Neurol. & Psychiat. 67, pp. 178-198, 
1952, cu comentarii de L.S. Kubie et al. 

de alta. Într-un caz de astfel de reluare forțată a unei experienţe 
prin stimulare electrică, pacientul s-a plâns că a auzit oameni râ- 
zând. Pacientului însuși totuși „nu-i venea să râdă la o glumă, 
oricare ar fi fost ea“. El era oarecum dublu conștient de două si- 
tuaţii simultane. Reproșul său arăta aprecierea sa imediată a in- 
congruenței a două experiențe — una din prezent și alta pătrun- 
să cu forța în conștiința lui, din trecut“. Aceasta se referă la faptul 
că pacientul era conștient că a fost în sala de operații și de aceea 
și-a îndreptat reproșul spre doctorul său, dar, în același timp, 
atunci când o astfel de amintire „pătrunde cu forță în conștiința 
unui pacient, i se pare a fi o experiență prezentă“. Numai când 
aceasta ia sfârșit, o recunoaște ca pe o amintire vie, din trecut. O 
astfel de amintire „este la fel de clară ca și cum ar fi trecut abia 
treizeci de secunde de la experienţa originară“. În momentul sti- 
mulării, pacientul „este el însuși atât actor, cât și spectator“. 

Penfield, Jasper si Roberts22 scot în evidenţă diferenţa dintre 
reexperimentarea unor astfel de amintiri complete, adică redeș- 
teptarea unei stări complete a eului pe de o parte și fenomenele 
izolate care apar la stimularea cortexului auditiv și vizual sau a 
memoriei cuvintelor, pe de altă parte. Ei subliniază că înregistra- 
rea temporală poartă cu ea elemente psihice importante, cum ar 
fi înțelegerea sensului experienţei și emoția adiacentă. Totuși, 
Penfied însuși nu folosește termenul de „stare a eului”. 

Kubie, în comentariile sale la aceste experimentet, observă că su- 
biectul este atât observator, cât și observat, și că atât neocortexul, 


2 W. Penfield & H. Jasper, Epilepsy and the Functional Anatomy of the Human 
Brain, Little, Brown & Company, Boston, 1954, cap. XI. 

3 W. Penfield & L. Roberts, Speech and Brain-mechanisms, Princeton University 
Press, Princeton, 1959. 

4 W. Penfield, „Memory Mechanisms”, ed. cit. 

cât și creierul primitiv sunt activate. „Rememorarea este în 
esență completă, incluzând cu mult mai mult decât este el 
capabil în mod conștient să-și reamintească, aproximând 
acea totalitate a amintirilor care poate fi uneori realizată cu 
pacienţi sub hipnoză.“ Trecutul este la fel de apropiat și viu 
ca și prezentul. Ceea ce este provocat este o retrăire specifi- 
că a unei experiențe specifice. Memoria verbală de la nive- 
lul neocortexului pare să funcționeze ca memorie de protec- 
ţie, care ecranează amintirile senzoriale sau „viscerale“ ale 
acelorași experienţe. Concluzia lui Kubie este că evenimen- 
tele sunt experimentate simultan în două feluri: la nivelul 
creierului primitiv și la nivelul neocortexului. Este oportun 
să acordăm atenţie opiniei lui Cobb, exprimată la același sim- 
pozion;, că „studierea emoțiilor este acum o ocupație medi- 
cală legitimă“, pe care o asociază cu fiziologia „creierului 
reptilian”. 

Este bine cunoscut psihologilor, adică cercetătorilor minții 
indiferent de orientare, că stările complete ale eului pot fi per- 
manent păstrate. Federne este unul dintre primii care au evi- 
dențiat pe baze psihiatrice ceea ce Penfield a demonstrat mai 
târziu în remarcabilele sale experimente neurochirurgicale, 
anume că realitatea psihologică se bazează pe stări complete 
și distincte ale eului. El observă că termenul de „stare a eului“ 
a întâmpinat rezistență atunci când a fost introdus. Era mai 
simplu pentru oameni să continue să gândească în termeni 
conceptuali ortodocși decât să facă trecerea la o abordare fe- 
nomenologică. 


5 S. Cobb, „On the Nature and Locus of Mind”, Arch. Neurol. & Psychiat. 67, 
pp. 172-177. 
6 P. Federn, Ego Psychology and the Psychoses, Basic Books, New York, 1952. 

Weiss”, principalul promotor al lui Federn, a clarificat și a sis- 
tematizat psihologia eului concepută de Federn. Weiss descrie 
starea eului ca „realitate experimentată în prezent a unui eu men- 
tal și fizic cu conținuturile trăite până atunci“. Referitor la aceas- 
ta, Federn vorbește despre „stări ale eului de zi cu zi“. Weiss 
atrage atenţia exact asupra a ceea ce a demonstrat Penfield: că 
stările eului din vârstele anterioare păstrează o existență poten- 
țială în interiorul personalității. Acest lucru a fost deja bine sta- 
bilit clinic prin faptul că asemenea „stări ale eului pot fi reîncăr- 
cate cu energie, direct, în condiţii speciale, de exemplu în situaţii 
de hipnoză, vise și psihoză“. Totodată, el observă că „două sau 
mai multe stări separate ale eului pot lupta pentru a-și menține 
integritatea și pot exista conștient în același timp“. Conform ce- 
lor susținute de Federn, refularea amintirilor traumatizante sau 
a conflictelor este posibilă în multe cazuri numai prin refularea 
întregii stări corespunzătoare a eului. Stările timpurii ale eului 
se păstrează într-o stare latentă, așteptând să fie reîncărcate cu 
energie. Mai mult, prin aducerea în discuţie a cathexisuluis stă- 
rilor eului, Federn susține că însuși acest cathexis este experi- 
mentat ca sentiment al eului. Ceea ce conduce la o altă proble- 
mă: ce anume înseamnă „sinele“? 

Weiss vorbește despre „starea reziduală a eului infantil al per- 
soanei adulte, care rămâne de obicei încărcată cu energie și care, 


7 Edoardo Weiss, Principles of Psychodnamics, Grune & Stratton, New York, 
1950. 

8 Concept de inspiraţie freudiană, „cathexis” (din greaca veche), tradus în une- 
le contexte și cu „energie psihică“, se referă, în cazul lui Berne, la acea ener- 
gie care circulă de la un nivel la altul al celor trei stări ale eului. Starea care 
va fi încărcată cu energie psihică va avea și „puterea executivă” în cadrul 
personalităţii. Această energie există sub trei forme: legată (potenţială), ne- 
legată (consumată involuntar) și liberă (folosită în mod voluntar). (n. red.) 

în orice caz, poate fi imediat reîncărcată cu energie“, un fel de 
„eu copil”. Pe de altă parte, există un alt gen de influență, pe care 
el o denumește „prezenţă psihică“. Aceasta este „imaginea men- 
tală a altui eu”, uneori unul parental, care influențează emoțiile 
și comportamentul individului. El descrie diferite situații în care: 
(a) starea reziduală a eului infantil, (b) starea curentă a eului, res- 
pectiv (c) prezenţa psihică pot determina răspunsul individului. 

Mai recent, Chandler și Hartman?, lucrând cu LSD-25, au de- 
monstrat asemănările izbitoare dintre reactivarea farmacologică 
a stărilor arhaice ale eului și aceea obținută prin stimularea elec- 
trică a cortexului, deși, la fel ca Penfield, cei doi nu folosesc ter- 
menul de „stare a eului“. Ei descriu aceeași trăire simultană a ce- 
lor două stări ale eului, una orientată către realitatea externă și 
psihologică curentă, cealaltă o „retrăire“ (mai degrabă decât doar 
o amintire) a scenelor din trecut până la primul an de viaţă, „per- 
cepute cu o acuitate sporită, în timp ce pacientul se simte ca și 
cum acele scene s-ar petrece în prezent și experimentează emo- 
țiile la întreaga intensitate originară“. 

Există și alţi autori ale căror lucrări sunt legate de subiectul 
stărilor eului, dar observațiile menţionate vor servi îndeajuns 
scopului de a atrage atenţia cititorului spre aceste fenomene. 
Analiza structurală și cea tranzacțională, subiectele prezentei lu- 
crări, se bazează în exclusivitate pe observația clinică și pe expe- 
riența cu pacienţii, lăsând deoparte anumite prejudecăţi ante- 
rioare. În aceste condiţii, studiul stărilor complete ale eului a 
apărut ca o metodă „naturală“ a psihologiei și a psihoterapiei. Dar 
după cum sugera Federn, din moment ce un număr considerabil 
9 A.L. Chandler & M.A. Hartman, „Lysergic Acid Dietylamide (LSD-25) as a 


Facilitating Agent in Psychoterapy”, A.M.A. Arch. Gen. Psychiat. 2; pp. 
286-299, 1960. 

de terapeuți sunt instruiți să gândească și să lucreze în termeni 
conceptuali ortodocși, abordarea naturalistă nu este întotdeau- 
na, în totalitate explorată. Căutând în studiile existente confir- 
mări pentru ideile analizei structurale și tranzactționale, autorul 
a fost plăcut surprins să descopere sau să redescopere că a mers 
pe urmele a doi dintre cei mai remarcabili profesori ai săi (Pen- 
field și Federn). Motivele pentru care am citat tocmai din aceste 


fragmente vor deveni evidente pe parcursul cărții. Co N si d era ti j g enera | e 


CAPITOLUL 1 


1. Rațiunea 


Analiza structurală și tranzacțională oferă o teorie solidă și 
sistematică a personalităţii și a dinamicilor sociale bazată pe ex- 
periența clinică, dar mai oferă și o formă de terapie acțională, ra- 
țională, recomandată pacienților psihiatrici, accesibilă înțelege- 
rii, dar și adecvată nevoilor lor. 

Psihoterapiile convenţionale pot fi împărțite în mare, în două 
clase: acelea care implică sugestia, încurajarea și alte funcțiuni 
„parentale“ pe de o parte și abordările „raţionale“, bazate pe con- 
fruntare și interpretare, cum ar fi terapia nondirectivă și psihana- 
liza, pe de altă parte. Abordările „parentale“ au neajunsul negli- 
jării sau al trecerii cu vederea a fanteziilor arhaice ale pacientului, 
astfel că, pe termen lung, terapeutul pierde prea adesea contro- 
lul situației și se vede surprins ori dezamăgit de rezultatul final 
al cazului. Abordările raționale sunt destinate să ajute pacientul 
să-și recapete controlul din interior; cu metodele obișnuite, acest 
travaliu poate dura mult și între timp, nu doar pacientul, ci și 
apropiații și tovarășii săi sunt expuși rezultatelor comportamen- 
tului său lipsit de discernământ. Dacă pacientul are copii mici, 

o astfel de întârziere prelungită poate avea un efect decisiv asu- 
pra dezvoltării caracterului copilului. 

Abordarea structural-tranzacțională ajută la depășirea aces- 
tor dificultăți. Deoarece are tendința să crească rapid capacitatea 
pacientului de a-și tolera și controla anxietăţile și de a reduce ac- 
ting-out-ul; are multe dintre avantajele terapiei „parentale“. În 
același timp, terapeutul nu pierde nimic din valoarea terapiei ra- 
ționale, deoarece rămâne pe deplin conștient de elementele ar- 
haice din personalitatea pacientului. Acest fapt s-a dovedit deo- 
sebit de valoros în cazurile unde terapiile convenţionale sunt în 
mod notoriu dificil de aplicat eficient. Este vorba despre psiho- 
patii de diferite tipuri, schizofrenii latente, remitente sau border- 
line, depresii maniacale și adulţi cu retard mental. 

Din punct de vedere educațional, analiza structurală și cea 
tranzacțională sunt mai simplu de predat decât multe alte mij- 
loace clinice. Principiile pot fi înţelese în zece săptămâni și cu un 
an de supervizare, un alt clinician sau cercetător bine pregătit 
poate deveni pe deplin expert în teorie și practică. Formarea 


psihanalitică poate determina, cel puţin la început, o rezistență 
puternică la principiile analizei structurale în afara cazului în 
care individul este interesat în mod special de psihologia eului. 

Autoevaluarea în acest sistem este lipsită de unele dificultăți 
din autopsihanaliză, așa încât specialistului îi va fi mai ușor să 
identifice și să controleze elementele arhaice sau dăunătoare din 
propriile sale reacții. 


2. Metoda 


Atât în lucrul individual, cât și în grup, această metodă acţio- 
nează în etape care pot fi clar definite și care cel puţin schematic 

se succed una după alta, astfel încât atât terapeutul, cât și pacien- 
tul pot determina în orice moment, cu o oarecare precizie situa- 
ţia terapeutică; adică ceea ce au realizat până atunci și care va fi, 
probabil, următorul pas. 

Analiza structurală, care trebuie să preceadă analiza tranzac- 
țională se ocupă cu împărțirea și analiza stărilor eului. Scopul 
acestei metode este de a stabili predominanţa stărilor eului res- 
ponsabile de testarea realităţii și de a le elibera de contamina- 
rea cu elemente arhaice și străine. Îndată ce aceasta s-a realizat, 
pacientul poate trece la analiza tranzacțională: mai întâi, analiza 
tranzacţiilor simple, apoi, analiza seriilor de tranzacţii stereoti- 
pice și, în final, analiza operaţiilor complexe de durată, ce im- 
plică adesea persoane diferite și au la bază, de obicei, mai cu- 
rând fantasme elaborate. Un exemplu al celor din urmă este 
fantasma salvatoare pe care o are o femeie care se mărită numai 
cu alcoolici. Obiectivul acestei faze este controlul social: anume 
controlul propriei tendinţe a individului de a manipula o altă 
persoană în moduri distructive sau ineficiente și a tendinței sale 
de a răspunde fără discernământ sau libertate de alegere la ma- 
nipulările altora. 

În cursul acestor operaţii terapeutice, stările arhaice ale eu- 
lui fixate prin traumă vor fi segregate, dar nu rezolvate. La 
sfârșitul acestui program, individul se află într-o situație su- 
ficient de propice, în mod special din cauza predominanţei 
contactului cu realitatea, pentru a se încerca soluționarea con- 
flictelor și a distorsiunilor arhaice. Experiența a arătat că un 
astfel de rezultat nu este esenţial pentru succesul terapeutic 
al metodei, iar decizia dacă acesta este sau nu un scop al te- 
rapiei devine o problemă de judecată clinică și de libertate si- 
tuațională. 

3. Limbajul 


Cu toate că prezentarea teoretică este mai complexă, aplica- 
rea analizei structurale și tranzacționale necesită un vocabular 
ezoteric de numai 6 cuvinte. Exteropsyche, neopsyche și archaeop- 
syche sunt considerate organe psihice, care se manifestă fenomeno- 
logic ca stări ale eului: „exteropsihică“ (de exemplu, identificarea), 
neopsihică (de exemplu, procesarea de date) și „arheopsihică“ 
(de exemplu, regresivă). În limbaj comun, aceste tipuri de stări 
ale eului se referă la Părinte, Adult și Copil. Aceste trei substanti- 
ve constituie terminologia analizei structurale. Problemele me- 
todologice antrenate de mutarea de la organe la fenomene și la 
substantive nu sunt relevante pentru aplicaţiile practice. 

Anumite seturi repetitive de strategii sociale par să combine 
atât funcții de apărare, cât și de recompensare. Astfel de strate- 
gii sunt denumite în limbaj familiar discuții pentru trecerea timpu- 
lui sau jocuri. Unele dintre ele, care aduc rapid beneficii atât pri- 
mare, cât și secundare, tind să devină banale; de exemplu, jocul 
de-a Asociaţia de Părinți și Profesori (APP) este predominant în 
SUA, acolo unde părinţii se asociază în grupuri și organizaţii. 
Activitățile mai complexe au la bază un plan vast de viață incon- 
știentă care este denumit scenariu, după scenariile teatrale care 
sunt derivate intuitive ale acestor drame psihologice. Acești trei 
termeni, „discuţie pentru trecerea timpului“, „joc“ și „scenariu“, 
constituie vocabularul analizei tranzacționale. 

Se va demonstra că Părinte, Adult și Copil nu sunt concepte 
similare cu Supraeu, Eu și Se sau cu constructele jungiene, ci sunt 
realități fenomenologice; de asemenea, discuţiile pentru trecerea 
timpului, jocurile și scenariile nu sunt abstracții, ci realități so- 
ciale operaționale. Odată ce analistul tranzacțional, fie el medic, 

psiholog, sociolog sau asistent social, are o înțelegere solidă a 
semnificațiilor psihologice, sociale și clinice ale acestor șase ter- 
meni, are posibilitatea de a-i utiliza ca instrumente terapeutice, 
de cercetare sau asistență socială, potrivit oportunităţilor și cali- 
ficărilor acestuia. 


Observaţii 


Datorită adaptabilității tuturor terapeuților cu experienţă, nu este 
posibilă o clasificare exactă a psihoterapiilor. Separarea dintre tipurile „pa- 
rental“ și „rațional“ corespunde în mare, schemei oferite în 1943 de că- 
tre Giles W. Thomas, care și-a fundamentat clasificarea pe aceea a lui 
Merill Moore (1942). K.E. Appel? împarte psihoterapia în „metode psi- 
hologice directe sau centrate pe simptom” incluzând hipnoza, suges- 
tia, influenţa morală (Dubois), convingerea (Dejerine), autoritatea, în- 
drumarea, dorința, respectiv „metode ce implică reorganizarea 
personalității“, incluzând psihobiologia (A. Meyer), „studiul persona- 
lităţii”, psihanaliza și ramurile sale și terapia „creșterii dinamice“, la 
care s-ar adăuga astăzi, terapia nondirectivă (Rogers). Aceste două di- 
viziuni corespund din nou cu aproximaţie abordărilor „parentală“, res- 
pectiv „rațională“. Un al treilea tip, care face parte dintr-o categorie 
specială, este terapia jocului cu copiii; aceasta nefiind câteodată nici pa- 
rentală, nici rațională, ci „copilărească“. 

Capacitatea prezentului sistem de a fi predat (sau învățat) este ilus- 
trată de faptul că cei formați în analiză tranzacțională îl aplică acum 
într-o varietate de situații, în terapia individuală și de grup, cu pacienți 


1 G.W. Thomas, „Group Psychotherapy: A Review of the Recent Literature”, 
Psychosom. Med. 5, pp. 166-180, 1943. 

2 K.E. Appel, „Psychiatric Therapy.” in Personality and the Behavior Disorders, 
(ed. de J.M. Hunt) Ronald Press Company, New York, 1944, pp. 1107-1163. 

psihiatrici obișnuiți, precum și cu diverse categorii speciale, care vor fi 
descrise sau menţionate în text (mai recent este utilizat de către suro- 
rile medicale din psihiatrie, de gardienii din închisori, de clerici și per- 
sonalul din armată și marină). 

Referitor la autoanaliză, dictonul zice că „necazul cu autoanaliza este 
contratransferul“ (există cel puțin șase terapeuţi care, fiecare în parte, 
va mărturisi cu modestie că a generat acest aforism). Acest neajuns poa- 
te fi rezolvat complet eficient prin metoda structurală. 

lar în ceea ce privește vocabularul, termenii „neopsihic“ (neopsychic) Pa rtea I 
și „psihism arhaic“ (archaeopsychism) se găsesc în Psychiatric Dictionary? 
al lui Hinsie și Shatzky. „Creier reptilian“ și „neocortex“ sunt termeni 
neurologici bine cunoscuți.4 


Psihiatria individului și 
analiza structurală 


3 LE. Hinsie, & J. Shatzky, Psychiatric Dictionary, Oxford University Press, New 
York, 1940. 

tF Tilney & H.A. Riley, The Form and Functions of the Central Nervous System, 
Paul B. Hoeber, New York, 1928. 

CAPITOLUL 2 


Structura personalităţii 


Doamna Primus, o tânără casnică, a apelat prin medicul ei de 
familie la o ședință de diagnosticare. Ședea încordată un minut 
sau două cu privirea plecată și apoi începea să râdă. Un moment 
mai târziu s-a oprit din râs, l-a privit pe furiș pe doctor, apoi și-a 
întors privirea din nou și, încă o dată, a început să râdă. Aceas- 
tă secvenţă s-a repetat de trei sau patru ori. Apoi, destul de brusc, 
s-a oprit din chicoteală, s-a îndreptat în scaun, și-a aranjat fusta 
și și-a întors capul spre dreapta... După ce a observat pentru scurt 
timp această nouă atitudine, psihiatrul a întrebat-o dacă auzea 
voci. A dat din cap aprobator fără să întoarcă capul și a conti- 
nuat să asculte. Psihiatrul a întrerupt-o din nou pentru a o între- 
ba ce vârstă are. Tonul vocii sale, calculat cu atenție, i-a captat cu 
succes atenţia. Și-a întors fața către el, și-a recâștigat calmul și i-a 
răspuns la întrebare. 

După aceasta, a răspuns la o serie de alte întrebări pertinen- 
te, concis și la obiect. În scurt timp, au fost obținute suficiente 
informaţii pentru a justifica un diagnostic preliminar de schi- 
zofrenie acută și a permite psihiatrului să pună cap la cap câți- 
va factori sedimentaţi și câteva caracteristici evidente, din tre- 
cut. După aceasta, pentru o vreme, terapeutul n-a mai pus alte 

întrebări suplimentare, iar ea a căzut îndată în starea ei anterioa- 
ră. Ciclul de chicoteli înclinate spre flirt, evaluarea pe furiș și 
atenția afectată de halucinaţiile ei s-au tot repetat, până când a 
fost întrebată ale cui voci erau și ce spuneau. 

A răspuns că părea a fi vocea unui bărbat ce îi spunea cuvin- 
te teribile de ocară, cuvinte pe care nu le auzise niciodată înain- 
te. Atunci, conversaţia a fost îndreptată către familia ei. Tatăl ei, 
pe care l-a descris ca pe un bărbat extraordinar, un soț bun, un 
părinte iubitor, bine cunoscut în comunitate ș.a.m.d. Cu toate 
acestea, curând a reieșit că acesta bea zdravăn și atunci imagi- 
nea lui s-a schimbat. Pacienta a mai spus că folosea un limbaj 
urât. A fost întrebată despre natura limbajului urât. Apoi pacien- 
ta și-a amintit că-și auzise tatăl folosind unele dintre epitetele 
utilizate de către vocea halucinatorie. 

Această pacientă manifesta de fapt trei stări diferite ale eului. 
Acestea se distingeau prin diferenţe ale posturii, ale înfățișării, 
ale expresiei faciale și ale altor caracteristici fizice. Prima stare se 
caracteriza prin chicoteala timidă care amintea pe deplin de o fe- 
tiță de o vârstă oarecare; cea de-a doua făcea pe virtuoasa, ca o 
școlăriță speriată că va fi prinsă sărutându-se pe ascuns; în cea 
de-a treia, era capabilă să răspundă la întrebări ca o femeie adul- 
tă ce era și putea să demonstreze că, în această stare, înțelegerea, 
memoria și abilitatea ei de a gândi logic erau, toate, intacte. 

Primele două stări ale eului aveau un caracter arhaic și se po- 
triveau unei stări oarecare de odinioară a experienţei sale, dar 
erau inadecvate realității imediate a ședinței terapeutice. În cea 
de-a treia, ea demonstra o abilitate remarcabilă, ordonând și pro- 
cesând date și percepții legate de situația ei imediată: vreau să 
spun că funcționa ca un „adult“, așa cum nu ar fi capabil nici un 
copil sau o școlăriţă la pubertate. Fenomenul de „a-și veni în fire“ 

care fusese activat de către tonul calculat al psihiatrului, reprezen- 
ta tranziţia de la stările arhaice ale eului la această stare adultă. 

Termenul de „stare a eului“ are ca scop doar să indice stări 
ale minţii și tiparele lor de comportament asociate, așa cum se 
întâlnesc în natură și evită în primă instanţă utilizarea unor con- 
structe cum ar fi „instinct“, „cultură“, „Supraeu“, „animus“, „ei- 
detic“ și așa mai departe. Analiza structurală postulează doar că 
astfel de stări ale eului pot fi clasificate și clarificate și că o astfel 
de procedură este „bună“ în cazul pacienților psihiatrici. 

În căutarea unui cadru de clasificare, materialul clinic a condus 
la ipoteza că stările eului din copilărie există ca relicve în adult și 
că, în anumite condiţii, acestea pot fi retrăite. După cum s-a obser- 
vat deja în introducere, acest fenomen a fost adesea relatat în legă- 
tură cu vise, hipnoză, psihoză, narcotice farmacologie și stimula- 
re electrică directă a lobului temporal. Însă examinarea atentă a 
rafinat ipoteza, ajungându-se la presupunerea că astfel de relicve 
se pot manifesta activ și spontan și în starea de veghe normală. 


(a) Organe (b) Stări ale eului 


Figura 1 

Ce s-a întâmplat de fapt a fost că pacienţii au putut fi obser- 
vați ori s-au observat ei înșiși, trecând de la o stare a minții la 
alta și de la un tipar comportamental la altul. În mod normal, 
se distingea pe de o parte o stare a eului caracterizată de o tes- 
tare adecvată a realității și de o evaluare logică (proces secun- 
dar) și pe de altă parte o stare evidenţiată printr-o gândire au- 
tistă și prin temeri și așteptări arhaice (proces primar). Prima 
avea caracterul unui mod normal de funcționare al unor adulți 
responsabili, în timp ce ultimul semăna cu felul în care copiii de 
diferite vârste își rezolvă problemele. Aceasta conducea la ideea 
existenței a două organe psihice, „neopsyche“ și „archaeopsyche“. 
Părea nimerit și era, în general, acceptabil pentru toți cei intere- 
sați să denumească manifestările fenomenologice și operaționa- 
le ale acestor două organe prin termenii de „Adult“, respectiv 
de „Copil“. 

Copilul doamnei Primus se manifesta în două forme diferite. 
Una care predomina în absența factorilor care îi distrăgeau aten- 
ţia era cel al fetiţei „rele“ (sexy). În această stare, ar fi dificil să 
ne-o imaginăm pe doamna Primus preluând responsabilitățile 
unei femei adulte din punct de vedere sexual. Asemănarea din- 
tre comportamentul ei actual și cel al unei fetițe era atât de iz- 
bitor că această stare a eului putea fi clasificată ca fiind una ar- 
haică. La un moment dat, o voce percepută ca venind din 
exteriorul ei a smuls-o brusc din acea stare, iar ea a trecut în sta- 
rea eului unei fetițe „bune“ (cuminţi). Criteriile anterioare justi- 
ficau de asemenea clasificarea acestei stări ca fiind una arhaică. 
Diferența dintre cele două stări ale eului era aceea că fetița „rea“ 
o încuraja să facă ceea ce-i venea natural, printr-o autoexprima- 
re mai mult sau mai puțin autonomă, în timp ce fetiţa „bună“ se 
adapta realității că va fi aspru pedepsită. Atât starea naturală, cât 

și cea adaptată, erau manifestări ale instanţei „archaeopsyche“ 
și, prin urmare, aspecte ale Copilului doamnei Primus. 

Intervenţia terapeutului a determinat trecerea într-un sistem 
diferit. Au căpătat o alură mai familiară nu numai comportamen- 
tul ei, capacitatea sa de reacție, testarea realității și modul ei de 
gândire, ci și postura sa, expresia sa facială, vocea și tonusul ei 
muscular, din clipa în care s-a reactivat starea de Adult a eului, 
cea de casnică responsabilă. Această trecere, produsă adesea în 
timpul interviului, reprezenta o scurtă remisie a psihozei. Aceas- 
ta sugerează descrierea psihozei ca pe o transferare a energiei 
psihice sau, pentru a utiliza un cuvânt recunoscut în mod obiș- 
nuit, a cathexisului, de la sistemul Adultului la cel al Copilului. 
Sugerează de asemenea că remisia poate fi descrisă ca o inver- 
sare a acestei transferări. 

Proveniența vocii halucinatorii cu obscenitățile ei „nefamiliare“ 
ar fi fost evidentă pentru orice observator avizat, având în vedere 
schimbarea adusă în comportamentul pacientei. Rămânea doar de 
confirmat această impresie și tocmai acesta a fost scopul orientării 
discuţiei spre familia pacientei. După cum se anticipase, spre ma- 
rea ei surpriză, vocea utiliza limbajul tatălui ei. Această voce ținea 
de „exteropsyche“ sau de sistemul parental. Nu era „vocea Supra- 
eului ei“, ci vocea unei persoane reale. Aceasta scoate în evidență 
aspectul că Părintele, Adultul și Copilul reprezintă persoane reale 
care există în prezent sau au existat odată, care au nume legale și 
identități cetățenești. În cazul doamnei Primus, părintele nu s-a ma- 
nifestat el însuși, ca stare a eului, ci doar ca voce halucinatorie. La 
început, în activitatea clinică, cel mai bine este să ne concentrăm 
pe diagnoză și pe diferenţierea dintre Adult și Copil, în timp ce 
analiza Părintelui este bine să fie lăsată mai târziu. Activitatea Pă- 
rintelui poate fi exemplificată prin alte două cazuri. 

Domnul Segundo, primul care a dat un impuls dezvoltării 
analizei structurale, a relatat următoarea povestire: 

Un băiat de opt ani, aflat în vacanţă la fermă, în costumul său 
de cowboy, a ajutat un angajat să scoată șaua de pe un cal. Când 
au terminat, angajatul a zis: „Mulţumesc, văcarule!“ la care aju- 
torul său i-a răspuns: „Nu sunt un văcar cu adevărat, sunt doar 
un băieţel“. 

După care, pacientul a comentat: „Adică exact așa mă simt. Nu 
sunt cu adevărat un avocat, sunt un băiețel“. Domnul Segundo era 
un prosper avocat pledant, cu o mare reputaţie, care își crescuse 
familia cum se cuvine, desfășura activități în folosul comunității și 
era apreciat de cei din jur. Însă în terapie, avea adesea atitudinea 
unui băieţel. Uneori, în timpul ședinței terapeutice, parcă întreba: 
„Vorbiţi cu avocatul sau cu băieţelul?“ Atunci când nu era la birou 
sau în sala de judecată, băieţelul era foarte predispus să preia con- 
trolul. S-ar fi retras într-o cabană la munte departe de familia lui, 
acolo unde avea o provizie de whisky, morfină, poze obscene și 
arme de foc. Acolo s-ar fi lăsat în voia fanteziilor copilărești, fante- 
zii pe care le avusese ca băiețel și a unor genuri de activitate sexu- 
ală care sunt în mod normal etichetate ca „infantile“. 

Ulterior, după ce își lămurise într-o oarecare măsură ce anu- 
me era în el Adult și ce era Copil (în ceea ce-l privea, era cu ade- 
vărat avocat uneori, nu mereu un băiețel), domnul Segundo l-a 
introdus în scenă pe Părintele său. Adică, după ce activităţile și 
trăirile sale fuseseră puse în ordine în primele două categorii, 
erau anumite stări reziduale care nu se potriveau nicăieri. Aces- 
tea aveau un caracter special care amintea de felul în care și-i re- 
prezentase pe părinții săi. A fost necesară crearea unei a treia ca- 
tegorii care, după testarea ulterioară, s-a descoperit că are o certă 
validitate clinică. Acestor stări ale eului, spre deosebire de Adult 

și Copil, le lipsea caracterul autonom. Ele păreau să fi fost intro- 
duse din afară și să aibă un iz imitativ. 

Trei aspecte evident diferite se manifestau și în felul cum tra- 
ta banii. Copilul era lipsit de bani și avea metode deplorabile de 
asigurare a unei prosperităţi financiare; în ciuda riscului pentru 
un om în această situație, în această stare el ar fi furat bucuros 
o gumă de mestecat sau alte mărunțișuri din magazine, exact 
așa cum făcuse în copilărie. Adultul mânuia sume mari de bani 
cu subtilitatea, precauţia și șiretenia unui bancher și era dispus 
să cheltuie bani ca să câștige bani. Însă o altă latură a sa avea 
fantezii legate de dăruirea întregii averi pentru binele comuni- 
tăţii. Devenise o persoană evlavioasă și filantroapă și într-adevăr 
donase mari sume de bani, cu aceeași mărinimie sentimentală 
ca tatăl său. Pe măsură ce înflăcărarea filantropică se diminua, 
Copilul prelua controlul cu o iritare răzbunătoare la adresa be- 
neficiarilor acestor bani, urmat de Adultul care se întreba pen- 
tru ce ar dori cineva să-și riște solvabilitatea din asemenea mo- 
tive sentimentale. 

În practică, unul dintre cele mai dificile aspecte ale analizei 
structurale este să-l faci pe pacient (sau student) să înțeleagă că 
Copilul, Adultul și Părintele nu sunt niște noțiuni comune sau 
niște neologisme interesante, ci fac trimitere la fenomene baza- 
te pe realităţi factice. Cazul domnului Segundo arată acest fapt 
destul de clar. Persoana care a furat gumă de mestecat nu a fost 
denumită Copil din comoditate sau deoarece copiii fură adesea, 
ci din cauza faptului că el însuși fura gumă copil fiind, cu 
aceeași atitudine nepăsătoare și utilizând aceeași tehnică. Adul- 
tul a fost denumit Adult nu din cauza faptului că juca rolul unui 
adult, imitând comportamentul oamenilor mari, ci pentru că aces- 
ta demonstra o testare a realității extrem de eficientă în cadrul 

operaţiunilor sale juridice și financiare. Părintele nu a fost denu- 
mit Părinte pentru că este tradițional ca filantropii să fie „pa- 
terni” și „materni“, ci deoarece el imită de fapt comportamentul 
și starea mentală a tatălui său în activităţile sale filantropice. 

În cazul domnului Troy, un bolnav de schizofrenie compensa- 
tă care urmase un tratament cu șocuri electrice după un accident 
în timpul unei lupte pe mare, starea Părintelui se instalase atât 
de ferm, încât Adultul și Copilul rareori se mai manifestau. De 
fapt, el a fost incapabil să înţeleagă, la început, ideea de Copil. 
Menţinea o atitudine extrem de rațională în majoritatea relațiilor 
sale. Manifestările comportamentului copilăresc din partea alto- 
ra, cum ar fi naivitatea, farmecul, nestăpânirea, superficialitatea, 
puteau provoca o izbucnire de dispreţ, o mustrare ori o pedeap- 
să. Era cunoscut în grupul terapeutic în care participa pentru ati- 
tudinea de „Nimicește-i pe micii nemernici“. Era la fel de sever 
și cu sine însuși. Obiectivul său, în jargonul de grup, părea să fie 
„Să nu-și lase Copilul nici măcar să scoată capul afară din dulap“. 
Aceasta este o atitudine obișnuită la pacienții care au fost supuși 
la tratament cu șocuri electrice. Aceștia par să acuze Copilul (poa- 
te pe bună dreptate) pentru „bătaia“ pe care au luat-o. Părintele 
puternic încărcat cu energie emoțională, adesea chiar cu ajutorul 
Adultului, suprimă sever majoritatea manifestărilor din Copil. 

Au fost și unele excepții bizare privind atitudinea dezaproba- 
toare a domnului Troy. În privința comportamentelor heterose- 
xuale mai neobișnuite și a alcoolului, el se comporta ca un tată 
atotștiutor și binevoitor, mai degrabă decât ca un tiran, oferind 
cu generozitate tuturor tinerelor și tinerilor de viață privilegiul 
experienţei lui. Totuși, sfatul său era dăunător și bazat pe preju- 
decăţi banale, pe care era aproape incapabil să le corecteze, chiar 
atunci când i s-a demonstrat în repetate rânduri că greșea. Nu 

am fost surprins să aflu că în copilărie fusese disprețuit sau bătut 
de către tatăl său pentru manifestări întâmplătoare de naivitate, 
atracție sexuală și nestăpânire sau superficialitate și fusese cople- 
șit cu istorisiri privind excese sexuale și alcoolice. În acest fel, sta- 
rea eului său parental, care era fixată protector, reproducea oare- 
cum atitudinile tatălui său. Acest Părinte fixat nu permitea nicio 
abatere în activităţile Adultului sau ale Copilului, cu excepția do- 
meniilor în care tatăl său fusese iscusit sau îngăduitor cu sine. 
Examinarea unor astfel de personalități cu fixații este instruc- 
tivă. Părintele atotputernic, ca cel văzut în persoana domnului 
Troy; Adultul constant, ca cel văzut în oamenii de știință obiectivi 
și lipsiţi de haz; și Copilul atotprezent („micuțul de mine“) exem- 
plifică bine câteva dintre caracteristicile superficiale ale acestor trei 
tipuri de stări ale eului. Unii experţi își câștigă existența prin ma- 
nifestarea publică a unei stări atotprezente a eului: clericii, prin 
Părinte; diagnosticienii, prin Adult; și clovnii, prin Copil.” . 
Cazurile prezentate până acum ilustrează baza teoretică pen- 
tru analiza structurală, care include trei adevăruri pragmatice și 
trei ipoteze generale. Prin „adevăr pragmatic“ se înţelege o si- 
tuaţie pentru care nu s-au descoperit excepţii până acum. 


1. Fiecare individ adult a fost cândva un copil. 

2. Fiecare ființă umană cu un țesut cerebral suficient de funcțio- 
nal este potenţial capabilă să aibă un contact adecvat cu rea- 
litatea. 

. Fiecare individ ce supraviețuiește în viața adultă ori a avut 
părinți activi, ori pe cineva în calitate de substitut parental. 


* Studiile de caz prezentate în această carte sunt alcătuite din fragmente. Sunt 
utilizate din când în când aspecte diferite ale aceluiași caz, pentru a ilustra 
particularități specifice. 

Ipotezele corespunzătoare sunt: 

„ Relicvele copilăriei supraviețuiesc în viața ulterioară ca stări 
complete ale eului (relicve legate de „archaeopsyche”). 

„. Testarea realității este o funcţie a diferitelor stări ale eului și nu 
o „aptitudine“ separată (funcționare la nivelul „neopsyche“). 

„ Controlul poate fi preluat de către starea eului unui alt indi- 
vid (funcționarea „exteropsyche“). 


Pe scurt, se consideră că structura personalității include trei or- 
gane: „exteropsyche“, „neopsyche“ și „archaeopsyche“, după cum 
se arată în Figura 1A. Acestea se manifestă din punct de vedere fe- 
nomenologic și operaţional ca trei tipuri de stări ale eului denumi- 
te Părinte, Adult, respectiv Copil, după cum se arată în Figura 1B. 


Observații 


Termeni psihanalitici cum ar fi „proces primar“, „proces secundar“ și „tes- 
tarea realității“ sunt cel mai succint lămuriți în volumul Compendiu de Psih- 
analiză! al lui Freud. Relația dintre halucinaţii și conţinutul mental arhaic, în 
special „imaginile străvechi“ a fost dezbătută de către autor?, în altă parte. 

Cazurile doamnei Primus și al domnului Segundo au fost relatate 
anterior. Deoarece am avut câțiva avocaţi în practica recentă, trebuie 
accentuat cu tărie, pentru a împiedica tentativele de identificare, că 
domnul Segundo nu este unul dintre aceștia. În viața reală, acesta se 
află la o distanţă de circa 3 000 de mile de cabinetul meu, într-un ano- 
nimat sigur, având o altă profesie. 


1S. Freud, Compendiu de Psihanaliză. Opere, vol. 13, trad. de Daniela Ștefănes- 
cu, Editura Trei, București, 2005. 


2 E. Berne, „Primal Images and Primal Judgment“, Psychiat. Quart. 29, PP. 
634-658, 1955. 


3 E. Berne, „Ego States in Psychotherapy“, Amer. J. Psychother. 11, pp. 293-309, 1957. 


CAPITOLUL 3 


Funcția personalității 


1. Reacția la stimuli 


Așa cum diferitele organe ale creierului și ale corpului reac- 
ționează diferit la stimuli, tot așa procedează și diferitele siste- 
me ale personalităţii. „Exteropsyche“ este foarte critic într-un 
mod imitativ, căutând să întărească seturi de standarde împru- 
mutate. „Neopsyche“ se ocupă în principal de transformarea sti- 
mulilor în informaţii, de procesarea și completarea acelei infor- 
maţii pe baza experienței anterioare. „Archaeopsyche“ tinde să 
reacționeze mai brusc, pe baza unei gândiri prelogice și slab di- 
ferenţiate sau a unei percepții deformate. De fapt, fiecare dintre 
aceste aspecte percepe diferit mediul, potrivit funcției sale și deci 
reacţionează la un set diferit de stimuli. Un exemplu excesiv de 
simplificat, dar ilustrativ, este reacția la o știre-bombă despre niș- 
te delapidatori. În câteva persoane, aceasta trezește o reacţie mo- 
ralistă parentală. În mai multe persoane, trezește un interes mai 
practic al Adultului, cu privire la care a fost mecanismul efectiv 
al fraudei. Poate cea mai obișnuită reacție este gândul naiv, co- 
pilăresc, deși de obicei neexprimat: „Și eu aș face așa ceva”. În 

limbajul analizei tranzacționale, Părintele cicălitor joacă „Acuza- 
torul“, Adultul joacă „Contabilul“, iar Copilul dorește să joace 
„Hoţii și vardiștii“. 

Cele trei aspecte acționează de asemenea unul asupra celui- 
lalt. Părintele poate deveni supărat (de exemplu, deranjat) de 
fanteziile Copilului, pe câtă vreme Copilul este în mod particu- 
lar sensibil la stimulii inhibitori veniți de la Părinte. Această re- 
laţie este de obicei replica relației iniţiale copil-părinte pe care 
individul a experimentat-o. 


2. Fluxul energiei psihice (cathexis) 


Doamnei Tettar, o casnică de 22 de ani, i s-a recomandat să 
meargă la un consult pentru tratarea unei stări severe de agita- 
ție, apărută după nașterea celui de-al doilea copil. Una dintre 
cele mai frecvente activităţi ale sale din timpul orelor de terapie 
a fost sâcâiala insistentă. Pentru că îl întreba necontenit pe tera- 
peut ce să facă în cazul plecării menajerei sau dacă ar trebui să 
meargă la spital. Curând, i s-a explicat că, deși în aparenţă între- 
bările ei reprezentau o căutare de informaţii a unui Adult, la un 
alt nivel, aceasta constituia o tentativă a Copilului ei de a-l ma- 
nipula într-un anumit fel pe terapeut. Pacienta a răspuns expri- 
mându-și indignarea la adresa mamei ei, pentru că a răsfățat-o. 
A dat exemple despre cum o implorase pe mama ei să facă lu- 
cruri în locul ei, lucruri pe care ea nu putea să le facă bine pen- 
tru ea însăși. Simţea că mama ei n-ar fi trebuit să cedeze. 

Pe măsură ce această problemă a fost elaborată în timpul orei 
terapeutice, conduita pacientei s-a modificat treptat. Ședea drept, 
înfățișarea ei era relaxată, vocea îi devenise mai sigură și, în loc 
de bâzâială și sâcâială, era sociabilă, binedispusă și comunicativă; 


revenise la starea din vremurile bune, după cum a remarcat. Dar 
când a fost însoţită către ușă la sfârșitul orei de terapie, a reve- 
nit la cealaltă stare mentală și a început să bâzâie din nou. Apoi 
s-a adunat brusc, a zâmbit vesel și a spus: „lar încep!“ 

Astfel de schimbări ale stării eului, care pot fi ușor observate 
la persoanele sănătoase și de asemenea la pacienți, pot fi expli- 
cate prin utilizarea conceptului de energie psihică sau cathexis, 
pe principiul că, la un moment dat, acea stare a eului care este 
încărcată cu energie, va avea puterea executivă. În primă instan- 
tă, va fi suficient să vorbim simplu despre „fluxul de cathexis“. 
Datele oferite despre doamna Tettar, de exemplu, pot fi explica- 
te din acest punct de vedere, spunând că ea venise cu un Copil 
puternic încărcat cu energie, că acel cathexis s-a scurs treptat din 
Copil în Adult, până ce Adultul a preluat puterea executivă, nu- 
mai că, în timp ce părăsea cabinetul, cathexisul se scurgea îna- 
poi în Copil și același cathexis curgea brusc înapoi în Adult, 
atunci când pacienta „își venea în fire“. Secvenţele de compor- 
tament și atitudine ale doamnei Primus pot fi explicate similar. 


3. Granițele eului 


Atunci când s-a spus că energia psihică (cathexis) se scurge 
din Copil în Adult și viceversa, acest concept sau metaforă fă- 
cea aluzie la faptul că ar fi o anume graniță între cele două stări 
ale eului. Chiar dacă această sugestie poate fi gândită în termeni 
neurologici, nu este posibilă încă o verificare fiziologică, astfel 
că aici trebuie să ne limităm la a lua în considerare fenomenele 
psihologice. 

În starea ei prepsihotică și în timpul remisiilor care au apărut 
în cursul terapiei sale, doamna Tettar era conștientă de anumite 

obsesii, fobii și compulsii care reprezentau starea ei egodistoni- 
că. În astfel de momente, obsesia ei pentru curăţenie, teama ei 
de murdărie și compulsia ei de a-și spăla mâinile de mai mul- 
te ori consecutiv erau în mod normal percepute de către ea ca 
neaparținând „sinelui real”. În acest gen de gândire, mintea ei 
era împărțită în două sisteme: „Sinele real“ și „Sinele nereal”. 
„Sinele real” era capabil de testarea realităţii în ceea ce priveș- 
te murdăria și curăţenia; „Sinele nereal“ nu era capabil de acest 
lucru. „Sinele real“ știa lucruri despre sănătate (în special de 
când soțul ei era asistent sanitar în sistemul public), lucruri pe 
care un copil nu le-ar aprecia, în timp ce „Sinele nereal“ era 
ghidat de o gândire magică într-un mod caracteristic copilului 
aflat într-o anumită fază a dezvoltării. Prin urmare, „Sinele 
real“ era în mod tipic Adult, iar „Sinele nereal“ era în mod ti- 
pic Copil. 

Opinia doamnei Tettar despre aceste două aspecte diferite 
ale personalității ei sugera existenţa unei graniţe între ele, deoa- 
rece în mintea ei anumite comportamente și atitudini aparți- 
neau aceluiași sistem, perceput de ea ca fiind sinele ei real, în 
timp ce alte forme aparțineau unui sistem care era exterior pri- 
mului. Multitudinea unor astfel de relatări justifică presupune- 
rea că fiecare stare a eului este un fel de entitate, care se dife- 
rențiază într-un anume fel de restul conţinuturilor psihice, ce 
includ alte stări ale eului care existau cu mulţi ani înainte sau 
doar de câteva momente, sau care sunt active simultan. Cea 
mai convenabilă și probabil cea mai precisă cale de a afirma 
acest lucru este să vorbim despre fiecare stare a eului ca având 
o graniță care o separă de celelalte. Așadar, setul de cercuri din 
Figura 1B ar putea fi considerat ca o reprezentare aproximati- 
vă a structurii personalității. 


4. Problema sinelui 


Atunci când s-a spus că spălatul compulsiv pe mâini al 
doamnei Tettar ţinea de starea egodistonică, ne-am referit expli- 
cit la Adultul distonic. Totuși, în starea ei psihotică, atunci când 
„Sinele ei real“ era Copilul, spălatul pe mâini ţine de o stare „Sin- 
tonică“, adică, în anumite momente, ea era de acord cu propriile 
ei raționalizări exagerate pentru acest comportament, lucru de 
altfel de așteptat, de vreme ce raționalizările însele veneau de la 
Copil. În starea ei nevrotică, aceste raționalizări erau judecate de 
către Adult care nu era de acord, în timp ce în starea ei psihoti- 
că acestea erau judecate de aceeași personalitate care le-a conce- 
put. Cu alte cuvinte, spălatul ei pe mâini reprezenta un Adult 
egodistonic și un Copil egosintonic, astfel că, la un moment dat, 
ea îl percepea ca „distonic“ sau „sintonic“, în funcție de care era 
în acel moment „Sinele ei real“. 

Problema gravitează acum în jurul a ceea ce înseamnă „Si- 
nele real“. În mod clar, acesta nu depinde de puterea executi- 
vă, deoarece atunci când se spăla pe mâini cu repulsie sau 
atunci când scotocea după pete, în starea ei nonpsihotică, Co- 
pilul său avea putere executivă, cu toate că Adultul era califi- 
cat ca „Sine real“. 

În această zonă, putem dobândi o înţelegere clinică, postu- 
lând trei stări ale cathexisului: legat, nelegat și liber. Putem face 
o analogie fizică cu o maimuţă într-un copac. Când cathexisul 
rămâne inactiv, poziţia sa superioară îi conferă doar o energie 
potenţială. Când cade din copac, această energie potenţială se 
transformă în energie cinetică. Dar din cauză că este o ființă vie, 
maimuța poate să sară înapoi, și atunci trebuie să luăm în conside- 
rare o a treia componentă, energia musculară, pentru a înțelege 

cum ajunge acolo unde vrea. Atunci când maimuța este inacti- 
vă, energia fizică este „legată“, să zicem, de poziţia sa. Atunci 
când ea cade, această energie este „dezlegată“ (devine „nelega- 
tă”) și atunci când maimuța sare înapoi, adaugă și o a treia com- 
ponentă, care constă tocmai în libera sa alegere. Energia cineti- 
că și cea musculară împreună, pot fi cumulate sub termenul de 
„energie activă“. Cathexisul legat corespunde așadar energiei 
potenţiale, cathexisul nelegat energiei cinetice și cathexisul liber 
energiei musculare; iar cathexisul nelegat împreună cu cathexi- 
sul liber sunt numite cathexis activ. 

Granițele eului sunt imaginate ca fiind semipermeabile în ma- 
joritatea situaţiilor. Ele sunt relativ impermeabile pentru a lega 
sau dezlega cathexisul, în timp ce cathexisul liber poate trece cu 
relativă ușurință de la o stare la alta a eului. 

În consecință, situaţia psihologică poate fi rezumată astfel: (a) 
acea stare a eului în care predomină cathexisul liber este percepu- 
tă ca Sine sau așa cum afirmă Federn!: „Ceea ce este resimţit ca 
sentiment al eului este cathexisul însuși”; (b) puterea executivă 
este preluată de către acea stare în care suma dintre cathexisul 
nelegat și cathexisul liber (cathexisul activ) este maximă la un 
moment dat. Aceste două principii pot fi ilustrate prin cazul 
doamnei Tettar în cele trei stări clinice diferite: 

În starea sa normală (sănătoasă), definită prin „sinele ei din 
vremurile bune“, Copilul conţine numai cathexisul legat și de 
aceea latent, în timp ce Adultul este alimentat cu cathexis liber și 
de aceea este resimţit ca „Sinele ei real“. Adultul are de aseme- 
nea puterea executivă, deoarece el conține suma cea mai mare a 
cathexisului activ (nelegat plus liber). 


1 Edoardo Weiss, loc. cit., p. 37. 


În starea ei nevrotică, în care se spală compulsiv pe mâini, ca- 
thexisul liber încă locuiește în Adult, în timp ce Copilul conține 
cathexisul nelegat. Acest cathexis nelegat predomină cantitativ 
asupra cathexisului activ al Adultului. În consecință, copilul are 
puterea executivă, în timp ce Adultul este în continuare resimțit 
ca fiind „Sinele ei real“. 

În starea ei psihotică, Copilul conţine cathexisul nelegat și de 
asemenea cathexisul liber care s-a scurs de la Adult. Acesta îl lasă 
pe Adult relativ secătuit de cathexis activ. De aceea, Copilul are 
puterea executivă și este totodată resimţit ca „Sine real“. 


5. Schimbări în starea eului 


Într-un astfel de sistem, schimbările în starea eului depind 
de trei factori: de forțele ce acționează în fiecare stare; de per- 
meabilitatea granițelor dintre stările eului și de capacitatea ener- 
getică a fiecărei stări a eului. Există un echilibru cantitativ între 
acestea trei, care determină situația clinică a pacientului și care 
indică de asemenea metodele terapeutice (sau metodele imora- 
le prin care cineva poate fi manipulat). În cazul doamnei Tettar 
terapia a fost gândită astfel încât să facă față unul după altul 
acestor factori. 

În primul rând, ca și în cazul doamnei Primus, terapeutul a 
încercat să activeze Adultul, prin accentuarea capacității de pro- 
bare a realității. „Neopsyche” ca sistem, s-a presupus a fi intact; 
problema era de a crește cathexisul său activ (adică cel nelegat 
plus cel liber). Transferul (afectiv) și aspectele sociale au avut ro- 
lul lor în această mobilizare. În al doilea rând, terapeutul a în- 
cercat să clarifice și să întărească graniţa dintre Adult și Copil, 


astfel încât să „captureze“ acest cathexis crescut al Adultului. În 

al treilea rând, a încercat să dezvolte capacitatea energetică a Co- 
pilului atât în valoare absolută, cât și relativă, prin rezolvarea 
conflictelor din copilărie, astfel încât Copilul să fie mai puțin ten- 
tat să devină activ la momente nepotrivite și într-un mod nesă- 
nătos. Tehnicile concrete utilizate nu au legătură cu prezenta dis- 
cuție, al cărei scop este doar acela de a ilustra importanța studierii 
acestor factori care influențează schimbările în starea eului. Prin- 
cipiile implicate sunt adesea recunoscute intuitiv, de către pa- 
cienții înșiși; vom discuta ulterior cum se petrece acest lucru. 

În acest punct, ar trebui făcute două distincții care cauzează 
adesea dificultăţi. Părintele poate funcționa fie ca stare activă a 
eului, fie ca influenţă. În cazul domnului Troy, Părintele era și 
executivul și „Sinele real“ și funcţiona ca o stare activă a eului. 
Asta însemna că acesta se comporta ca tatăl. Pe de altă parte, 
atunci când doamna Primus își dădea jos fusta, starea activă a 
eului ei era aceea a unui Copil ascultător, deoarece Părintele ei, 
sub forma vocilor halucinatorii, funcționa doar ca influență. Ea 
nu se comporta la fel ca tatăl, ci mai degrabă cum și-ar fi dorit ta- 
tăl ca ea să se comporte. Astfel, ori de câte ori se vorbește despre 
Părinte, trebuie să se înțeleagă dacă are semnificaţia de stare ac- 
tivă a eului sau de influență parentală. 

Influența parentală este cea care determină dacă la un mo- 
ment dat va fi activ Copilul adaptat sau Copilul natural. Copi- 
lul adaptat este o stare arhaică a eului, care se află sub influența 
parentală, în timp ce Copilul natural este o stare arhaică a eului 
care este liberă sau tinde să se elibereze de o astfel de influen- 
tă. Există o diferenţă, de exemplu, între un copil ascultător și un 
copil ce are accese de furie. Încă o dată, trebuie să se înțeleagă 
clar la care dintre cele două stări ne referim atunci când vorbim 
despre Copil. 

Observaţii 

Discuţiile lui Freud despre „energia psihică“ 
gsenergie) sunt printre cele mai neclare dintre consideraţiile sale. Une- 
le dintre aceste probleme pot ţine de traducătorii săi?. Colby? a încer- 
cat să rezolve unele dintre aceste probleme. Cea mai simplă manieră 
este de a accepta în mod deschis conceptul de „cathexis“ și de a încer- 
ca să-l corelăm cu observaţiile fiecăruia. 


și „cathexis“ (Besetzun- 


2 A se vedea în ediţie engleză: S. Freud, An Outline of Psychoanalysis, W.W. Nor- 
ton & Company, New York, 1949, pp. 44 și urm. (în ediția în limba română 
a Compendiului de psihanaliză, “ Besetzungsenergie” s-a tradus cu “investiție a 
energiei nervoase”, cf. ed. cit., p. 165 — n. red.). 

3 K. M. Colby, Energy & Structure in Psychoanalysis, Ronald Press, New York, 
1956. 

CAPITOLUL 4 


Psihopatologia 


Analiza structurală face posibilă o patologie generală sistemati- 
că a tulburărilor psihiatrice. Patologia se ocupă cu reacţiile orga- 
nismelor vii la dezorganizare. Studiul unor entități nosologice 
specifice și a unor mecanisme de apărare particulare aparține do- 
meniului patologiei speciale. În acest moment ne ocupăm de reac- 
ţii mai generale, care implică întreaga organizare psihică sau care 
sunt comune unor categorii mari de tulburări. 

Patologia structurală tratează anomalii ale structurii psihice, 
două dintre cele mai cunoscute fiind excluderea și contamina- 
rea. Patologia funcțională se ocupă de instabilitatea cathexisurilor 
și de permeabilitatea granițelor eului. 


1. Excluderea 


Excluderea se manifestă printr-o atitudine stereotipă și predic- 
tibilă, care se menţine cu fermitate, cât de mult posibil, în fața ori- 
cărei situații amenințătoare. Părinte omniprezent, Adult omnipre- 
zent și Copil omniprezent, cu toții rezultă în primul rând, din 
respingerea defensivă a celorlalte două aspecte complementare. 
În al doilea rând, beneficiile tranzacționale tind să consolideze 

excluderea. Părintele care exclude se găsește în mod obișnuit în 
schizofrenicii „compensaţi“, iar în astfel de cazuri, excluderea 
constituie principala apărare împotriva activității confuze a lui 
„archaeopsyche“. Astfel de persoane au cea mai mare dificulta- 
te în a recunoaște existența Copilului, întrucât scopul excluderii 
este de a controla și de a nega acel aspect. Stabilitatea unei ast- 
fel de excluderi a fost demonstrată de către domnul Troy de-a 
lungul unei perioade de șase ani, în terapia de grup, după ieși- 
rea sa din spitalul marinei. Structura acestui Părinte puternic în- 
cărcat cu energie a fost deja descrisă. Adultul și Copilul se ma- 
nifestau doar în cele mai favorabile circumstanțe. 

Ori de câte ori mediul dădea impresia de securitate, Părintele 
domnului Troy se relaxa suficient pentru ca Adultul său să se ma- 
nifeste timid. Atunci putea să discute deschis, despre vreme, știri, 
întâmplări, despre ciudățeniile din viața sa. Comportarea sa era 
plăcută și plată (ca o garanție a securităţii)!. Era destul de priete- 
nos pentru cineva ca el, negrii erau oameni de treabă, dar trebu- 
ia să stai cu ochii pe ei, nimeni nu învățase nimic din ultimul răz- 
boi și, ori de câte ori îţi speli mașina, plouă. Uneori, la fel ca nimfa 
Oenone, nu putea spune mai mult în această stare a eului, decât 
ceea ce răzbătea dintr-o stare diferită: „trebuie să stai cu ochii pe 
ei”; „ultimul război”; „plouă“. Dar în clipa în care apărea ame- 
nințarea unei controverse, Adultul slab încărcat cu energie se re- 
trăgea dinaintea dogmatismului feroce al Părintelui restabilit. 

Pe de altă parte, atunci când terapeutul vorbea, el răspundea cu 
o ascultare tăcută, frizând veneraţia și cu o postură respectuoasă. 


1 Cf. A. Harrington, The Revelations of Dr. Modesto, Alfred A. Knopf, New York, 
1955. Este una dintre acele scrieri satirice care se apropie extrem de mult de 
realitate. Satira se referă la tehnica banală a „centralizării puterii” folosită în 
relaționarea cu oamenii. 

Era Copilul adaptat ce se comporta într-un mod cuviincios sub 
supravegherea atentă a Părintelui grijuliu. Însă, dacă terapeutul 
amenința hegemonia Părintească printr-o atitudine îngăduitoa- 
re față de oricare dintre micile păcate copilărești (nonsexuale, cum 
ar fi gălăgia), Copilul era rapid înlăturat de pe scenă, iar Părinte- 
le prelua imediat comanda cu politica „Fără prostii din astea“ și 
„Nimicește-l pe micul nemernic“. Grupul de terapie la care par- 
ticipa domnul Troy era convins că Părintele Troy chiar încercase 
să-i facă felul Copilului Troy aruncându-l de pe o stâncă, dacă nu 
cumva Copilul exasperat fusese chiar el cel responsabil de acest 
act. În toate acestea, el demonstra cathexisul slab (nelegat) al 
Adultului și al Copilului său și puterea copleșitoare a Părintelui 
în starea sa „compensată“. O astfel de personalitate este repre- 
zentată in figura 2A, iar desenul a fost făcut pentru a-l ajuta pe 
domnul Troy, într-o fază potrivită a tratamentului său, în preaj- 
ma perioadei în care începuse să distingă copiii reali după gen, 
ca fiind „el“ sau „ea“, în loc să se refere la toți copiii din mediul 
său fără deosebire cu formula neutră „făptura asta“. 


(a) Părinte care exclude (b) Adult care exclude (c) Copil care exclude 


Figura 2 

Personalitatea domnului Quint ilustra un alt gen de structu- 
ră. Ca cercetător în științe sociale, era cel mai bun la designul ex- 
perimental și la calculator. Pe de-o parte, el era lipsit de șarm, 
spontaneitate și haz, note caracteristice unui copil sănătos și, pe 
de alta, nu putea adopta o poziţie cu convingere sau indignare, 
notă specifică părinţilor sănătoși. Ipoteza nulă era procedeul său 
preferat; la petreceri nu putea veni să se distreze, iar la nevoie 
nu putea nici să joace rolul tatălui pentru soţia sa, nici să ofere 
inspiraţie paternă studenților săi. Întrucât avea un Adult care ex- 
cludea, el funcționa aproape singur ca planificator, colector de in- 
formații și procesor de date, construindu-și o binemeritată repu- 
taie de angajat ideal în astfel de chestiuni. Acest Adult era 
„Sinele lui real“, iar el se angaja deschis la procesarea datelor, ca 
mod de a trăi. 

În acest fel, reușea să-și țină Copilul și Părintele în cleștele de 
fier al intelectualizării, aproape în toate situaţiile. Din nefericire, 
excluderea eșua în ceea ce privește activităţile sale sexuale, deoa- 
rece acolo aspectele excluse deveneau atât de puternic încărcate 
cu cathexis nelegat, încât Adultul pierdea controlul. Rezultatul 
era că „el“ (adică Adultul care era încă „Sinele lui real“) se sim- 
tea haotic și neajutorat în confruntarea ce urma să fie între Co- 
pilul activat și Părinte. Aceasta justifica funcția de apărare a ex- 
cluderii. Așa cum descoperise în dauna sa, cea mai superficială 
relaxare față de Copil se solda cu un comportament impulsiv, în 
timp ce orice toleranţă față de atitudinile parentale se termina cu 
autoreproș și depresie. Structura personalității domnului Quint 
este reprezentată în figura 2B. 

Copilul care exclude, așa cum este reprezentat în figura 2C, este 
cel mai ușor observat din punct de vedere social la personalită- 
tile impulsive narcisice, cum ar fi anumite tipuri de prostituate 

de „înaltă clasă“, iar din punct de vedere clinic, în unele tipuri 
de schizofrenie activă, unde ambele stări ale eului, cea rațională 
(Adult) și cea normativă sau protectoare (Părinte) sunt ținute la 
distanță. În multe cazuri pot fi apariţii slabe ale Adultului sau 
Părintelui, dar acestea se dispersează ușor în fața amenințărilor, 
iar Copilul ispititor, confuz, își reia locul privilegiat. Din ultima 
categorie fac parte prostituatele „inteligente“ și „serviabile” și 
schizofrenii. Alteori, aceste caracteristici ar putea fi surprinză- 
toare manifestări de șiretenie nativă sau de moralitate simplistă, 
însă acestea sunt în fond de natură copilărească, lucru ușor de 
demonstrat printr-o comparație cu comportamentul copiilor 
reali sau cu studiile lui Piaget23. 

Problema clinică prezentată prin astfel de excluderi patologice 
demonstrează atât funcția, cât și natura stărilor extreme ale eului. 
Încercările de a comunica cu părțile respinse sunt dejucate prin 
răspunsul idiosincratic al Părintelui, al Adultului sau al Copilului 
aflat în defensivă, apărări care iau de exemplu forma religiozită- 
ţii, a intelectualizării sau a pseudocomplianței măgulitoare. Ca- 
racteristica operațională a acestor personalități este că, în situații 
normale, toate răspunsurile lor sincere provin de la un singur sis- 
tem. Celelalte două sisteme sunt dezactivate. Mult timp a fost 
aproape imposibil să ajungem la Adultul sau Copilul domnului 
Troy sau la Părintele sau Copilul domnului Quint. Exasperarea 
bărbaților care încearcă să facă apel la moralitatea sau rațiunea fe- 
meilor narcisice impulsive reprezintă o ilustrare cunoscută a difi- 
cultăților întâlnite din cauza fenomenelor de excludere. 


2 J. Piaget, Construirea realului la copil, Editura Didactică și Pedagogică, Bucu- 
rești, 1976. 

37. Piaget, Judecata morală la copil, Editura Didactică și Pedagogică, București, 
1980. 


Trebuie subliniat că stările care exclud stări ale eului nu sunt 
roluri. Problema rolurilor va fi discutată ulterior. 


2. Contaminarea 


Contaminarea este cel mai bine ilustrată, pe de o parte, prin 
anumite tipuri de prejudecată și prin ideile delirante, pe de 
alta. Diagrama din figura 3A arată structura unei prejudecăţi. 
De observat că partea Părintelui intră în cea a Adultului și este 
inclusă în interiorul graniței eului Adult. Fiul unui misionar 
încerca să dovedească că orice dans este primejdios, făcând re- 
ferire la condiţiile de pe o insulă din Pacific, unde fusese tatăl 
său în 1890. Până la urmă, el a putut recunoaște că această con- 
cluzie a Adultului egosintonic, pe care o simţea și o apăra ca 
și cum ar fi fost logică, era cu adevărat o prejudecată Parenta- 
lă. După tratament, această prejudecată și altele au fost remi- 
se Părintelui printr-o realiniere a graniţei eului Adult, ca în fi- 
gura 3B. În practică, aceasta însemna că, în circumstanțe 
normale, el era capabil să discute despre dans și activități ase- 
mănătoare în mod rațional cu fiica sa adolescentă și cu mama 
ei, însă sub anumite tipuri de stres, Adultul era dezactivat, iar 
Părintele prelua controlul, reinstaurând astfel intransigența sa. 
Atunci când Adultul era reactivat, putea privi obiectiv ceea ce 
se întâmplase. Pe măsură ce Adultul devenea mai puternic, 
episoadele Parentale zgomotoase deveneau din ce în ce mai 
rare. Iar pentru a se ajunge aici a fost necesară decontamina- 
rea terapeutică primară a Adultului, vizibilă prin diferența din- 
tre figurile 3A și 3B. 

O femeie avea bănuiala că era spionată în baie. Situaţia ei cli- 
nică indica existența unui delir și, din întâmplare, exista dovada 

(a) Preju- (b) Adult (c) Delir (d) Adult 
decată decontaminat de decontaminat de 
către Părinte către copil 


Adult 
contaminat 


(e) Dublă (f) Deconta- (g) Arii 
contaminare minare funcționale 


Figura 3 


concludentă că așa era. Între timp, materialul din copilărie a ofe- 
rit rapid fondul genetic pentru această bănuială. Cu toate aces- 
tea, ea continua să aducă argumente logice pentru a dovedi că 
era un cuibar de spioni în grădina din spatele casei ei. Structura 
acestui delir este reprezentată în figura 3C. Aici era cazul unei 
contaminări a Adultului dinspre Copil. În cursul tratamentului, 
ea a recunoscut prin alte conexiuni că exista o parte arhaică a per- 
sonalității ei, care nu era închisă în Adultul egosintonic. Astfel s-a 


demonstrat existența Copilului în ea. Mai târziu, a putut perce- 
pe natura arhaică a argumentelor ei referitoare la spioni. Astfel, 
Adultul ei a putut fi decontaminat, iar sistemul ei delirant a fost 
livrat către Copil. După realinierea graniței eului ei Adult, ară- 
tată în figura 3D, mistificările nu au mai apărut în Adultul ego- 
sintonic. Acum se punea doar problema că mistificările ar putea 
să reapară ca atare, dacă Adultul era dezactivat. Odată cu creș- 
terea clarificării și consolidării, granița eului Adult a devenit din 
ce în ce mai ferm așezată și mai dificil de dislocat. Astfel, ea era 
în stare să reziste la volume din ce în ce mai mari de stres, iar in- 
tervalele de luciditate deveneau din ce în ce mai lungi. 

În figura 3E este reprezentată o contaminare dublă, iar în fi- 
gura 3F, rezultatul după tratament. Din aceste două diagrame 
ar reieși că Adultul este comprimat după tratament, însă tre- 
buie să ne amintim că situaţia reală este mai mult ca o diagra- 
mă tridimensională. Contaminările nu se scad de la Adult, ci 
se dezlipesc de sfera Adultului. Metaforic spus, este precum ră- 
zuirea scoicilor de pe o barcă, astfel ca navigarea să fie mai 
ușoară. 

Diagnoza simplei contaminări necesită recunoașterea a patru 
zone ale personalităţii, în timp ce dubla contaminare include 
cinci, așa cum este indicat prin săgeți în figura 3G. Un element 
ce își are originea în zona P este recunoscut de către Adultul pa- 
cientului ca produs Parental, în timp ce unul din zona C este re- 
cunoscut ca produs al Copilului. Elementele ce își au originea în 
zonele PA, A și AC sunt resimţite totuși de către pacient ca 
Adult egosintonic și apărate ca atare. Terapeutul face interven- 
ţia prin corectarea diagnosticului greșit al pacientului și ajutân- 
du-l să realizeze decontaminarea și realinierea granițelor. Tehni- 
cile, mecanismele, problemele și precauţiile terapeutice implicate 


ERIC BERNE Analiza tranzacțională în psihoterapie = Psihopatologia 


62 


în schimbarea situației din cea reprezentată în figura 3E, în cea 
reprezentată în figura 3F vor fi discutate la momentul oportun. 


3. Patologia funcţională 


Există anumiţi pacienţi capabili de stăruință îndârjită într-o 
singură stare a eului sau de o schimbare oportunistă și rapidă de 
la o stare a eului la alta. Unul dintre aceștia, doamna Sachs a fost 
remarcată din punct de vedere social (pe de-o parte) pentru ade- 
rarea cu încăpățânare la anumite idei preconcepute legate de rasă 
și altele legate de familie, indiferent de consecințele pe care le 
suporta; din punctul de vedere al mariajului (pe de altă parte), 
devenise cunoscută pentru plânsul, scâncetul, acuzarea și pedep- 
sirea cu înverșunare a soțului său printr-o agresivitate pasivă 
până când obținea ceea ce dorea. Uneori, după ce acest Copil în- 
căpățânat stăruia cu o asemenea încordare timp de trei sau pa- 
tru zile, ea avea migrene. 

În terapie, situația era complet diferită. O vorbă din partea te- 
rapeutului putea s-o transforme dintr-o habotnică revoltată 
într-un Copil care scâncește, iar o altă vorbă putea să-i atragă 
atenţia pentru scurt timp și să repare temporar Adultul rațional, 
care putea supraviețui comportamentului ei anterior cu un ni- 
vel considerabil de obiectivitate. Însă un pas greșit din partea ei 
putea apoi trezi din nou Părintele ostil și arogant sau pe Copi- 
lul ce se complăcea în propria suferință. Părea că există o vâsco- 
zitate scăzută în fluxul dintre cathexisul legat și cel nelegat din 
fiecare stare, iar cathexisul liber era de asemenea instabil. Așa că 
în tratament, Sinele real putea trece rapid dintr-o stare a eului în 
alta și fiecare dintre acestea se putea încărca sau descărca puter- 
nic, cu o ușurință remarcabilă. Însă viaţa ei exterioară arăta, de 

asemenea, că fiecare stare a eului era capabilă să rețină încărca- 
rea activă și să păstreze puterea executivă pentru mult timp în 
anumite circumstanţe care au fost luate ca dovadă a granițelor 
ferme ale eului. Prin urmare, pare potrivit să vorbim despre o 
instabilitate perfectă a cathexisului în graniţele eului la anumite 
personalităţi. Într-adevăr, dacă sunt organizate adecvat, aceste 
caracteristici pot forma baza unei funcționări extrem de eficien- 
te și adaptabile. Tipul complementar cu granițe ale eului în bună 
stare și cathexis stabil (inert) există de asemenea; este vorba de- 
spre acele persoane cărora le vine greu să treacă de la joc la gân- 
direa raţională, de la gândirea logică la considerațiile morale. 

Permeabilitatea graniţelor eului are de asemenea doi poli. Me- 
canismul excluderii este disponibil doar la persoanele cu grani- 
te rigide ale eului. Astfel, unii schizofrenici au dificultăți în a 
„compensa“ sau în a menţine echilibrul acestora. Persoanele as- 
tenice, cărora le lipsește identitatea și care glisează de la o stare 
a eului la alta fără mare intensitate, au graniţe slabe ale eului. Co- 
pilul și Părintele, deși ambii lipsiți de putere, se infiltrează sau 
pătrund printre granițele eului Adultului fără multă dificultate, 
de aceea Sinele real se modifică sub cele mai mici constrângeri. 
Doamna Sachs avea un Copil dezordonat, însă organizarea în- 
tregii ei personalități era, fără îndoială, în dezordine. La persoa- 
nele cu graniţe slabe ale eului, întreaga personalitate lasă impre- 
sia de neglijenţă. 

n psihoterapie = Psihopatologia 


CAPITOLUL 5 


Patogeneza 


Existenţa somatică poate fi imaginată ca un continuum în care 
întreaga stare a corpului se schimbă de la un moment la altul, în 
funcţie de fluiditatea biologică și homeostază. Totuși, este mai 
util din punct de vedere clinic să luăm în considerare efectele di- 
verșilor stimuli asupra sistemelor speciale și să separăm episoa- 
dele oarecum arbitrare din cadrul continuumului. 

Existenţa psihică poate fi gândită ca un continuum similar cu 
o singură stare a eului, care se modifică de la un moment la al- 
tul într-un mod brusc sau mai lin. Și aici, clinicienii de obicei gă- 
sesc util să ia în considerare sistemele speciale și ciclurile tem- 
porale. Ciclurile psihologice naturale sunt proiectate de natură 
cu impulsuri de activitate intercalate cu perioade de repaus re- 
lativ. În mod normal, psihicul este bombardat de-a lungul zilei 
de stimuli interni și externi, și nu toţi dintre aceștia pot fi „asi- 
milaţi“ în acel moment. Starea de somn ce urmează oferă oca- 
zia acestei asimilări. Astfel, o zi poate fi convenabil considera- 
tă ca o „unitate a eului“. Din acest punct de vedere, funcția 
viselor este de a asimila experiențele de peste zi. Noua zi înce- 
pe astfel cu o stare a eului relativ împrospătată, iar procesul se 
repetă. Dacă ceva nu poate fi „asimilat“, visele tind să devină 


repetitive, iar eul de veghe începe să stagneze!. Acest concept 
este destul de familiar. 

Geneza personalităților patologice poate fi ilustrată printr-o 
simplă metaforă. Experiențele fiecărei zile, considerată o unita- 
te a eului, pot fi comparate cu matrița unei monede, care este șle- 
fuită în timpul nopții. O viață ideală și fără traume ar consta 
atunci dintr-un fișic de monede, fiecare purtând emblema acele- 
iași personalități și fiind totuși puţin diferită de celelalte, toate 
finisate astfel încât întregul fișic să stea perfect drept, ca în figu- 
ra 4A. Prin urmare, o stare traumatică a eului ar fi ca o monedă 
deformată, care ar înclina fișicul din acel punct, fără să conteze 
cât de netede sunt monedele următoare, ca în figura 4B. Dacă ar 
exista stări traumatice periodice ale eului, toate de același fel, 
atunci fișicul s-ar înclina din ce în ce mai mult în aceeași direc- 
ție, până ar fi în pericol să se răstoarne, ca în figura 4C. Dacă ar 
fi de naturi diferite, atunci teancul ar merge în zigzag ici și colo, 
din când în când și din întâmplare, putând să se îndrepte din 
nou pe verticală, însă cu o instabilitate inerentă, ca în figura 4D. 

În orice caz, deformările vor avea un efect cumulativ la schim- 
barea echilibrului și a direcției fișicului. 

Traducând această metaforă în termeni clinici, o traumă tim- 
purie ar putea devia fișicul de la verticală; o traumă ulterioară 
ar putea să îl devieze încă și mai mult; iar încă o traumă ar pu- 
tea să îl aducă din ce în ce mai aproape de instabilitate, chiar 
dacă în anumite cazuri moneda din vârf ar putea să nu dezvă- 
luie înclinarea care stă la bază. Lucrul important este că, pentru 


1 După scrierea acestor consideraţii, a apărut articolul lui W. Dement despre 
privarea de vise, „The Effect of Dream Deprivation“, Science 131, pp. 
1705-1707, 1960. 

a corecta această situație, e de ajuns să se corecteze doar una sau 


două monede. 

Un lucru e clar: cu cât se află mai jos moneda deformată, cu 
atât mai important este efectul asupra stabilităţii finale. Acum pu- 
tem vorbi despre diverse tipuri de monede: de 1 cent din copilă- 
rie, de 5 cenți din perioada următoare, de 25 de cenți din adoles- 
cenţă și de 1 dolar de argint de la maturitate. În acest caz, o 
monedă de 1 cent îndoită poate cauza, până la urmă, răsturnarea 
în dezordine a mii de dolari de argint. O astfel de monedă de 1 cent 
îndoită simbolizează ceea ce s-a menţionat până acum ca fi- 
ind Copilul. Copilul este o stare deformată a eului care a deve- 
nit rigidă și a schimbat direcţia întregii porțiuni următoare a con- 
tinuumului. Mai precis, acesta este ori o unitate a eului grosolan 

deformată (o monedă de 1 cent cu adevărat stricată), ori o serie 
de unităţi ale eului puțin deformate (o serie de monede de 1 cent 
ieșită dintr-o matriță necorespunzătoare). În cazul nevrozelor 
traumatice, Copilul este acea stare a eului tulburat care a fost 
fixată în ziua X a lunii Y din anul Z în copilăria pacientului. În 
cazul nevrozelor psihice, Copilul este acea stare nesănătoasă a 
eului care a reapărut zi de zi în condiţii similare adverse din luna 
A până în luna B a anului C, în copilăria pacientului. În ambele 
cazuri, numărul stărilor arhaice patologice fixate ale eului (sau 
al seriilor de stări ale eului) este foarte restrâns: una sau două și 
în cazuri rare poate trei stări. Cercetarea suplimentară a metafo- 
rei monedelor, potrivită și în alte privințe, alături de cele deja 
menţionate, va fi lăsată la latitudinea cititorului. 

O membră a familiei Hept și-a inițiat în perversiuni sexuale 
nepotul său de trei ani din luna 39 până în luna 42. În fiecare di- 
mineaţă, el se așeza în pat cu ea într-o stare de așteptare și exci- 
tare pe care fusese instruit cum să o ascundă dacă cineva intra 
în cameră, așteptând ca mama sa să plece de acasă la serviciu. 
Această stare complexă a eului a fost apoi urmată de o alta, de 
abandon sexual. Într-o zi, extraordinarul înșelător și amant de- 
veni atât de îndrăzneţ, încât făcu o încercare cu mama sa în timp 
ce aceasta se usca după baie. Acest fapt a confirmat suspiciunea 
crescândă ce-i păruse anterior atât de bizară mamei sale, că ea 
s-a considerat pe sine prepsihotică. Oroarea ei a fost atât de mare 
încât băieţelul a rămas nemișcat. Întreaga stare a eului, puternic 
încărcată, a devenit fixată și separată de restul personalității lui. 
În acest sens, acest moment dramatic a marcat nașterea Copilu- 
lui său. 

Aici, trauma decisivă nu a fost seducţia, ci reacția mamei. 
Atunci când personalitatea băiatului a fost mai târziu descompusă 

în componentele Părinte, Adult și Copil, Copilul, care se mani- 
festa din când în când atât fenomenologic, cât și social, consta 
într-o stare a eului ce reproducea într-o stare de energizare com- 
pletă toate elementele prezente în dormitorul bunicii. Era starea 
eului acelui copil real, cu vârsta între 38 și 41 de luni, care exis- 
tase odată cu adevărat. Deși copilul însuși dispăruse irevocabil 
ca fenomen unic în univers, starea eului său s-a păstrat intactă, 
pentru a fi resuscitată în întreaga splendoare în anumite situații. 
Părintele a reacționat la propriul său comportament copilăresc 
și la comportamentul similar al altora cu o atitudine specifică de 
oroare, ca cea manifestată de mama sa în baie (Figura 5A). Nu a 
existat ocazia de a observa dacă Copilul a fost respins de Adult 
și de asemenea de Părinte, ceea ce ar duce la nevroze traumati- 
ce (figura 5B) sau dacă anumite elemente ale Copilului contami- 
naseră Adultul egosintonic, ceea ce ar constitui în acest caz o per- 
versiune plină de remușcări (figura 5C). Dacă însăși mama l-ar 
fi sedus, atunci anumite elemente ale Copilului ar fi putut inva- 
da nu numai Adultul egosintonic, ci de asemenea Părintele ego- 
sintonic, care constituie o perversiune „psihopată“ (figura 5D). 
Pe de altă parte, dacă întâmplarea cu mama nu ar fi apărut, ar fi 
fost doar o acumulare zilnică de traume ușoare, care ar fi dus la 
o psihonevroză. 

Domnișoara Ogden a fost sedusă de bunicul ei la vârsta de 6 
ani, după ce Părintele ei oedipal fusese bine stabilit. Acest Părin- 
te a fost dezactivat în timpul evenimentului, astfel încât ea coope- 
rase într-o oarecare măsură. Ținuse acest lucru secret față de mama 
sa, deoarece nu se aștepta la nicio înțelegere din partea ei. Elemen- 
tul sexual al stării eului din acea zi a fost respins (din Adult), în 
timp ce elementul tăinuit a rămas așa cum fusese în acel moment, 
în Adultul egosintonic. Atunci când starea completă a eului, altfel 

spus Copilul ei total, s-a manifestat în visele ei, a fost reprodusă 
cu o mică alterare starea eului actual al unei fetițe reale, așa cum 
exista ea la ora 3 după-amiaza pe 12 octombrie 1924, momentul 
seducţiei. În viața ei conștientă era categoric asexuală, nu utiliza 
fard și se îmbrăca auster, ca o călugăriță. Totuși, deoarece taina ți- 
nea de Adultul egosintonic, ea raționaliza taina ei patologică. lar 
întrucât mama ei era discretă, secretul ținea de asemenea de Pă- 
rintele egosintonic; astfel încât cazul nu era numai patologic, ci și 
„psihopatic“. Cu o anumită ocazie a relatat o lungă poveste de- 
spre o fostă colegă de școală ce se afla la 10 000 de kilometri dis- 
tanţă, însă se referea la ea cu sintagma „această persoană“ și refu- 
za să-i dezvăluie prenumele sau chiar să-i menţioneze sexul la 
început, deoarece „te-ai putea întâlni cu ea vreodată și atunci ai 

ști despre cine era vorba. Oricum, mama m-a învăţat să nu-i amin- 
tesc niciodată numele, așa că nu cred că se cuvine“, a adăugat ea. 

Structura nevrozelor de caracter este asemănătoare cu aceea a 
„psihopatiei“, iar dovada ar fi că distincţia este făcută probabil 
de către mediul social. Un șef de trib din Fiji care acum un secol 
mânca oameni, își bătea nevestele sau îi hrănea cu sticlă pe ser- 
vitorii neascultători era considerat eventual un om rău, dar nu 
un „psihopat“ criminal. În zilele noastre, medicul psihiatru este 
adesea chemat de către guvernele coloniale în cazurile de com- 
portament barbar. 

De fapt, analiza structurală conduce la anumite concluzii sur- 
prinzătoare privind persoanele „normale“, concluzii care sunt 
totuși în acord cu judecata clinică competentă. În termeni struc- 
turali, o persoană „fericită“ este una în care aspectele importan- 
te ale Părintelui, ale Adultului și ale Copilului sunt toate în ar- 
monie una în raport cu cealaltă. Un tânăr doctor cu probleme 
maritale se simţea totuși fericit cu munca lui. Tatăl lui era un me- 
dic respectat de mama sa, astfel că Părintele lui a aprobat carie- 
ra lui, fără conflict intern. Adultul său era mulțumit deoarece era 
fascinat și competent în specialitatea sa și îi plăcea să facă o mun- 
că utilă. Apetenţa sexuală a Copilului său era bine sublimată și 
împlinită în munca sa. Prin urmare, Părintele, Adultul și Copi- 
lul se respectau unul pe celălalt și fiecare primea satisfacția cu- 
venită în profesia sa. Dar deoarece părinţii și copiii nu pot fi în- 
tru totul de acord, el era câteodată total nefericit atunci când era 
departe de birou. Morala este că în teorie știm cum trebuie să fie 
o persoană fericită, însă nimeni nu poate fi fericit tot timpul. 


2 R.A. Derrick, A History of Fiji, Printing & Stationery Dept., Suva, a doua edi- 
ție, 1950. 

Este deranjant totuși să trebuiască să admiţi că aceeași anali- 
ză se aplică și „criminalilor sănătoși“ din lagărele de concentra- 
re. Mitul că aceste persoane trebuie să fie esențialmente niște su- 
flete chinuite este confortabil, însă anumiţi martori demni de 
încredere consideră că această presupunere este neîntemeiată.* 
Următoarea anecdotă ilustrează structura unei personalități „fe- 
ricite“ potrivit definiţiei înguste a fericirii: 

Un tânăr a venit acasă într-o zi și s-a adresat mamei sale: 

— Sunt atât de fericit! Tocmai ce am fost promovat! 

Mama sa l-a felicitat și, pe când scotea sticla de vin pe care o 
păstrase pentru o astfel de ocazie, l-a întrebat care era noua sa 
funcție. 

— Astăzi-dimineaţă, spuse tânărul, eram doar o santinelă la 
un lagăr de concentrare, însă diseară voi fi noul comandant! 

— Foarte bine, fiul meu, spuse mama sa, vezi cât de bine 
te-am educat! 

În acest caz, ca și în cazul tânărului doctor, Părintele, Adultul și 
Copilul erau cu toții interesați și mulțumiți de cariera sa, astfel în- 
cât el întrunea condiţiile pentru a fi „fericit“. El a realizat ambițiile 
mamei sale, ceea ce el numea „rațiune patriotică“ și obținuse satis- 
facerea sadismului său arhaic. În această lumină, nu este așa de 
surprinzător că, în viața reală, multe din aceste persoane au fost ca- 
pabile să se bucure de muzică bună și de literatură în orele lor de 
recreere. Acest exemplu neplăcut ridică unele întrebări serioase de- 
spre anumite atitudini naive privind relația dintre fericire, virtute 
și utilitate, incluzând aspectul grecesc al „competenţei morale.“4 


3 Elie A. Cohen, Human Behavior in the Concentration Camp, W.W. Norton & 
Company, New York, 1953. 
4 A se vedea scrierile lui Platon, Aristotel și Kant despre fericire. 

Este de asemenea un bun exemplu pentru persoanele care do- 
resc să știe „cum se cresc copiii“, dar nu pot specifica clar ce vor 
să devină copiii lor după ce-i cresc. Nu este suficient să vrei să-i 
crești, spre a fi „fericiţi“. 

Există încă un fel de personalitate „normală“ care poate fi de- 
scrisă din punct de vedere structural și aceasta este persoana 
„bine organizată“. În acești termeni, persoana bine organizată 
este aceea cu granițele eului bine definite, dar nu impermeabile. 
Aceasta poate fi subiectul unor conflicte interne severe, însă este 
capabilă să separe Părintele, Adultul și Copilul, astfel încât fie- 
care să poată funcționa într-un mod relativ stabil (separarea este 
mai benefică și mai puțin categorică în comparație cu exclude- 
rea). Un învăţător scoțian cu o vechime profesională impresio- 
nantă bea 250 de mililitri de whisky aproape în fiecare seară de 
30 de ani și totuși el ajungea în fiecare dimineaţă la școală la timp 
și își făcea datoria cum se cuvine. El putea să își separe complet 
Adultul de-a lungul zilei de lucru, astfel încât băutul să rămână 
mai mult sau mai puțin un secret printre generațiile sale de elevi. 
Acasă, Adultul era dezactivat, iar Copilul său prelua controlul 
în timp ce bea. Părintele său a rămas slab încărcat cu energie în 
toți acești ani, însă, în timpul unei anumite etape din viața sa, 
acesta a preluat controlul la fel de complet cum era obișnuit Co- 
pilul, încât niciodată nu s-a mai atins de băutură din câte se știe. 
Cu toate acestea, el a devenit o teroare pentru elevii săi, deoare- 
ce aceștia se confruntau acum cu Părintele său în locul Adultu- 
lui său. Din pricina dezaprobării de către Părinte a obiceiului său 
de a bea, acest om nu a fost fericit de-a lungul anilor în care a 
băut whisky, ci a fost bine organizat. 

Conceptul de „maturitate“ are o conotaţie specială în anali- 
za structurală. Întrucât despre oricine presupunem, din motive 

clinice solide, că are un Adult complet format, nu există nicio fi- 
ință care poate fi numită „persoană imatură“. Există persoane al 
căror Copil are puterea executivă, astfel încât comportamentul 
lor este acela al unor indivizi care nu au atins încă maturitatea; 
însă Adultul, dezactivat sau neactivat, în astfel de indivizi, poa- 
te fi încărcat cu energie prin intervenţii terapeutice, în acest caz 
comportamentul lor devenind „matur“, ca în cazul doamnei Pri- 
mus. Prin urmare, comportamentul poate fi „imatur“, dar un in- 
divid (cu excepția celor cu un handicap organic de dezvoltare) 
nu poate fi. Un radio neconectat la priza de alimentare nu func- 
ționează; cu toate acestea, întreaga potențialitate este acolo și 
poate fi utilizată introducând ștecherul în priză. Nu este corect 
ca un pacient să presupună că doctorul nu are un radio sau este 
stricat, doar pentru că nu este muzică în birou în timpul consul- 
tului. Din experiența autorului, nu numai fiecare nevrotic, ci și 
fiecare debil mental, fiecare schizofrenic cronic și fiecare psiho- 
pat „imatur“ are un Adult bine format. Problema nu este că o 
astfel de persoana „este“ imatură, ci că este dificil de găsit o mo- 
dalitate de a-l „conecta“ pe Adult la sursa de energie. 

Din cauza înțelesurilor nefericite ale cuvintelor „matur“ și 
„imatur“, cea mai bună politică este să le scoatem din vocabula- 
rul clinic. În zilele noastre, doar biologii le utilizează într-un mod 
obiectiv de Adult; pentru restul populaţiei, Părintele se pare că a 
confiscat acești termeni pentru a-și extinde propriul vocabular. 

Simptomatologia 


După cum am spus, este de dorit să căpătăm mai întâi o ve- 
dere generală asupra subiectului pentru a înţelege mai bine fe- 
nomenele aparte din acest domeniu. Diagramele structurale, ine- 
vitabil desenate în două dimensiuni, ar reprezenta mai bine 
situația dacă ar putea fi desenate în trei dimensiuni; sau chiar în 
patru, în măsura în care asta ar avea o noimă în domeniul clinic. 
Cu toate acestea, avem suficiente caracteristici incitante și în dia- 
gramele bidimensionale. 

În mod intuitiv, Părintele a fost pus în partea de sus, iar Co- 
pilul în partea de jos. Această intuiție are un fond vădit moral. 
Părintele este ghidul pentru aspiraţiile etice și cele mai curate 
dorinţe; Adultul se ocupă de realitățile pământești ale traiului 
obiectiv, iar Copilul este un purgatoriu și uneori un iad al ten- 
dinţelor arhaice. Este un punct de vedere comun pentru toate 
timpurile și popoarele. Freud a prefaţat cartea despre interpre- 
tarea viselor cu un citat din Virgil: „Dacă nu voi izbuti să-i îndu- 
plec pe zeii din Cer, o să-i înduplec pe cei din Infern“. 

Această ierarhie morală este întărită de semnificația sa clini- 
că. Părintele este cel mai slab membru, Adultul este mai greu 
de concediat, iar Copilul pare să fie aproape de neînfrânt. Sub 


influenţa alcoolului, de exemplu, Părintele este primul aneste- 
ziat, astfel încât Copilul, deși depresiv sau inhibat, se poate ex- 
prima într-o manieră mai energică sau mai liberă, ceea ce poate 
conduce socialmente la o creștere a plăcerii sau a neplăcerii. Ur- 
mează apoi anestezierea Adultului, astfel că încep să dispară abi- 
litățile sociale și judecata obiectivă asupra realității fizice. Pe Co- 
pilul neconstrâns, tulburat de propria sa libertate, doar dozele 
puternice îl pot face să înceapă să se liniștească, pe măsură ce in- 
tervine anestezia. Zicala că oamenii își arată adevărata fire atunci 
când beau are înţelesul că acel Copil adaptat, care ascultă de or- 
dinele Părintelui sau ale Adultului, cedează în favoarea Copilu- 
lui natural pe măsură ce nivelele superioare de funcţionare dis- 
par. La terminarea anestezicului, ordinea poate fi inversată, cu 
mai multă sau mai puţină claritate, în concordanță cu principiul 
dezvoltării al lui Federn!. 

În ciuda anumitor complexități și idiosincrazii, situația este 
asemănătoare cu cea din adâncirea în somn. Esența morală a 
existenţei conștiente cedează în stare hipnotică, scoțând la ivea- 
lă un visător amoral, dar activ. În loc să gândească la ceea ce 
trebuie el să facă din punct de vedere etic, practic și utilitar, cel 
cuprins de somn începe să se gândească la ceea ce i-ar plăcea 
să facă, fără să țină cont de problemele morale, lăsându-și fan- 
tezia să hălăduiască. Atunci când somnul vine, se cufundă în 
uitare nu numai etica și interdicțiile, ci de asemenea lumea 
obiectivă a realităţii cu posibilitățile sale fizice și sociale limi- 
tate, astfel încât Copilul este relativ liber pentru a-și urma ca- 
lea sa magică din vise. Într-adevăr, anumite relicve ale funcţio- 
nării Părintelui și ale Adultului pot fi evidenţiate chiar înainte 


1 P. Federn, Loc. cit. 

de elaborarea secundară?, însă apariţia lor nu încalcă principiul 
ierarhic. Acestea se datorează prezenței în Copilul însuși a influ- 
ențelor parentale arhaice și a conștiinței realității. Iată ceea ce di- 
ferențiază formal fenomenul stării Copil a eului de conceptul de 
Se. Copilul înseamnă o stare organizată a minţii care există sau 
a existat odată în mod real, în timp ce Freud descrie Se-ul ca „un 
haos, un cazan plin de excitații clocotinde... care nu are nicio or- 
ganizare și nu mobilizează voința generală”3. 

Simptomele reprezintă fiecare în parte manifestări ale unei sin- 
gure stări definite a eului, active sau excluse, deși ele ar putea re- 
zulta din conflicte, înțelegeri sau contaminări dintre diferitele stări 
ale eului. Primă sarcină simptomatică în analiza structurală, așa- 
dar, va fi să se decidă care stare a eului manifestă în realitate 
simptomul. În anumite cazuri este simplu, în altele este nevoie 
de un nivel înalt de discernământ și de experienţă în diagnosti- 
care. Atitudinea iritabilă a domnului Troy față de comportamen- 
tele scăpate de sub control, copiată întocmai după aceea a tatălui 
său, era în mod clar Parentală. Pedanteria domnului Quint și dis- 
creția domnișoarei Ogden necesitau un studiu mai atent. Rezul- 
tatul dezactivării Părintelui domnului Troy a fost băutul excesiv 
și comportamentul impulsiv, ambele manifestări ale Copilului, la 
fel cum erau accesele de furie ale domnului Quint și anxietatea 
somatică a domnișoarei Ogden, în fața unei ameninţări. Aceasta 
înseamnă că anumite trăsături „de caracter“ erau manifestări ale 
unei singure stări a eului, în timp ce anumite manifestări „simp- 
tomatice“ erau manifestări ale alteia. 


2 S. Freud, Interpretarea viselor, Opere esenţiale, vol. 2., Editura Trei, București, 
2010, p. 685 și urm. 

3 Idem, Introducere în psihanaliză, Opere, vol. 10, Editura Trei, București, 2004, 
p. 522. 

Ținând cont de aceste principii, ar trebui să fie posibilă anali- 
za simptomelor psihiatrice în termeni structurali, incluzându-le 
și pe acelea care necesită activitatea simultană a două stări dife- 
rite ale eului. 

Halucinaţiile sunt în general manifestări ale Părintelui, ca cele 
ilustrate de vocile auzite de doamna Primus. Două dintre cele 
mai obișnuite tipuri de halucinații sunt adresarea obscenă și in- 
joncțiunea mortală. Atât acuzaţia „Ești homosexual!“ cât și po- 
runca „Trebuie să-l ucizi!“ pot fi considerate fără nicio rezervă 
drept amintiri reactivate, ușor distorsionate, ale vocilor parentale. 

În timp ce vocea în sine provine de la Părinte, audiența este 
compusă din Copil și uneori din Adultul contaminat. În stările 
de confuzie, datorate abuzului de substanţe, unui episod de schi- 
zofrenie acută sau unei frici delirante față de o agresiune homo- 
sexuală, Adultul este dezactivat, iar Copilul speriat este lăsat să 
asculte singur vocea Părintelui. În anumite situaţii paranoide, 
Adultul activ, dar contaminat, consimte cu Copilul că vocea este 
în realitate acolo. În cazurile mai rare, când vocea este aceea a 
Copilului, tot Adultul contaminat este cel care consimte că vo- 
cea există în realitate acolo. 

Acest proces poate fi explicat prin figura 6A, în care există nu- 
mai trei stări ale eului, însă patru regiuni. Dacă „Sinele real“ la 
un moment dat este Adultul, atunci vocile provenind de la Co- 
pil sau de la Părinte pot fi percepute ca venind din afara perso- 
nalității dacă ele sunt procesate prin zona contaminată. Testarea 
realităţii în această regiune nu este viabilă, deoarece zona este 
calificată ca aparţinând Adultului, când de fapt nu e decât o imix- 
tiune a Copilului nerealist. Cu ajustările cuvenite, aceasta este o 
situație complet plauzibilă din punct de vedere neurologic. Dacă 
verbalizările sunt prelucrate prin zona „neinfestată” a Adultului, 

atunci ele nu vor fi percepute ca halucinaţii, ci ca „vocea conști- 
inței” sau ca „porniri copilărești“ și vor fi recunoscute ca feno- 
mene interne. În acel caz, alte conţinuturi vor fi prelucrate prin 
zona înșelătoare, având ca rezultat alt gen de psihopatologie. 
Ideile delirante (delusions) sunt în general manifestări ale Co- 
pilului, care iau naștere în zona contaminată din figura 6A, care 
este inclusă în interiorul graniței eului Adult. Prin urmare, ele 
țin de Adultul egosintonic ceea ce înseamnă că testarea realită- 
ţii nu poate apărea până când granița dintre Adult și Copil nu 
va fi reconstruită ca în figura 6B, caz în care ideile delirante de- 
vin parte din Adultul egodistonic și nu vor mai fi trăite ca idei 
delirante, ci ca idei bizare, atât timp cât Adultul rămâne încă „Si- 
nele real“. Atunci, Adultul spune de fapt: „O parte din mine cre- 
de că este astfel, dar eu nu cred că este așa“. Dacă însă Adultul 
este dezactivat, iar Copilul devine „Sinele real“, atunci, încă o 
dată, individul va spune: „Cred că este cu adevărat așa“, întru- 
cât ideea este acum în concordanţă (sintonică) cu „Sinele real”. 


Zona A 


Zona 
contaminată AC 


Zona C Zona C 


(b) @= „Idee bizară 


În cazul domnului Troy, al cărui Părinte era „Sinele real“, de- 
rivatele a ceea ce fuseseră niște idei delirante din timpul stării 
sale psihotice (deoarece atunci Copilul era „Sinele real”) erau 
acum negate vehement, într-un mod caracteristic parental, ca fi- 
ind niște „idei prostești și fără rost“, însoțite de îndemnul tată- 
lui: „Nimicește-l pe micul nemernic care gândește astfel“. 

Granițele eului par să funcționeze ca niște membrane com- 
plexe cu o permeabilitate extrem de selectivă. Ruperea graniţei 
dintre Adult și Copil poate da naștere unor simptome incluse 
în grupul „simptomelor de graniță”: sentimentul irealității, în- 
străinarea, depersonalizarea, amnezia, paramnezia, precum și 
analoagele lor, cum ar fi bine cunoscuta falsă recunoaștere. Ca- 
racterul dăunător al acestora, ca și acela al multor altor simpto- 
me, depinde de distribuirea cathexisului liber. Dacă Adultul este 
„Sinele real“, această serie de simptome aparţine, cel puţin de- 
ocamdată, „psihopatologiei cotidiene”; dacă însă Copilul este 
„Sinele real“, ele devin parte a domeniului psihotic. În orice caz, 
ele sunt specifice pentru tulburările provocate de ruperea gra- 
nițelor, mergând de la bolile blânde și benigne la cele maligne 
și nereductibile. 

Pacientul care îl ascultă cu atenție pe doctor și apoi zice: „Dar 
de ce te-aș asculta, pentru că tu nu exiști?“ manifestă o pierde- 
re excesivă a simțului realității. Aici, „Sinele real“ este Copilul 
care l-a respins pe Adult prin închiderea graniței dintre eul 
Adult și Copil. Așadar, prelucrarea datelor la nivelul lui „neo- 
psyche” care poate fi încă eficientă, nu poate influența Copilul. 
Copilul îl tratează pe Adult ca și cum ultimul nu există, iar sen- 
timentul că lumea exterioară nu există este un derivat secundar 
al acestei situaţii. Această ipoteză se va confirma în astfel de ca- 
zuri dacă se va descoperi că pacientul, în calitate de copil real, 

refuză comunicarea cu persoanele din jurul său. Acum Adultul 
aude și înțelege cât se poate de bine ceea ce doctorul spune, însă 
Copilul nu este influențat de informaţiile obținute de către Adult 
și, prin urmare, se simte îndreptăţit să spună că nu există nicio 
astfel de informație, deci că doctorul nu există. Prin urmare, în 
astfel de cazuri, apelul la rațiune, oricât de bine va fi recepționat 
de către Adult, de obicei, nu poate modifica opinia Copilului 
autoizolat. 

Structura acestui sentiment de alienare este în mod curios si- 
milară și cu structura insight-ului. Aici, lumea exterioară își pier- 
de semnificația anterioară, din cauza respingerii Copilului de că- 
tre Adult. Prelucrarea datelor arhaice ale Copilului este oprită, 
iar Adultul resimte pierderea ca pe o profundă alienare. În acest 
fel, când apare sentimentul irealităţii, Copilul este „Sinele real“, 
când survine sentimentul alienării, Adultul este „Sinele real“, 
ambele procese apărând din cauza unei scleroze funcționale a 
graniţei dintre cele două stări ale eului. Insight-ul din procesul 
psihoterapeutic se întâmplă atunci când Adultul este deconta- 
minat și se restabilește granița cuvenită între Copil și Adult. Prin 
urmare, atât alienarea cât și insight-ul se bazează pe reconsolida- 
rea graniței dintre Adult și Copil, cu Adultul în calitate de „Sine 
real“, numai că într-un caz consolidarea este patologică, iar în 
celălalt este o restabilire a proceselor normale. (Insight-ul poate 
privi de asemenea granița Părinte-Adult, însă acest aspect nu ne 
interesează în acest moment). 

Respingerea Copilului în cazul alienării e ilustrată de către 
domnul Ennat, un biolog de 24 de ani, necăsătorit. El s-a plâns 
că, într-o zi, în timp ce vâna, totul i-a părut deodată fără sens și 
acel sentiment nu l-a mai părăsit de atunci până astăzi. Își urma 
fără tragere de inimă rutina zilnică, fără niciun fel de motivaţie 

sau mulțumire. Adultul său căuta explicații și alinare prin mij- 
loace intelectuale. Începuse să speculeze în termeni filosofici asu- 
pra originilor Universului, ale vieţii și ale lui însuși. Alegerea 
profesiei sale, a direcției, fusese de la început îndreptată către gă- 
sirea răspunsului la aceste întrebări și părea că a fost motivată 
de curiozitatea copilărească legată de sexualitate. Se vedea că 
viața sa abstinentă avea drept rezultat o creștere a tensiunii se- 
xuale în Copil. De vreme ce sexualitatea Copilului era orientată 
către sadism, aceasta nu era o conjunctură prea sănătoasă. În ace- 
lași timp, furia Copilului împotriva tatălui său devenea tot mai 
intensă. Soluţia lui la aceste două tensiuni era respingerea Copi- 
lului, fapt pentru care plătea un preț dureros. 

Deși simțea că nimic nu avea sens pentru el (adică pentru 
Adultul lui), era evident că pentru Copil lumea era însă plină 
de noimă. Din când în când, atunci când cineva din grup îl în- 
treba ceva despre sentimentele sale, el își lovea violent coapsa 
cu pumnul și țipa: „Nu știu de ce mă simt astfel!“ El (adică Adul- 
tul său în calitate de „Sine real“) nu-și dădea seama că își lovea 
coapsa și era extrem de surprins atunci când era atenţionat asu- 
pra acestui gest. Consultaţia a scos la iveală că acest gest era o 
relicvă legată de aventurile sale din timpul învățării timpurii a 
mersului la toaletă. Așadar, în timp ce Adultul nu găsea niciun 
sens în ceea ce se întâmpla în jurul său, Copilul său găsea ace- 
leași evenimente pline de semnificaţie. Sentimentul alienării era 
din cauza faptului că nu exista nicio comunicare între „archae- 
opsyche“ și „neopsyche”. 

În cazul depersonalizării, stimulii somatici vor fi literalmen- 
te prelucraţi, dar într-un mod distorsionat de către Copilul tul- 
burat. Numai că aceste deformări vor fi de neînțeles pentru 
Adult, deoarece ele vor fi în disonanţă cu acesta. Dacă devin 

egosintonice la nivelul Adultului, vor fi transformate din senti- 
mente de depersonalizare în idei delirante privind schimbarea 
corporală, ceea ce înseamnă că Adultul ajută Copilul să raționa- 
lizeze schimbările presupuse. Protestele împotriva „sentimente- 
lor“ sunt manifestări ale Adultului, în timp ce „ideile delirante“ 
sunt etalări ale Copilului. Imaginea corporală deformată nu este 
un fenomen nou, ci exista în stare latentă din copilărie, până 
când o ruptură a graniței Adult-Copil i-a permis să invadeze 
zona lui „neopsyche“, acolo unde cauzează confuzie. Dacă acest 
model este valabil, ar însemna că stadiul incipient al tulburării 
ar trebui să indice o scleroză a graniţei, în timp ce simptomele 
ulterioare ar trebui să indice o mică ruptură ale cărei efecte sunt 
contracarate, permanent sau temporar, prin mijloace de apărare 
adecvate. 

Simptomele discutate până acum — halucinații, delir și simp- 
tome de graniţă — au toate un caracter schizoid. În cazul hipo- 
maniei există o respingere a Părintelui de către Copil cu coope- 
rarea unui Adult contaminat, astfel că judecata de la nivelul lui 
„neopsyche“, deși defectuoasă, este încă influentă. Dacă mania 
se intensifică, atunci Adultul și, de asemenea, Părintele sunt bi- 
ruiți de către Copilul hiperîncărcat cu energie, care apoi are câmp 
liber pentru activitatea sa frenetică. Excluderea, așadar, este ca o 
oglindă falsă dintr-o cameră de anchetă: Părintele scandalizat, 
dar aflat temporar în incapacitate, observă tot ceea ce se întâm- 
plă. Copilul beneficiază de pe urma neajutorării Părintelui, dar 
este perfect conștient că este supravegheat. De aici provine deli- 
rul de relație și de urmărire. Dacă ar veni o zi a judecății de apoi, 
ar fi o zi îngrozitoare. După ce Copilul va fi fost epuizat, Părin- 
tele ar deveni în egală măsură hiperîncărcat cu energie psihică 
și doritor de răzbunare. 

Nu este nicio contradicție aici între caracteristicile structura- 
le ale psihozei maniaco-depresive și teoria psihanalitică.+ Psi- 
hanaliza operează cu mecanisme genetice, în timp ce analiza 
structurală se ocupă de cathexisul sedimentelor antropomorfice: 
relicvele copilului care a existat odată în realitate, în conflict cu 
relicvele părinţilor care, de asemenea, au existat odată în reali- 
tate. Conflictul este descris aici în termeni antropomorfici, doar 
din cauza faptului că păstrează o coloratură personală: nu este 
o luptă între forțe conceptualizate, abstracte, ci o reluare a efor- 
turilor din copilăria reală pentru supraviețuirea în mijlocul ce- 
lorlalți oameni sau, cel puţin, aceasta este trăirea pacientului. 

Simptomele nevrotice, ca și cele psihotice, sunt manifestări 
ale unei singure stări a eului, bine definită, deși ele pot proveni 
de la și din conflicte complexe. De exemplu, simptomul real din 
isteria de conversie este o manifestare a Copilului, care este ex- 
clus de Adult printr-o anumită formă de excludere cunoscută 
drept refulare. Aceasta îi permite Adultului să se ocupe de tre- 
burile sale cu un aer nepăsător. Terapia constă în spargerea ba- 
rierei, astfel încât Copilul și terapeutul să poată sta de vorbă în 
prezența Adultului activ. Dacă terapeutul este convins de către 
Copil să-l dezactiveze pe Adult prin utilizarea medicamentelor 
sau prin hipnoză, ei pot avea împreună o ședință animată, însă 
rezultatul terapeutic final va depinde de reacţiile Adultului și ale 
Părintelui față de această metodă, care, la rândul lor, depind de 
aptitudinea terapeutului. 

Tulburările de caracter și psihopatiile sunt manifestări ale Co- 
pilului. Din punct de vedere structural, ambele beneficiază de 


4 O. Fenichel, The Psychoanalytic Theory of Neurosis, W. W. Norton & Company, 
New York, 1945, cap. XVII. 

cooperarea Adultului. Dacă Părintele se împotrivește sau e de 

acord, se observă din prezenţa sau absența remușcării. Persona- CAPITOLUL 7 
litățile impulsive care pot implica, aparent, tranzacţii similare și 

pot avea aceleași manifestări sociale, sunt din punct de vedere 

structural diferite, fiind erupții ale Copilului, fără cooperarea 

Adultului sau a Părintelui. 


Diagnoza 


l. Predispoziţii pentru învăţare 


Deși domnul Ennat, tânărul biolog, își lovea coapsa cu pum- 
nul de trei sau patru ori în cursul fiecărei întâlniri de grup, tera- 
peutul a lăsat acest fenomen să treacă neobservat pentru câteva 
săptămâni. Adică neobservat de Adultul său, care poate că era 
preocupat de conținutul celor spuse de dl. Ennat. Sau poate că 
gestul i s-a părut acestuia atât de caracteristic, încât a fost trecut 
cu vederea, fiind tratat ca un „obicei“ sau ca ceva irelevant pen- 
tru structura globală a personalității sale. Însă într-o zi, în mod 
evident, Copilul terapeutului a devenit mai vigilent după ce 
domnul Ennat își lovise coapsa și țipase răspunzând la întreba- 
rea unui membru al grupului: „Nu știu de ce fac asta!“ Atunci 
doctorul a întrebat: 

— Ţi-ai murdărit vreodată patul când ai fost mic? 

Domnul Ennat a fost uimit de această întrebare și a răspuns 
afirmativ. Doctorul s-a interesat dacă părinţii săi îi spuseseră ceva 
despre acest lucru. Domnul Ennat a spus că da, obișnuiau să-l 
întrebe cu reproș de ce făcea asta. 

— Şi ce ai spus? a întrebat doctorul. 

— Obișnuiam să spun: „Nu știu de ce fac asta!“, a replicat 
domnul Ennat, lovindu-și coapsa. În acest moment, domnul Ennat 
a fost mirat să afle că-și lovise coapsa, gest pe care îl tot repetase, din 
obișnuință, chiar din momentul în care venise în cadrul grupului. 

Această anecdotă ilustrează felul în care terapeutul diagnos- 
tichează stările eului. Adultul terapeutului va fi observat în trea- 
căt ieșirile necontrolate ale stărilor eului, altfel latente, exprima- 
te prin gesturi și intonații involuntare și în mod obișnuit 
inconștiente. Acest tip de vigilență era parte a instrumentarului 
său profesional de diagnostician. Întâmplător, aceasta l-a făcut 
să înțeleagă că gesturile domnului Ennat reprezentau activitatea 
spasmodică a unei părți din Copilul acestuia. Particularitatea ne- 
obișnuită a situației era că, lucrând în mod intuitiv și incon- 
știenti, mai degrabă decât raţional și conștient, Copilul terapeu- 
tului putea înțelege precis conotațiile instinctuale ale gestului? și 
originarea acestuia în copilăria domnului Ennat. 

Diagnosticul stărilor eului reprezintă o chestiune de acuitate 
a observaţiei, la care se adaugă sensibilitatea intuitivă. Prima 
poate fi învățată, în timp ce a doua poate fi doar cultivată. Ca- 
pacitatea pentru acest gen de diagnoză nu depinde totuși de in- 
struirea profesională sau de nivelul intelectual, ci mai degrabă 
de factori psihodinamici. Cei care nu se tem să știe, chiar atunci 
când nu știu cum se întâmplă de află numite lucruri, vor face 
cum trebuie diagnosticarea, în timp ce persoanele care se tem de 
cunoașterea intuitivă vor avea rezultate slabe?. | 

Domnul Dix, al cărui LQ. pe scala Bellevue-Wechsler a ie- 
șit între 85 și 90 la două teste aplicate la interval de un an, a 


1 E. Berne, „Concerning the Nature of Diagnosis”, Internat. Record of Med. 165, 


pp. 283-292, 1952. , | 
2 idem, „Primal Images and Primal Judgment”, Loc. cit. 

devenit extrem de abil și precis în diagnosticarea stărilor eului 
în cazul colegilor săi din grupul de terapie. Nou-veniții în ca- 
drul grupului erau la început înclinați să îl trateze într-un fel in- 
dulgent din cauza aparentei sale naivități, a inabilității și a limi- 
tărilor verbale. Această atitudine era mai departe înlocuită cu 
una de compasiune și considerație, atunci când descopereau că 
acesta avea nu numai o inteligență scăzută, ci era și tulburat din 
cauza recidivei schizofreniei sale. Totuși, după ce-l cunoșteau 
mai bine, cei din grup deveneau impresionați de precizia sa în 
diagnosticarea a ceea ce se întâmpla în cadrul grupului, ceea ce 
conducea la o schimbare radicală către o atitudine mai respec- 
tuoasă. Mai apoi, încetau să-l trateze ca pe un articol fragil de 
sticlă și nu ezitau să intre în dispute cu el, ca și când ar fi fost o 
ființă umană normală. 

După o experienţă profesională suficientă, se poate presupu- 
ne că lipsa intuiției în diagnostic provine dintr-o rezistență, mai 
degrabă decât dintr-o inabilitate. Dr. Endicott, medic practicant, 
inteligent și apreciat, suferea de simptome somatice. În cadrul 
grupului, acesta avea tendința să-și asume rolul de coterapeut, 
utilizând terminologia standard și teoria psihologică pe care le 
învățase la facultatea de medicină. Trata abordarea structurală 
cu aroganță, utilizând termenii pe jumătate sarcastic. Grupul nu 
a putut face nimic pentru a-l convinge să se examineze pe sine 
cu mai multă atenţie. Cu cât era mai mare presiunea altor mem- 
bri mai puțin învățați, cu atât mai răutăcioase erau ripostele sale. 
Când s-a ivit prilejul, a izbucnit în lacrimi sub presiunea acestor 
persoane „inferioare“ și a fugit din cameră. Atunci când s-a în- 
tors, două ședințe mai târziu, s-a purtat la fel. Pentru el era ne- 
cesar să se poarte patern într-un mod medical pseudoadult pen- 
tru a-și izola Copilul speriat. (Tatăl său avea, de asemenea, 

tendința de a fi arogant). Pe scurt, el manifesta același tip de 
rezistență față de analiza structurală ca domnul Troy, având însă 
arme mai puternice. 

Din păcate, terapeutul nu a putut intra în jocul intelectual 
de-a „Psihiatria”, care l-ar fi făcut pe dr. Endicott să se simtă mai 
sigur. Din moment ce acest coleg s-a arătat lipsit de dorința de 
a avea grijă de sine, el a trebuit să fie sacrificat de dragul celor- 
lalți membri, a căror putere i-a făcut deîndată și mai antipatici 
în ochii dr. Endicott. A refuzat să se gândească la terapia indi- 
viduală, care putea fi întrebuințată pentru a-l pregăti să-și gă- 
sească un loc în grup. În cele din urmă, s-a retras din psihote- 
rapie și a solicitat imediat un tratament chirurgical. Din punct 
de vedere intelectual, era complet apt să înțeleagă analiza struc- 
turală, însă a fost dispus să-și sacrifice mai bine măruntaiele, de- 
cât rezistențele. Acesta a fost unul dintre eșecurile de început 
ale analizei structurale pure, înainte de a lua ființă analiza tran- 
zacţională. Domnul Dix și doctorul Endicott reprezintă cazuri 
extreme. În general, atitudinea Copilului față de terapeut sau 
profesor, dar și față de terapeuții și profesorii anteriori (care este 
parţial încadrată în termenul de „transfer“ din limbajul psih- 
analitic) este cea care determină competența de diagnosticare 
posedată de pacientul sau de terapeutul în formare, celelalte re- 
zistenţe având, la rândul lor, o influență importantă. Pacienţii 
care au fost anterior în psihanaliză sau în terapie psihanalitică 
recurg cu ușurință la analiza structurală, datorită examinării 
atente. Anumite categorii de medici, ca dr. Endicott, și de psi- 
hologi, ca dr. Quint, care aduc argumente pentru a se apăra de 
orice tip de psihiatrie analitică, sunt opaci la analiza structura- 
lă. Medicii și psihologii clinicieni care își pot permite, din punct 
de vedere psihodinamic, să fie interesați de analiza structurală, 

reacționează foarte bine ca pacienţi, deoarece sunt deprinși să 
gândească în termeni psihologici și de diagnostic. 

Cei mai interesanți sunt terapeuţii în formare care au fost în 
terapie psihanalitică personală sau au fost instruiți teoretic în 
psihanaliză. Din rațiuni existenţiale, pentru că au avut încrede- 
re în metoda psihanalitică, pentru că simt că propriile cariere 
depind de ortodoxia lor psihanalitică sau din cauza unor 
așa-numite „nevoi de dependenţă“, care sunt cel mai bine satis- 
făcute prin ocuparea unei poziții bune în cadrul grupurilor psiha- 
nalitice locale, le vine adesea extrem de greu să-și îndrepte pu- 
terea de diagnosticare spre observarea stărilor complete ale 
eului, mai degrabă decât să izoleze manifestările Supraeului, 
Eului și Se-ului sau ale conștientului și inconștientului. În acest 
sens, psihanaliza poate fi considerată o rezistenţă la analiza tran- 
zacțională. (De asemenea, este o rezistenţă și la terapia de grup, 
deoarece nu mai e nicio îndoială că analiza tranzacțională este 
cea mai bună tehnică pentru acest cadru. Câţiva psihanaliști or- 
todocși pretind că se poate psihanaliza, în sensul formal al cu- 
vântului, un grup sau un individ dintr-un grup. De fapt, tocmai 
din acest motiv, mulţi sau majoritatea psihanaliștilor privesc 
afirmaţiile terapeuţilor de grup cu un oarecare scepticism. Cu 
toate acestea, este ușor de înțeles dificultatea, resimţită de unii 
tineri terapeuţi psihanaliști de a face schimbarea indicată mai 
sus, de la cadrul de lucru utilizat cu pacienții individuali la unul 
diferit, în care se confruntă cu un grup.) Pentru rezidenții din 
primul an și bineînțeles pentru terapeuții în formare este une- 
ori pur și simplu prea derutant să încerce să înveţe două siste- 
me dintr-odată. 


3 Idem, „«Psychoanalytic» vs. «Dynamic» Group Therapy“, Internat. Jnl. Gro- 
up Psychother. 10, pp. 98-103. 

2. Criteriile de diagnostic 


Caracteristicile stării Parentale a eului pot fi studiate fie la în- 
trunirile Asociaţiei Părinților și Profesorilor (APP), fie în sala de 
curs, fie într-un colț al sufrageriei în timpul unei petreceri. Ca- 
racteristicile Adultului sunt cel mai bine înțelese la întrunirile 
științifice. Caracteristicile Copilului pot fi observate la creșă ori 
se poate citi despre ele în lucrările lui Piaget. 

Stările eului se manifestă din punct de vedere clinic în două 
forme: ori ca stări coerente ale minții complet încărcate cu ener- 
gie, resimtite ca „Sine real“, ori ca imixtiuni, de obicei ascunse 
sau inconștiente, în activitatea de zi cu zi a „Sinelui real“. Un 
exemplu al primei forme este starea eului Parental al domnului 
Troy, iar o ilustrare a celei de-a doua forme e lovirea coapsei de 
către domnul Ennat, care era o imixtiune inconștientă a Copilu- 
lui în starea Adult a eului său. Contaminările reprezintă înglo- 
bări standardizate ale unei părți a unei stării a eului în alta, ca în 
cazul fiului misionarului al cărui Părinte a pătruns în Adultul 
său, ceea ce în terminologia funcțională poate fi exprimat astfel: 
starea „neopsyche“ a eului a fost contaminată de „exteropsyche“. 
Iar ca alternativă, ar trebui determinat acel mecanism neurofi- 
ziologic care să poată da seama de fenomenele observate. 

Dat fiind că o stare a eului include în totalitate comportamen- 
tul și experiența individului la un moment dat, o stare activă 
pură a eului, de un tip sau altul, ar trebui să aibă influenţă defi- 
nitorie asupra fiecărui element al comportamentului și al trăiri- 
lor. În mod similar, imixtiunea unui singur element sau a unui 
set de elemente dintr-o stare latentă a eului într-o stare activă a 


4 J. Piaget, Loc. cit. 

acestuia ar trebui să poarte marca stării care produce intruziu- 
nea eului. Aceste caracteristici sunt cele care constituie criteriile 
de diagnostic ale stărilor eului, iar acum ar trebui să fie clar că 
acestea se pot manifesta în orice act, atitudine sau modalitate 
de experimentare. Prin urmare, criteriile de diagnostic pot fi 
căutate în orice domeniu al comportamentului involuntar, vo- 
luntar sau social, la fel cum pot fi detectate și prin introspecție 
în cadrul oricărei trăiri. Terapeutul este în principal preocupat 
de aspectele comportamentale, deoarece trăirile nu îi sunt acce- 
sibile până ce pacientul nu este educat în acest sens. În practi- 
că, el tratează un pacient care în principal stă așezat sau întins, 
astfel încât postura și gestica nu-i sunt ușor accesibile ca indi- 
catori suplimentari. 

Postura: Rectitudinea paternală strictă, uneori cu degetul în- 
tins, și înclinarea îngăduitoare a capului mamei sunt printre cele 
mai cunoscute atitudini Parentale. Concentrarea gânditoare, ade- 
sea cu buzele mușcate sau cu nările puţin dilatate sunt tipice 
pentru Adult. Înclinarea capului, care indică sfială, sau zâmbe- 
tul însoțitor, care o transformă în istețime, sunt manifestări ale 
Copilului. Tot de această stare ține și aversiunea sprâncenelor în- 
cruntate, care se poate transforma într-un râs fără chef și supă- 
rător prin cicăleala Parentală. Observarea vieții de familie cu pă- 
rinți, copii de vârstă școlară și mai mici, va scoate la iveală noi 
posturi caracteristice legate de fiecare tip de stare a eului. Este 
un exercițiu interesant și instructiv să se parcurgă textul și mai 
ales fotogravurile din cartea lui Darwin despre exprimarea emo- 
ției5, având analiza structurală în minte. 


5 Ch. Darwin, Expresia emoțiilor la om și animale: despre instinct, trad. de Eugen 
Margulius, Editura Academiei Republicii Socialiste România, București, 1976. 

Gesturile: Originarea în „exteropsyche“ a gestului prohibitiv 
este demonstrată atunci când prototipul său poate fi localizat 
printre figurile parentale din istoria pacientului. Gestul indicativ 
poate fi de obicei considerat ca aparținând Adultului, indiferent 
că vorbim despre un specialist care discută cu un coleg sau cu un 
client, despre un șef care instruiește un muncitor sau despre un 
educator care lucrează cu un elev. Gestul de apărare, atunci când 
nu-și are rostul, este o manifestare a Copilului. Variaţiunile, care 
nu sunt atât de subtile, pot fi cu ușurință diagnosticate prin in- 
tuiție. Gestul indicativ, de exemplu, poate la un moment dat să 
însoțească sau o admonestare dinspre Părinte, sau o acuzație câr- 
cotașă dinspre un Copil care imită o figură Parentală. 

Vocea: Este destul de obișnuit ca oamenii să aibă două voci, fie- 
care cu o intonaţie diferită, chiar dacă atunci când una este utili- 
zată la birou sau în grup, cealaltă va fi suprimată pentru perioa- 
de lungi. De exemplu, cineva care se prezintă pe sine în cadrul 
grupului terapeutic ca „biata de mine“ poate că nu reușește să 
arate de multe luni vocea ascunsă a Părintelui furios (de pildă, 
cea a unei mame alcoolice); invers, poate fi necesară o presiune 
puternică din partea grupului înainte ca vocea „muncitorului 
chibzuit“ să înceteze pentru a fi înlocuită de cea a Copilului său 
speriat. Pe de altă parte, cei de acasă pot fi complet familiarizați 
cu dihotomia intonației. Putem întâlni destul de des indivizi care 
au trei voci diferite, astfel că în cadrul grupului cineva se poate 
confrunta pur și simplu cu vocea Părintelui, a Adultului și a Co- 
pilului, toate provenind de la același individ. De obicei, atunci 
când vocea se schimbă, nu este greu să detectăm și alte semne ale 
schimbării în starea eului. Aceasta este ilustrată la modul cel mai 
frapant atunci când „biata de mine“ este brusc înlocuită de o co- 
pie fidelă a mamei sau a bunicii ei înfuriate. 


ERIC BERNE 


Vocabularul: Terapeutul nu trebuie să fie un specialist în lin- 
gvistică, dar e de dorit să fie suficient de inteligent pentru a dis- 
tinge anumite cuvinte și fraze caracteristice care sunt simptoma- 
tice pentru fiecare stare a eului. Un exemplu poate fi distincția 
dintre „copilăros“, care este invariabil un cuvânt Parental și „in- 
fantil“, care este un cuvânt de Adult, ce este utilizat în mod spon- 
tan și de psihologii dezvoltării și de biologi. Totuși, atunci când 
este întrebuințat de pacienți care practică jocul numit „Psihia- 
trie“, poate fi vorba despre un pseudoAdult. 

Cuvintele Parentale tipice sunt: drăguţ, puișor, obraznic, mi- 
cuţ, grosolan, urâcios, caraghios și multe sinonime ale acestora. 
Cuvintele Adultului sunt: neconstructiv, vrednic, econom, opor- 
tun. Exclamaţiile, interjecțiile și epitetele sunt de obicei manifes- 
tări ale Copilului. Substantivele și verbele sunt intrinseci Adul- 
tului, deoarece ele fac trimitere la realitatea obiectivă, fără a-i 
aduce atingere, a o distorsiona sau a exagera dimensiunile ei, 
însă pot fi utilizate și de către Părinte sau Copil pentru propriile 
lor scopuri. Diagnoza cuvântului „bun“ este un exercițiu sim- 
plu, agreabil și intuitiv. Proferat cu majuscula implicită B, este 
Parental. Atunci când aplicarea sa este în acord cu realitatea, cu- 
vântul e rostit din Adult. Când denotă satisfacție instinctuală și 
este în esenţă o exclamațţie, provine de la Copil, devenind apoi 
un sinonim mai elevat pentru expresii de genul „lam-iam“ sau 
„Mmmmm!“ Este în special un indicator frecvent al contamină- 
rii și al prejudecăților Parentale neexprimate, care sunt raționali- 
zate drept Adult. Astfel, cuvântul este rostit ca și cum ar începe 
cu b, cu toate că o confruntare cu realitatea poate arăta că de fapt 
începe cu majuscula B. Vorbitorul poate deveni furios, defensiv 
sau neliniștit din cauza confruntării, sau poate admite că temeiul 
pentru care a vorbit despre acel lucru „Bun“ este nefondat. 

Un fenomen interesant apare în cazul utilizării unui adverb 
hiperbolic cu încărcătură afectivă, care, dintr-un anumit motiv 
deocamdată neclar (autorului), apare cel mai pregnant la persoa- 
ne care au evident fantasme sadice. Un pacient obișnuia să în- 
trerupă accidental „raportul de dimineață“ al Adultului său pen- 
tru a observa cu o voce emoţionată: „Dar sunt enorm de fericit!“ 
sau „Sunt nemaipomenit de bine cunoscut acum!“ Atunci când te- 
rapeutul a întrebat: „Cine te-a întrebat dacă ai devenit celebru?“ 
el a răspuns: „Nimeni. Dar este o ocazie favorabilă. Cine m-a în- 
trebat? Cred că părintele meu“. Părinţii săi îl învățaseră într-ade- 
văr să fie recunoscător pentru binecuvântările primite, să se gân- 
dească la cât de norocos era comparativ cu africanii care mor de 
foame, cu băiatul care trebuia să meargă pe jos în cârje ș.a.m.d. 
Altă dată, în loc să-și întrerupă discursul pentru a răspunde la 
interogaţia unui întrebător neauzit, Copilul său strecura un me- 
saj „în cazul că cineva (adică Părintele său) ne-ar putea auzi“, 
chiar dacă nu existase nicio întrebare neauzită. Spunea de pildă: 
„Femeia a fost enorm de încântată, adică a fost cu adevărat în- 
cântată“. Aici Copilul a strecurat sintagma „enorm“, iar Adultul 
a corectat spontan hiperbola, deoarece, în perioada în care era 
activ, nu era obișnuit cu exagerarea. (Unul dintre visele de înce- 
put ale pacientului era legat de încercarea de a atinge un enorm 
furtun de incendiu, pentru a simţi acel „jet puternic“.) 

Categoriile și exemplele de mai sus sunt oferite doar ca ilus- 
trări. Există un număr extrem de mare de tipare comportamen- 
tale ale ființelor umane. Antropologii au întocmit liste lungi cu 
posturile umane€. Specialiștii în limbajul gesturilor estimează că 


6 E.T. Hall, „The Anthropology of Manners”, Scientific American 192, pp. 84-90, 
1955. 

pot fi produse prin diferite combinaţii musculare, un număr de 
șapte sute de mii de gesturi elementare distincte”. Există destul 
de multe variaţii ale timbrului, ale tonalității, ale intensității și 
ale gamei vocale pentru a da de lucru nenumăraților cercetători. 
Problemele legate de vocabular sunt atât de complexe, încât ele 
sunt împărțite între diverse discipline. Și acestea sunt doar pa- 
tru dintre diversele tipuri de semne disponibile diagnosticianu- 
lui structural. Singurul demers practic pentru studentul care 
chiar vrea să învețe este observația: să urmărească părinții care 
acționează în calitatea lor de părinți, adulţii care acționează în 
calitatea lor de prelucrători de date și ca cetățeni serioși și res- 
ponsabili și copiii comportându-se așa cum fac cei mici când sug 
la sân, când sunt în cărucior, la grădiniţă, în baie și în bucătărie, 
în sala de clasă și la joacă. După dezvoltarea capacităţilor sale de 
observare și a intuiţiei, terapeutul în formare poate aplica ceea 
ce a învăţat în avantajul clinic al pacienţilor săi. 


3. Diagnoza completă — rezumat 


Discuţia euristică asupra analizei structurale ajunge acum la fi- 
nal. Înainte de a trece la domeniul psihiatriei sociale, este oportun 
să sintetizăm și să reafirmăm unele dintre principiile în discuţie. 

Există trei tipuri de stări ale eului: Părinte, Adult și Copil, care 
sunt manifestări ale organelor psihice corespondente: „extero- 
psyche“, „neopsyche“ și „archaeopsyche“. Proprietățile semni- 
ficative ale acestor organe sunt, după cum urmează: 

1. Puterea executivă. Fiecare organ luat în parte dă naștere tipa- 
relor idiosincretice proprii ale comportamentului structurat. 


7 M. Pei, The Story of Language, J.B. Lippincott Company, New York, 1949. 

Aceasta le aduce în sfera psihofiziologiei și a psihopatologiei 

și, în cele din urmă, a neurofiziologiei. 

2. Adaptabilitatea. Fiecare organ este capabil să-și adapteze răs- 
punsurile comportamentale la situația socială imediată în care 
se găsește individul. Aceasta le aduce în domeniul științelor 
„sociale“. 

3. Fluiditatea biologică, în sensul că răspunsurile sunt modifi- 
cate ca rezultat al creșterii naturale și al experienţei anterioa- 
re. Aceasta naște întrebări legate de istoria individuală care 
reprezintă preocuparea psihanalizei. 

4. Dimensiunea mentală, care vine din aceea că organele media- 
ză fenomenele trăite și, prin urmare, reprezintă domeniul de 
interes al psihologiei, în particular al psihologiilor introspec- 
tivă, fenomenologică, structurală și existențială. 

Diagnoza completă a unei stări a eului necesită ca toate aceste 
patru aspecte să fie disponibile pentru a fi luate în considerare, 
iar validitatea finală a unei astfel de diagnoze se stabilește după 
ce toate cele patru au fost corelate. Diagnoza tinde să se desfă- 
șoare, din punct de vedere clinic, în ordinea stabilită. 

A. O stare a eului Parental este un set de emoții, atitudini și 
tipare comportamentale care seamănă cu acelea ale figurii pa- 
rentale. Diagnoza are de obicei la bază experiența clinică legată 
de posturi, gesturi, voci, vocabulare și alte caracteristici. Aceas- 
ta este diagnoza comportamentală. Diagnoza este confirmată dacă 
acel set particular de tipare va fi regăsit ca răspuns la comporta- 
mentul copilăresc din partea oricui altcuiva din anturaj. Aceas- 
ta este diagnoza socială sau operațională. Aceasta este mai depar- 
te confirmată dacă individul poate recunoaște în cele din urmă, 
exact, ce parte a figurii parentale a furnizat prototipul comporta- 
mentului. Aceasta este diagnoza istorică. Diagnoza este validată 

dacă individul poate în final să reexperimenteze la intensitate ma- 
ximă, cu o mică suferință, momentul sau perioada când și-a însu- 
şit starea parentală a eului. Aceasta este diagnoza fenomenologică. 

Părintele apare în mod caracteristic în două forme posibile. 
Părintele critic se manifestă ca un set de atitudini sau parametri 
aparent arbitrari și iraționali, de obicei, de natură prohibitivă, 
care pot fi în armonie sau în disonanţă cu cutumele locului. Dacă 
atitudinile sale sunt din punct de vedere cultural armonice (în 
sintonie), există o tendinţă să fie adoptate fără prea multe îndo- 
jeli raționale sau cel puţin justificabile. Părintele grijuliu se ma- 
nifestă adesea ca simpatie pentru un alt individ, ceea ce din nou 
poate fi din punct de vedere cultural sintonic sau distonic. 

Starea eului Părinte trebuie să fie văzută diferențiat de influ- 
ența Parentală. O astfel de influență poate fi ghicită atunci când 
individul manifestă o atitudine de supunere specifică celor mici. 
Funcţia Părintelui este de a conserva energia și de a diminua an- 
xietatea prin luarea anumitor decizii „automate“ și aproape de 
neclintit. Părintele este funcțional mai ales dacă deciziile au ten- 
dința să fie în armonie cu cutumele locului. 

B. Starea eului Adult se caracterizează printr-un set autonom 
de emoții, atitudini și tipare comportamentale care sunt adapta- 
te realității curente. Întrucât Adultul este întotdeauna cel mai pu- 
țin înţeles dintre cele trei stări ale eului, el este cel mai bine des- 
cris în terapie ca fiind starea reziduală rămasă după înlăturarea 
tuturor elementelor detectabile ale Părintelui și ale Copilului. 
Altfel, el poate fi analizat dintr-un punct de vedere mai curând 
formal ca derivat al modelului lui „neopsyche“. Un astfel de mo- 
del poate fi pe scurt menționat, după cum urmează: 

Acest „neopsyche“ este un calculator de probabilități parțial 
autoprogramabil, conceput să controleze efectorii ce au de-a face 

cu mediul extern. El are ca trăsătură specială faptul că starea sa 
energetică, în fiecare perioadă, este determinată de cât de exact 
corespund probabilitățile calculate cu rezultatele reale. Această 
stare energetică este semnalizată ca fiind descărcată sau încărca- 
tă. (De exemplu, putem avea o lumină verde, resimțită ca plăce- 
re, satisfacție sau admirație, sau o lumină roșie, resimțită ca 
„frustrare“, dezamăgire sau indignare.) Această trăsătură justi- 
fică în mod descriptiv, în diverse situaţii de probabilitate, „ten- 
dința spre îmbunătăţire“ și admirația efortului spre a dobândi 
anumite calități, cum sunt responsabilitatea, seriozitatea, since- 
ritatea și curajul. Destul de interesant este că fiecare dintre aceste 
patru calități poate fi redusă la un simplu enunț probabilistic. 

În acord cu cele patru nivele de diagnostic, se observă că Adul- 
tul este organizat, adaptabil și inteligent și este resimțit ca având 
o relație obiectivă cu mediul exterior, bazată pe o testare autono- 
mă a realității. Fiecare caz individual trebuie înțeles pornind de 
la experiențele sale anterioare. Adultul unei persoane foarte tine- 
re sau al unui țăran va face judecăți extrem de diferite de cele ale 
unui angajat calificat. Criteriul nu este acela al preciziei judecăți- 
lor și nici al adecvării reacțiilor (care depinde de cultura locală a 
observatorului), ci ține de calitatea prelucrării datelor și de utili- 
zarea datelor disponibile în cazul acelui individ. 

C. Starea de Copil a eului este un set de emoții, atitudini și ti- 
pare comportamentale care reprezintă relicvele propriei copilă- 
rii a individului. Din nou, diagnoza comportamentală este de 
obicei făcută prima dată pe baza experienţei clinice. Diagnoza 
socială se adeverește dacă acel set particular de tipare se va ma- 
nifesta la provocarea cuiva care se comportă parental. Dacă diag- 
noza este corectă, va fi confirmată din punct de vedere istoric prin 
amintiri ale unor trăiri și comportamente similare din copilăria 

timpurie. Validarea fenomenologică decisivă are loc totuși doar 
dacă individul poate să retrăiască întreaga stare a eului la inten- 
sitate maximă cu o mică suferință. Aceasta se întâmplă în modul 
cel mai eficient și mai decisiv dacă el va retrăi în stare de veghe 
un moment traumatic sau stadiul unei fixații, fapt care va crea 
un mediu de încredere atât pentru terapeut, cât și pentru pacient, 
ceea ce constituie o etapă decisivă în procesul terapeutic. 

Copilul se manifestă sub două forme posibile. Copilul adap- 
tat se manifestă printr-un comportament care este în mod impli- 
cit sub influența parentală, cum ar fi supunerea sau resemnarea. 
Copilul natural se manifestă prin forme autonome de comporta- 
ment, cum ar fi răzvrătirea sau lipsa de stăpânire de sine. Se di- 
ferenţiază de adultul autonom prin influența proceselor menta- 
le arhaice și a genului diferit de testare a realității. Funcţia 
caracteristică a Copilului „sănătos“ este de a motiva prelucrarea 
datelor si programarea Adultului, astfel încât să se obțină cea 
mai mare cantitate de recompensă pentru sine. 

În acest punct, cititorul meticulos va avea fără îndoială mul- 
te întrebări despre probleme și posibilități privind stările eului, 
cărora o analiză structurală realizată pe un singur palier nu le 
poate face față. Sperăm că la o parte dintre acestea se vor găsi 
răspunsuri mai târziu, atunci când va continua analiza structu- 
rală de gradul doi și trei. 


Observaţii 


Intuiţia despre domnul Ennat și murdărirea patului au constituit o 
reflectare a eului, o imagine clară a stării eului din copilărie. În cele mai 
multe cazuri (cel puţin la început), terapeutul va trebui să se mulțu- 
mească cu un simbol al eului mai puţin prelucrat („Arată ca un cățeluș 

care a fost prins că a făcut pipi pe covor”) sau cu un model al eului ceva 
mai descriptiv (“EI este un tânăr încordat, încărcat de vinovăţie, cu o 
fixaţie la stadiul anal“)8. Este clar că un model al eului este un produs 
al Adultului observatorului, în timp ce o imagine a eului va fi preocu- 
parea unei ipostaze speciale a Copilului său?. 

Aș vrea să interpretez similitudinile din rezultatele celor două teste 
de inteligență ale domnului Dix după cum urmează. Psihologul David 
Kupfer este un iscusit administrator de teste. El a fost capabil să deter- 
mine o reîncărcare cu energie a Adultului domnului Dix în timpul tes- 
tului, chiar atunci când domnul Dix era afectat de o tulburare schizo- 
frenică. Odată ce Adultul a fost reîncărcat cu energie, el a funcționat 
optim indiferent de „starea“ clinică a domnului Dix. El s-a simţit, prin 
urmare, în timpul perioadei lui schizofrenice, la fel de bine ca atunci 
când a fost vindecat, deoarece Adultul său a fost tot timpul intact din 
punct de vedere structural. Dacă funcţiona sau nu, într-o situație par- 
ticulară, aceasta depindea de starea sa de cathexis. 

Domnul Dix a fost prezentat în carne și oase la conferința clinică de 
psihiatrie ținută în peninsula Monterey, după ce și-a terminat tratamen- 
tul. Cei prezenţi au fost de acord cu psihologul (1) că „L.Q.“-ul 
domnului Dix era sub medie; cu terapeutul (2) că domnul Dix fusese 
recent schizofrenic și (3) că el era acum într-o remisie bună; cu pacien- 
tul însuși (4) că recuperarea s-a „datorat“ terapiei și (5) că a avuto bună 
înțelegere a structurii personalității sale. Domnul Dix fusese până 
atunci la alţi doi terapeuţi fără să simtă vreo îmbunătățire. Ceilalți doi 
încercaseră fiecare un gen diferit de abordare „parentală“, în timp ce 
autorul aderase consecvent la analiza structurală. În loc să încerce să 
protejeze sau să îndrume Copilul schizofrenic tulburat, el s-a concen- 


8 E. Berne, „Intuition V: The Ego Image”, Psychiat. Quart, 31, pp. 611-627, 1957. 
9 E, Berne, „Intuition VI: The Psychodynamics of Intuition”, Psychiat. Quart. 
36, pp. 294-300. 

trat pe încercarea de a decontamina și de a reîncărca cu energie Adul- 
tul intact al pacientului. 

La doi ani după încetarea tratamentului, Adultul domnului Dix încă 
păstrează puterea executivă și merge înainte atât din punct de vedere 
social, cât și ocupațional, folosindu-și inteligența la nivelul la care fu- 
sese când câștigase licența de subinginer. 

Recent, Myra Schapps de la Serviciul de asistenţă a copiilor cu re- 
tard din San Francisco a demonstrat că analiza tranzacțională poate fi 
înțeleasă și aplicată eficient de persoanele adulte cu „1.Q.“-uri cu va- 
lori cuprinse între 60 și 80. În cadrul asociaţiei persoanelor cu dizabili- 
tăți, a fost inițiat un grup cu obiectivul de a permite unor astfel de oa- 
meni să obțină și să păstreze o slujbă suplimentară. La sfârșitul 
primului an, 91% dintre membrii grupului realizaseră acest obiectiv și 
utilizau deliberat și corect „controlul social“ la locul de muncă, la fel 
de bine cum își analizau tranzacţiile la ședințele de grup!0. 

Există multe studii despre relația dintre calculatoare și funcționarea 
creierului, pe care cititorii interesați o pot găsi cu ușurință printre lu- 
crările lui N. Wiener și W. R. Ashby." Alături de „starea energetică“ de 
la nivelul lui „neopsyche“, sunt implicate și alte manifestări, cum ar fi 
fenomenele Zeigarnik!2. 

Relaţia dintre stările eului și persona jungiană, care este de aseme- 
nea o realitate comportamentală, socială și istorică (și din punct de 


10 M.R. Schapps, Reaching Out to the Mentally Retarded. Lucrare prezentată la 
cel de-al 86-lea Forum anual al conferinţei naționale de asistenţă socială, San 
Francisco, 26 mai 1959. 91% este o valoare mai recentă decât cea citată (63%) 
în lucrarea sa, 

1 L.A, Jeffress, ed., Cerebral Mechanisms in Behavior, The Hixon Symposium, 
John Wiley & Sons, New York, 1951. 

12 B. Zeigarnik, „Uber das Behalten von erledigten und unerledigten Handlun- 
gen“, Psychologishe Forschung 9, pp. 1-86, 1927. Discutat pe larg în K. Lewin, 
Field Theory in Social Science, Harper & Brothers, New York, 1951. 

| 102 vedere fenomenologic este diferită de jocul de rol), rămâne să fie stu- 
diată și clarificată. Ca atitudine ad-hoc, persona se diferenţiază de ase- 
menea de identitatea cu un grad mai mare de autonomie a lui Erikson. 
Diferenţele dintre acestea trei — persona, rol și identitate — par să de- 
pindă de relaţiile dintre Sine, puterea executivă și persoanele din me- 
diu, iar până acum par să existe la fel de multe probleme tranzacționa- 
le ca și structurale, probabil gravitând în jurul distincţiei dintre adaptare 
în general și complianță în particular. 
În prezent, pare că este cel mai bine să abordăm „adolescentul“ ca Pa rtea a TI -a 
o problemă structurală mai degrabă decât ca o entitate separată sau ca 
o stare a eului sui generis. 
Comportamentul domnului Endicott demonstrează diferența din- La A nO ăi 
tre roluri și stări ale eului. El juca rolul unui adult, însă starea eului său Psi hi a t Na socia | a ȘI 
era aceea a unui părinte (tatăl său). El a adoptat rolul de coterapeut, 3 3 5 
însă fenomenul semnificativ era trufia sa. Prin urmare, s-a făcut referi- atia | iza tranza cH ona a 
re la el, ca la un pseudoadult Parental. 
| Poziţiile corporale, gesturile, metaforele și modurile de vorbire au 
| constituit un subiect de studiu important încă din primele zile ale psi- 
| hanalizei. S.S. Feldman a adunat recent și a discutat multe exemple cli- 
l nice fascinante de utilizare a clișeului, a frazeologiei stereotipe, a inter- 
jecțiilor, a gesturilor și a altor particularități!3. Există o discuție 
interesantă despre diferența dintre cuvintele „childish“ (copilăros) și 
„child-like“ (ca de copil) în cartea lui Fowler, Modern English Usage. 


13 S.S. Feldman, Mannerisms of Speech and Gestures in Everyday Life, Internatio- 
nal Universities Press, New York, 1959. 

CAPITOLUL 8 


Relaţia socială 


1. O teorie a contactului social 


Capacitatea psihicului uman de a întreține stări coerente ale 
eului pare să depindă de un flux schimbător de stimuli senzo- 
riali. Această observație constituie baza psihobiologică a psihia- 
triei sociale. În termeni structurali, acești stimuli sunt necesari 
pentru a asigura integritatea lui „neopsyche“ și „archaeopsyche”. 
Dacă fluxul este oprit sau domolit, devenind monoton, se obser- 
vă că „neopsyche“ devine treptat dezorganizat („Gândirea indi- 
vidului se deteriorează”); aceasta dezvăluie activitatea care stă 
la baza lui „archaeopsyche“ („Exprimă răspunsuri emoţionale 
copilăroase'); în fine, și funcţia lui „archaeopsyche“ devine de 
asemenea dezorganizată („Suferă de halucinaţii“). În aceasta 
constă experiența de deprivare senzorială. 

Lucrarea lui Spitz? merge puţin mai departe. Aceasta demon- 
strează că privarea senzorială în copilărie poate duce nu numai 


1 W. Heron, „The Pathology of Boredom“, Scientific American 196, pp. 52-56, 
ianuarie 1957. 

2 R. Spitz, „Hospitalism, Genesis of Psychiatric Conditions in Early Childhood”, 
Psychoanalytic Study of the Child. 1, pp. 53-74, 1945. 


Analiza tranzacțională în psihoterapie = Relația socială 


106 


la modificări psihice, ci și la o deteriorare organică. Ceea ce de- 
monstrează cât de important este să fie întreținut un mediu sen- 
zorial variabil. În plus, mai apare un factor nou și particular: cele 
mai importante și eficiente forme de stimulare senzorială sunt 
oferite prin relaționarea socială și intimitatea fizică. De aceea, 
Spitz vorbește despre „deprivare emoțională“ mai curând decât 
despre o „deprivare senzorială“. 

Intoleranţa pe perioade lungi la plictiseală sau izolare dă naș- 
tere conceptului de foame de stimuli, în special pentru genul de 
stimuli oferiţi de intimitatea fizică. Această foame de stimuli se 
aseamănă în multe privinţe cu foamea propriu-zisă (din punct 
de vedere biologic, psihologic și social). Astfel, termeni precum 
malnutriție, sațietate, pofticios, mâncăcios, excentric, ascet, arte 
culinare, bucătar bun sunt transferați cu ușurință din domeniul 
nutriţiei către analoagele lor în domeniul senzației. Mâncatul în 
exces are un echivalent în suprastimularea care poate produce 
dificultăţi prin invadarea psihicului cu stimuli care să poată fi 
prelucraţi în mod confortabil. În ambele domenii, alegerile vor 
fi influențate decisiv de către idiosincraziile individuale, mai ales 
că, în condiții normale, există suficiente rezerve și un meniu di- 
versificat. 

Problema constituției individuale care determină alegerea sti- 
mulilor nu se pune pentru moment. Acele idiosincrazii care sunt 
de interes imediat pentru psihiatrul social se bazează pe expe- 
riențele timpurii, pe judecăţile din „neopsyche“ și, în special 
când vine vorba de intimitatea fizică, pe prejudecățile din „exte- 
ropsyche“. Acestea vor implica diferite doze de atenție, de pre- 
cauţie, de manipulare față de fiecare situaţie, astfel încât numai 
în condiţii speciale, individul va alege cele mai apreciate forme 
ale stimulării reprezentate de relațiile fizice. În cele mai multe 

Situaţii el va face un compromis. Va învăța să facă acest compro- 
mis apelând la forme mai subtile de relaționare, chiar la forme 
simbolice, așa încât, cel mai simplu semn de recunoaștere va 
servi scopului într-o oarecare măsură, deși pofta iniţială de con- 
tact fizic va rămâne nepotolită. Pe măsură ce complexitatea re- 
laţiilor se accentuează, fiecare persoană devine din ce în ce mai 
originală în alegerile sale, astfel încât aceste diferențe oferă va- 
rietate interacțiunilor sociale. 

Foamea de stimuli, cu sublimarea sa, de ordinul întâi, în foamea 
de recunoaștere, este atât de omniprezentă, încât semnele de recu- 
noaștere devin extrem de apreciate și se așteaptă să fie schimba- 
te la fiecare întâlnire dintre oameni. Evitarea exprimării acesto- 
ra în mod intenționat constituie o formă de comportament greșit, 
denumită grosolănie, iar grosolănia repetată este considerată o 
justificare pentru impunerea unor sancțiuni sociale sau chiar a 
unor pedepse fizice. Formele spontane de recunoaștere, cum ar 
fi zâmbetul bucuros, sunt receptate în modul cel mai plăcut. Alte 
gesturi, precum șuieratul, plecăciunea și strângerea de mână, 
tind să devină ritualizate. În S.U.A. există o succesiune de acte 
verbale, fiecare demers implicând din ce în ce mai multă recu- 
noaștere și oferind din ce în ce mai multă satisfacție. Acest ritu- 
al poate fi sintetizat astfel: (a) „Bună!“, (b) „Ce mai faci?“, (c) 
„Cum te mai simţi?“, (d) „Ce e nou?“, (e) „Ce altceva mai e 
nou?“ Implicaţiile sunt: (a) Cineva este acolo; (b) Cineva care 
simte este acolo; (c) Cineva cu simțăminte și senzații este acolo; 
(d) Cineva cu simțăminte, senzații și cu personalitate este acolo 
și (e) Cineva cu simțăminte, senzații, cu personalitate și pentru 
care am un interes mai mult decât trecător este acolo. 

O bună parte din structura lingvistică socială și culturală gra- 
vitează în jurul problemei purei recunoașteri: pronume relative, 

forme flexionare, gesturi, posturi, cadouri și oferte, toate sunt 
destinate să arate recunoașterea unui status și a unei persoane. 
Scrisorile trimise de fani marilor vedete cinematografice repre- 
zintă o modalitate tipic americană ce permite ca recunoașterea 
să fie depersonalizată și cuantificată prin simpla însumare arit- 
metică; iar diferența dintre răspunsul tipărit, mimat, fotografic 
și cel personal este la fel ca diferența dintre diverșii pași din ri- 
tualul de salut descris mai sus. Caracterul nesatisfăcător al unei 
astfel de recunoașteri mecanice este arătat de faptul că mulți ac- 
tori preferă teatrul și nu filmul, chiar cu prețul unui sacrificiu fi- 
nanciar considerabil. Acesta este un exemplu grăitor al valabili- 
tății extinse a principiului lui Spitz. 


2. Structurarea timpului 


Totuși, simpla recunoaștere nu este suficientă, deoarece, după 
ce ritualurile au fost consumate, tensiunea crește și anxietatea în- 
cepe să apară. Adevărata problemă a relațiilor sociale este ceea 
ce se întâmplă după ritualuri. Prin urmare, este posibil să se vor- 
bească nu numai despre foamea de stimuli și foamea socială, ci 
și despre foamea de structură. Problema de zi cu zi a ființei uma- 
ne constă în structurarea perioadei în care este trează. Dacă 
aceasta nu este programată de altcineva așa cum tinde să fie în 
copilărie, atunci ființa umană este obligată să găsească sau să sta- 
bilească în mod autonom și ceas de ceas o structură anume. 

Cea mai cunoscută, favorabilă, confortabilă și practică meto- 
dă de structurare a timpului se bazează pe câte un proiect con- 
ceput pentru a schimba substanța realității externe, ceea ce este 
în general cunoscut ca muncă. Pentru un astfel de proiect vom 


yu 


prefera denumirea de activitate; termenul „muncă“ este nepotrivit, 

deoarece o teorie generală a psihiatriei sociale trebuie să admită 
că relația socială este, de asemenea, o formă de muncă. Activită- 
țile vor fi de interes în acest caz doar în măsura în care acestea 
oferă o matrice pentru recunoaștere și pentru alte forme mai 
complicate ale relațiilor sociale. 

Problema socială specifică se prezintă sub forma următoare: 
(1) cum se structurează timpul (2), aici și acum, (3) cât mai pro- 
fitabil pe baza (4) propriilor idiosincrazii, (5) a idiosincraziilor 
altor persoane și a (6) potenţialităților estimate ale situațiilor ime- 
diate sau posibile. Beneficiul constă în a obține maximum din sa- 
tisfacțiile permise. 

Aspectul operațional al structurării timpului poate fi denu- 
mit programare. Programarea este furnizată din trei surse: mate- 
rială, socială și individuală. Programarea materială ia naștere din 
vicisitudinile întâlnite în transformarea realității externe, ceea ce 
nu ne preocupă aici. Programarea socială a fost deja menţionată la 
discutarea ritualurilor de salut. Aceasta este confirmată mai de- 
parte în ceea ce am putea numi discuții pentru trecerea timpului 
(pastimes), care în general iau forma discuţiilor semirituale de- 
spre locurile comune, cum ar fi despre vremea, averea, eveni- 
mentele curente sau chestiunile de familie. 

Pe măsură ce oamenii se simt mai în siguranţă, programarea in- 
dividuală își face loc în viețile lor din ce în ce mai mult și încep să 
apară incidente. Aceste incidente par întâmplătoare la prima ve- 
dere și așa ar putea fi descrise de părțile implicate, însă o privire 
mai atentă arată că acestea tind să urmeze anumite tipare, ce pot 
fi sortate și clasificate și că secvenţa apare ca un efect circumscris 
unor reguli și reglementări nerostite. Aceste reglementări rămân 
latente atât timp cât prieteniile sau ostilitățile acționează, potri- 
vit lui Hoyle, însă ele devin manifeste îndată ce este făcută o 

mișcare nereglementată, dând naștere unui țipăt simbolic de „Fa- 
ult!” Astfel de secvenţe care, în contrast cu discuţiile pentru tre- 
cerea timpului, se bazează mai mult pe programarea individua- 
lă decât pe cea socială se pot numi jocuri. Viaţa de familie și cea 
maritală pot fi centrate ani la rând în jurul variațiilor aceluiași joc. 

Discuţiile pentru trecerea timpului și jocurile sunt substitute 
ale trăirii efective a intimităţii reale. Din această cauză, acestea 
pot fi considerate mai degrabă ca un soi de logodnă, decât ca un 
veritabil măritiș; de fapt, ele sunt forme derivate din însuși fap- 
tul de a juca. 

Atunci când programarea individuală, de obicei instinctuală, 
devine mai intensă, structurarea socială, cât și restricțiile ulte- 
rioare nu mai au o forță atât de mare. Această situație poate fi 
denumită crasis, o adevărată întreţesere a personalităților sau, 
mai colocvial, poate fi denumită intimitate. 

Așadar, contactul social, încastrat sau nu într-o matrice de ac- 
tivităţi, se poate spune că îmbracă două forme: jocul și intimita- 
tea. De departe, cea mai mare parte a relațiilor sociale se desfă- 
șoară sub forma jocului. 


3. Relaţii sociale 


Manifestările observabile ale relațiilor sociale se numesc tran- 
zacţii. De obicei, acestea apar în secvențe înlănțuite: stimulii tran- 
zacționali de la X generează un răspuns tranzacțional de la Y; acest 
răspuns devine un stimul pentru X, iar răspunsul lui X devine 
la rândul lui un nou stimul pentru Y. Analiza tranzacțională se 
ocupă cu analiza unor astfel de secvențe și în mod particular cu 
felul în care acestea sunt programate. Se poate demonstra că, 
odată ce un lanţ de tranzacţii este inițiat, secvența rezultată va fi 

predictibilă dacă sunt cunoscute caracteristicile Părintelui, ale 
Adultului și ale Copilului fiecărei părți implicate. În anumite ca- 
zuri, după cum vom arăta mai târziu, reciproca este, de aseme- 
nea, valabilă; odată ce ne sunt dați stimulul tranzacțional iniţial 
și răspunsul inițial tranzacțional, pot fi deduse cu un grad con- 
siderabil de fidelitate, nu numai secvențele următoare, ci și une- 
le dintre caracteristicile Părintelui, ale Adultului și ale Copilului 
fiecăreia dintre părțile implicate. 

În timp ce orice tip de relaţii sociale poate fi abordat de ana- 
liza tranzacțională, terapia de grup tranzacțională este special 
concepută să extragă maximum de informaţii privind progra- 
marea idiosincratică a fiecărui pacient, deoarece această progra- 
mare este strâns legată de simptomatologia sa și, de asemenea, 
exceptând accidentele, determină destinul său social. Caracte- 
risticile unui astfel de grup sunt următoarele: 

1. Deoarece în grup nu există o activitate formală și o procedu- 
ră clar stabilită, nu există nicio sursă externă de structurare 
pentru intervalul de timp. Astfel, toată programarea este re- 
dusă la o interacțiune între structura furnizată prin cultură și 
cea determinată de starea particulară a individului. 

2. Angajamentul este doar parţial, iar retragerea unui răspuns 
dat sau a unui pacient din grup este posibilă fără sancțiuni. 
Responsabilitățile sunt rareori la fel de serioase sau durabile 
ca cele implicate în activități precum legarea unei prietenii sau 
conceperea unui copil. 

În aceste două privinţe grupul este similar cu o reuniune în- 

tre amici care participă la o petrecere, însă se distinge prin ur- 

mătoarele două criterii: 
- Există totuși un angajament clar către o structură de grup pre- 


cisă. Terapeutul se află într-o zonă, iar pacienții în alta și acest 

lucru este ireversibil. Pacienţii îl plătesc pe terapeut sau res- 

pectă regulile clinicii sale, însă terapeutul nu-i plăteşte nicio- 

dată pe pacienți (cel puțin nu în calitatea sa de terapeut). 

4. Populația din care este alcătuit grupul nu este la alegerea pa- 
cientului, deși el poate avea uneori privilegiul de a selecta sau 
respinge anumiți candidați. 

În ultimele două privințe, grupul terapeutic se aseamănă cu 
multe grupuri ocupaţionale care au un program gata făcut, pre- 
cum instituțiile de afaceri sau educaționale, dar se diferențiază 
de acestea prin primele două criterii. 


Observaţii 


Foamea de structură. Experimentatorii afirmă aproape explicit că dez- 
organizarea nu este cauzată de o simplă privațiune senzorială cantita- 
tivă, ci mai degrabă de un anumit defect în structurare, de „o monoto- 
nie” care dă naștere „plictiselii”3. Ilustrarea clasică este oferită de către 
străduinţele lui Robinson Crusoe de a înlătura tulburarea sa verbală 
prin structrurarea timpului și a locului pe insula sa izolată. Crusoe 
exemplifică cu putere nu numai foamea de structură, dar și foamea so- 
cială. Precizia acestui portret fictiv este arătată în mod impresionant 
prin experienţele din viața reală a persoanelor forțate să rămână în sin- 
gurătate: Baronul Trenck de-a lungul celor zece ani ai săi în Magde- 
burg, Casanova în timpul întemnițării sale la închisoarea Piombi din 
Veneţia și John Bunyan pe parcursul celor doisprezece ani din închi- 
soarea din Bedford. Scurgerea energiei psihice din „neopsyche“ cauza- 
tă de privaţiunea de stimuli, de contacte sociale și de structură poate 


3 W. Heron, „The Pathology of Boredom“, ed. cit. 
4 E. Berne, „The Psychological Structure of Space with Some Remarks on Ro- 
binson Crusoe”, Psychoanalytic Quart. 25, pp. 549-567, 1956. 

fi demonstrată prin compararea pacienților din spitalele bune, cu ace- 
ia din spitalele proaste. Sugestibilitatea arhaică ce rezultă din astfel de 
privațiuni s-a dovedit clar a fi una dintre cele mai importante arme fo- 
losite de liderii nemiloși pentru a face față personalităților care impun 
rezistență. 

Jocul. Jocul nu înseamnă în mod necesar o „glumă“. De fapt, în cea 
mai mare parte, jocul omului, după cum lămurește pe deplin Huizin- 
gas, este însoțit de o intensitate emoțională specifică. Aceasta poate fi 
observată în orice campus universitar, la orice masă la care se joacă 
cărți. Detaliul esenţial al jocului social nu este acela că emoțiile sunt fal- 
sificate, ci că acestea sunt reglementate. Aceasta este evidențiată atunci 
când sunt impuse sancțiuni din cauza unei ieșiri emoționale nelegiti- 
me. Așadar, jocul poate fi extrem de serios sau fatal de serios, însă con- 
secințele sociale vor fi grave doar dacă regulile sunt suprimate. 

Pentru o discuţie despre contractul „Acesta este doar un joc“, vezi 
Bateson și colaboratorii6. În cazul ființelor umane, contractul conștient 
„Acesta este doar un joc“ ascunde adesea un contract inconștient 
„Acesta nu este doar un joc“. O variațiune a acestuia este mesajul real, 
care este spus în glumă și pentru care vorbitorul nu poate fi făcut răs- 
punzător, deoarece a zâmbit atunci când a spus-o. În mod similar, con- 
tractul conștient „Acesta nu este doar un joc” (de exemplu, contractul 
marital) poate ascunde un acord tainic sau inconștient „Acesta este 
doar un joc“. Un exemplu bun este jocul „Femeia frigidă“, cu secven- 
ţa sa complexă, dar ordonată de provocări și cauze mutuale. Contrac- 
tul explicit implică o alianță sexuală temeinică, însă contractul implicit 
spune: „Nu lua în serios promisiunile mele sexuale“. Același contract se 
aplică, din când în când, jocului „Datornicul“, jucat de anumite tipuri de 


5 J. Huizinga, Homo Ludens, trad. de H.R. Radian, Humanitas, București, 2002. 
6 G. Bateson și colab., „The Message «This is Play»“, Transactions of Second Con- 
ference on Group Processes, Josiah Macy, Jr. Foundation, New York, 1956. 

pacienți psihiatrici în legătură cu chestiuni legate de bani. Jackson și 
Weakland” oferă o relatare fidelă a ceea ce reprezintă din perspectiva 
noastră un joc sinistru numit „Dubla constrângere“, jucat de familiile 
celor predispuși la schizofrenie. 

Este interesant de observat că descoperirile cercetării psihologice 
moderne, precum și ideile exprimate în acest capitol, deși deduse pe o 
cale complet diferită, sunt asemănătoare cu unele dintre reflecțiile lui 
Kierkegaard asupra plictiselii (1843). În plus, controlul social, princi- 
palul obiectiv al analizei tranzacționale, are drept rezultat genul de în- 
singurare voluntară la care s-a gândit Kierkegaard, când a tratat rela- 
ţii precum prietenia, căsătoria și afacerile. Ideea unei însingurări 
parţiale, dar semnificative, se opune presiunii lui „a fi împreună“ care 
este activă peste tot în zilele noastre. La limită, s-ar putea spune că, dacă 
persoanele nu se adună în grupuri, pot fi mici certuri, nu războaie. 

Puțin probabil ca aceasta să fie o soluție practică, dar este un bun 
prilej de a medita la problema războiului și a păcii. 


7 J.H. Weakland și D.D. Jackson, „Observations on a Schizophrenic Episode”, 
Arch. Neur. & Psych. 79, pp. 554-574, 1958. 
8 S. Kierkegaard, Opere, II, Sau-sau, partea I, Humanitas, București, 2008. 

CAPITOLUL 9 


Analiza tranzacţiilor 


l. Introducere 


Analiza structurală se ocupă în principal cu gestionarea (dar 
nu în mod necesar rezolvarea) conflictelor interne prin diagnos- 
ticarea stărilor eului, decontaminare, lucrul cu granițele și stabi- 
lizarea, astfel încât Adultul să poată menține controlul persona- 
lității în situațiile stresante. După ce a fost obținut beneficiul 
terapeutic doar prin această analiză structurală, există trei alter- 
native accesibile: încetarea temporară sau definitivă a tratamen- 
tului, psihanaliza sau analiza tranzacțională. Încetarea tempora- 
ră a avut loc prin înțelegerea de comun acord în cazul domnului 
Segundo. Psihanaliza, în termeni structurali, constă în scoaterea 
Copilului din starea de confuzie și în rezolvarea conflictelor din- 
tre Copil și Părinte. Obiectivul analizei tranzacționale este con- 
trolul social, prin care Adultul își menține puterea executivă în 
relațiile cu alte persoane care pot fi tentate, conștient sau incon- 
știent, să activeze Copilul sau Părintele pacientului. Aceasta nu 
înseamnă că doar Adultul este activ în situațiile sociale, ci că 
Adultul este cel care decide când să activeze Copilul sau Părin- 
tele și când să recâștige puterea executivă. Prin urmare, un astfel 

de pacient ar putea gândi: „La această petrecere, în comparaţie 
cu cina oficială din seara trecută, îmi pot permite să beau ceva și 
să mă distrez“. Mai târziu, ar putea gândi: „Acum sunt pe punc- 
tul de a ameţi, mai bine mă opresc din băut și mă liniștesc, chiar 
dacă toți încearcă să mă încurajeze să fac pe clovnul“. 

Analiza tranzacțională se aplică cel mai eficient în terapia gru- 
purilor; sau invers, se poate spune că terapia de grup funcționea- 
ză cel mai firesc în cadrul analizei tranzacționale.! Prin urmare, 
analiza structurală, care este o premisă pentru analiza tranzacțio- 
nală, se învață mai curând în grup, decât în terapia individuală. 
Totuși, este recomandabil ca pacientul să aibă două sau trei discu- 
ţii individuale, introductive. În afară de chestiuni de rutină, cum 
ar fi anamneza, funcţia discuţiilor individuale înainte de terapia 
de grup este de a introduce pacientul în analiza tranzacțională. 

Analiza tranzacțională propriu-zisă este urmată de analiza jocu- 
lui și, mai departe, de analiza scenariului. Prima este o condiție 
prealabilă pentru celelalte două, altminteri poate degenera în 
simple discuții pentru trecerea timpului, în loc de fi utilizată ca 
procedură terapeutică rațională. Analiza jocului este necesară cu 
scopul de a obţine controlul social. Analiza scenariului, al cărui scop 
ar putea fi denumit „controlul planului de viață“, este atât de 
complexă, încât această etapă poate să nu se regăsească deloc în 
multe dintre grupurile de terapie, astfel că cei obișnuiți cu 
controlul social să nu apeleze la ea. În situaţii speciale, cum sunt 
consilierea socială și terapia de grup maritală, poate fi recoman- 
dat un procedeu special, numit „analiza relaţiei“. De obicei, ana- 
liza relației formale poate fi omisă, însă pentru a face tot ce este 


1 E. Berne, „Transactional Analysis: A New and Effective Method of Group 
Therapy“, Amer. Jnl. Psychother., 12, pp. 735-743, 1958. 

posibil, fiecare grup terapeutic ar trebui să aibă o înțelegere cla- 
ră a acestei metode și ceva experiență în aplicarea ei. 


2. Analiza tranzacțională 


Să presupunem că avem un grup de casnice cu vârste cuprin- 
se între 30 și 40 de ani, fiecare având unul sau mai mulți copii, 
care se întâlnesc săptămânal pentru o oră și jumătate la cabine- 
tul psihiatrului lor, dr. Q. La sfârșitul celor optsprezece luni, Dap- 
hne, Lily și Rosita, care au participat de la început, erau cele mai 
experimentate membre; Hyacinth, Holly, Camellia și Cicely, care 
s-au alăturat mai târziu în această ordine, erau mai puțin expe- 
rimentate. În figura 7 sunt prezentate pentru acest grup, diagra- 
ma de așezare generală și programul. 


Fereastră 


Daph 


ne 
(Cren 
(ran 
Č 


Dr.Q 


Program 


O ședință pe săptămână masă 
între 5 și 6:30 p.m. 
ședință de 75 de minute 

x/X/57 


Canapea 


Rosita ) 


E Holly 


Diagrama de așezare 


Intrarea 


Figura 7 


uz 

Într-o zi, Camellia, după ce a stat puţin pe gânduri, a decla- 
rat că-i spusese soțului ei că ea nu va mai avea relaţii sexuale cu 
el și că poate să se ducă să-și găsească o altă femeie. Rosita a în- 
trebat curioasă: „De ce ai făcut asta?“ La care Camellia a izbuc- 
nit în lacrimi și a răspuns: „M-am chinuit atât de mult să iau 
această hotărâre și acum mă mai și critici“. 

Aici au fost două tranzacţii, care pot fi prezentate prin diagra- 
mele din figurile 8A și 8B. Acestea au fost desenate și analizate îm- 
preună cu grupul. Personalitățile celor două femei sunt reprezen- 
tate din punct de vedere structural, fiind formate din Părinte, Adult 
și Copil. Primul stimul tranzacțional este afirmația Camelliei despre 
ce i-a spus soţului ei. Ea a relatat aceasta din starea eului de Adult, 
cu care grupul era familiarizat. Mesajul a fost primit de către Adul- 
tul Rositei, care, în răspunsul ei („De ce ai făcut asta?”), a arătat un 
interes adult și rezonabil legat de povestire. După cum se arată în 
figura 8A, stimulul tranzacțional a fost de la Adult la Adult și la fel 
și răspunsul tranzacțional. În cazul în care lucrurile ar fi continuat 
la acest nivel, conversaţia s-ar fi putut desfășura fără probleme. 

Întrebarea Rositei („De ce ai făcut asta?) constituia acum un 
nou stimul tranzacțional și era concepută ca o discuție de la un 
adult la altul. Răspunsul Camelliei, totuși, nu a fost ca de la un adult 
la altul, ci a fost un răspuns de la un copil către un părinte cri- 
tic. Perceperea eronată a stărilor eului Rositei de către Camellia 
și schimbarea propriei stări a eului au condus la tranzacţia încru- 
cișată și au întrerupt conversaţia, care acum trebuia să ia un alt 
curs. Această situaţie este prezentată în figura 8B. 

Acest tip neobișnuit de tranzacție încrucișată, în care stimulul 
este direcționat către Adult, în timp ce răspunsul provine de la 
Copil, este probabil cea mai frecventă cauză a neînțelegerilor în si- 
tuaţiile de cuplu și de la serviciu, și bineînţeles, din viața socială. 

Din punct de vedere clinic, se vorbește despre reacția de transfer 
clasic. De fapt, se poate spune că aceste categorii de tranzacții în- 
crucișate constituie problema majoră a tehnicii psihanalitice. 

Reciproca acesteia apare atunci când un stimul este îndreptat 
către Adult, iar cel care răspunde este Părintele. Prin urmare, ori- 
cine îi pune o întrebare rațională domnului Troy, așteptând un 
răspuns logic, poate fi descumpănit să se vadă tratat cu un set 
de prejudecăți dogmatice nepotrivite, ca și când ar fi un copil 
înapoiat ce caută îndrumare. 


Răspunsi 
tranzacţional 


Camellia i Camellia Rosita 


(a) Tranzacție complementară de tip I (b) Tranzacţie încrucișată de tip I 


DI Troy Alt membru Camellia Holly 
(c) Tranzacţie încrucișată de tip II (d) Tranzacție complementară de tip II 


Figura 8 

Această situaţie este prezentată în figura 8C. (Aceeași diagra- 
mă poate fi utilizată, mutatis mutandis, pentru a prezenta reacția 
de contratransfer.) 

Se va observa în această schemă că, atât timp cât vectorii nu 
se intersectează, conversaţia decurge fără probleme, ca o serie de 
tranzacții complementare. Cum apare o tranzacție încrucișată, ei= 
neva este dezorientat și relația complementară se încheie. În cazul 
Camaelliei și al Rositei, de exemplu, Rosita nu a spus nimic după 
ce Camellia a izbucnit în lacrimi. Holly totuși a început imediat 
să o consoleze pe Camellia și să o scuze pe Rosita, la fel cum ar 
vorbi cu un copil rănit. O variantă mai neaoșă a comentariilor 
sale ar fi cam așa: „Nu plânge, dragă, totul o să fie bine, cu toţii 
te iubim, iar această doamnă stupidă n-a vrut să fie atât de rea“. 
Camellia a răspuns văicărindu-se mai departe. Aceste tranzacții 
sunt prezentate în figura 8D. Deoarece Copilul Camelliei încear- 
că acum să obțină un răspuns Parental, adică exact ceea ce îi ofe- 
ră Holly, posibilul comentariu cinic al Rositei ar putea fi: „Ra- 
porturile astea sexuale ar putea continua la infinit!“, ceea ce este 
un răspuns corect din punct de vedere tehnic. Aceste tranzacţii 
tacite Părinte-Copil, dacă nu sunt întrerupte din exterior, ar con- 
tinua până când Holly sau Camellia s-ar sătura de ele și ar 
schimba starea eului, după aceea ar urma altă tranzacție încru- 
cișată, iar relația complementară se va încheia. 

În realitate, s-a încheiat prin intervenția Rositei, care a provo- 
cat decăderea Părintelui lui Holly și activarea Copilului ei spe- 
riat și rănit. În această situaţie, ea nu a mai fost de folos Camel- 
liei, care atunci s-a retras într-o tăcere posacă. Acum era rândul 
terapeutului să intervină. A apreciat cu grijă situația și a putut 
să le întoarcă pe toate pacientele înapoi, la un nivel de Adult, ast- 
fel încât să poată continua cu analiza menționată mai sus. În 

timpul acestei faze, propriile sale tranzacții cu grupul au revenit 
la nivelul iniţial reprezentat în figura 8A. 

Intervenţia doctorului Q a fost motivată de țelul final al sta- 
bilirii controlului social. Rosita, cea mai experimentată dintre 
cele trei membre implicate, îl dobândise deja într-o mare mă- 
sură, după cum a demonstrat prin tăcerea sa, atunci când 
Camellia a început să protesteze și să plângă. În timp ce 
Holly, nouă fiind, a răspuns imediat propunerilor Copilului 
Camelliei. Rosita a avut o înțelegere clară, rațională a obiecti- 
vului de grup, datorită experienţei cumulate. Ea știa că nou-ve- 
nita, Camellia, nu va învăţa nimic dacă va fi consolată și că 
Holly nu învaţă nimic dacă o consolează. În mod similar, cele- 
lalte membre cu experiență, Daphne și Lily, au rămas tăcute, 
deoarece știau că acesta era singurul lucru de făcut, în timp ce 
alte două începătoare, Hyacinth și Cicely păstraseră liniștea 
pentru că nu știau ce altceva să facă. 

Problema era că acest gen de lucruri i se întâmplau în mod 
regulat Camaelliei. Așa cum credea ea, oamenii o înțelegeau în- 
totdeauna greșit și o criticau. În realitate, ea era aceea care își fă- 
cuse un obicei din a înțelege greșit oamenii și a-i critica. Rosita 
a perceput corect că ea însăși nu o criticase pe Camellia, ci din 
contră, Camellia o criticase pe ea implicit, plângând. Ea a men- 
ţinut controlul Adultului asupra situației, nepermițându-și sieși 
să fie atrasă pe nedrept în rolul parental, de a o consola și a-i cere 
scuze Camelliei. Adultul ei era întărit prin cunoașterea faptului 
că, dacă ar fi cedat, ar fi trădat scopul terapeutic explicit al întâl- 
nirilor. Camellia demonstrase, nu doar o dată, că era iscusită în 
a genera compasiune și scuze. Membrele cu experiență deveneau 
acum conștiente că erau manipulate în a-i oferi ceva ce nu meri- 
ta, iar scopul acestei părţi în grup era, deocamdată, să o facă pe 


Camellia conștientă de ceea ce făcea. În acest sens, modul cel mai 
eficient era de a-i refuza ceea ce cerea. 

Ele erau conștiente, de asemenea, de înverșunarea lui Holly 
de a căuta ocazii pentru a fi parentală. Prin urmare, Camellia și 
Holly se completau una pe cealaltă în anumite tendinţe, tendin- 
te care, în fiecare caz, conduceau la dezacordul marital. Holly 
era gata să divorțeze deoarece soțul ei o abuza, iar Camellia avea 
necazuri deoarece soțul ei o înțelegea greșit și o critica. Prin ur- 
mare, analiza tranzacțională realizată în acest caz de dr. Q. era 
bine-venită. În cursul analizelor repetate ale unor situații simi- 
lare, aceste două femei deveneau din ce în ce mai conștiente de 
ceea ce se întâmpla și din ce în ce mai capabile să controleze 
aceste tendinţe atât în grup, cât și acasă, cu avantajele corespun- 
zătoare în relațiile lor maritale. În același timp, analizele deve- 
neau din ce în ce mai instructive și convingătoare pentru celelal- 
te începătoare, în timp ce membrele experimentate dobândeau 
o înțelegere și o experienţă suplimentare privind controlul so- 
cial, fiecare experienţă servind la întărirea Adultului. Prin urma- 
re, analiza tranzacțională a relaţiei dintre ele a adus avantaje tu- 
turor în cadrul grupului, iar aceste beneficii au venit cu mult 
înainte ca fiecare dintre cele două membre să fie pregătită pen- 
tru a încerca o scoatere a Copilului din starea de confuzie sau o 
rezolvare a conflictelor de bază. 


Observaţii 


Tehnicile din grupurile terapeutice sunt, se știe, dificil de prezentat 
eficient și de urmat. Trebuie utilizată, de asemenea, diagrama de așeza- 
re, iar pentru astfel de discuţii este necesară o tablă pe care se poate de- 
sena. Dacă diagrama de așezare ar lipsi, nimeni nu ar fi conștient de 


lipsa ei, însă dacă aceasta ar exista, s-ar observa imediat că toți cei pre- 
zenți o consultă frecvent în timpul discuţiei, ceea ce ar fi o dovadă su- 
ficientă a utilității sale. În plus, ea răspunde automat nenumăratelor 
întrebări despre dispunerea fizică a grupului, întrebări care altfel ar fi 
consumatoare de timp. 

Grupul descris a avut cincisprezece membre de-a lungul celor opt- 
sprezece luni de existență, cu un procent record de participare de 95%. 
Două dintre membre au fost mai diferite. Una a fost transferată la un 
alt grup după prima ședință. Cealaltă pacientă era alcoolică și era sin- 
gura membră care nu avea copii. Ea a fost prima alcoolică pe care au- 
torul a probat analiza tranzacțională. Nu a putut tolera anxietatea cau- 
zată de refuzul membrelor de a participa la jocul ei „Alcoolicul“ (vezi 
capitolul 10). După ce ele îi negaseră cu fermitate invitațiile de a spu- 
ne ceva denigrator despre ea, aceasta nu s-a mai întors (la terapia de 
grup) și s-a internat voluntar în spital pentru un tratament ce-l urma a 
patra oară. 

Patru dintre membre, două dintre ele postpsihotice, s-au mutat în 
alte orașe, cu toatele simțindu-se mult mai bine. O alta s-a retras tem- 
porar, satisfăcută de efectul curei. La rândul ei, Veronica s-a simțit su- 
ficient de întărită pentru a încerca să-și îmbunătățească mariajul și a 
fost transferată la un grup de terapie maritală la care a participat cu so- 
țul ei. Alte șapte paciente au spus că timpul petrecut, banii cheltuiţi și 
efortul făcut pentru a participa au fost de folos și că au putut observa 
o îmbunătăţire la ele însele, precum și la colegele lor din grup. Dintre 
cele treisprezece, patru avuseseră experienţe anterioare cu una sau mai 
multe abordări psihoterapeutice diferite și puteau evalua mai clar și 
compara actuala lor experienţă cu terapia lor anterioară, pentru a ve- 
dea ce anume câștigaseră din analiza tranzacțională. Observațiile lor 
spontane au confirmat propria experienţă a autorului. 

CAPITOLUL 10 


Analiza jocurilor 


1. Discuţii pentru trecerea timpului 


Mulțimea considerabilă a relațiilor sociale este clădită pe an- 
gajamente. Aceasta se adeverește, în special în cazul grupurilor 
de psihoterapie, unde atât activitatea, cât și intimitatea sunt in- 
terzise sau inhibate. Angajamentele sunt de două tipuri: discu- 
ţii pentru trecerea timpului (pastimes) și jocuri. Discuţia pentru 
trecerea timpului este definită ca un angajament în care tranzac- 
țiile sunt sincere și directe. Aceste discuții devin jocuri atunci 
când în relaţie intervine disimularea. Socializarea pe baza discu- 
țiilor pentru trecerea timpului va fi acceptată de dragul său și va 
aduce satisfacţii persoanelor vesele și pline de viață, a căror ca- 
pacitate de a se distra este intactă. În cazul altora, în special al 
nevroticilor, aceste discuţii reprezintă literalmente un mod de a 
face să treacă (în mod organizat) timpul: până când îi vom cu- 
noaște mai bine pe ceilalți și, pe o scară mai largă, până la cul- 
care, până la vacanţă, până la începerea școlii, până când va fi 
reluat tratamentul, până când survine o anumită formă de har 
divin, de mântuire sau de moarte. Din punct de vedere existen- 
țial, o discuţie pentru trecerea timpului este un mod de a evita 

vinovăția, disperarea sau intimitatea, un mecanism furnizat de 
natură sau cultură pentru a calma disperarea mută. Într-un mod 
mai optimist, ar fi ceva de care te bucuri doar de dragul său sau 
cel puțin un mijloc de socializare în speranţa împlinirii mult do- 
ritei fuziuni cu o altă ființă umană. În orice caz, fiecare partici- 
pant o utilizează, într-un mod oportunist, pentru a obține din 
aceasta beneficii primare și secundare. 

În grupurile de psihoterapie, aceste discuţii sunt în general din 
Părinte sau din Adult, deoarece funcţia lor este de a ocoli pro- 
blemele care gravitează în jurul Copilului. Cele mai obișnuite 
discuţii pentru trecerea timpului sunt variațiuni ale tranzacţiilor 
de tipul „APP“ (Asociaţia de Părinţi și Profesori) și „Psihiatrie“. 
Forma proiectivă a „APP“ este o discuţie Parentală pentru trece- 
rea timpului. Subiectul său este delincvența, în sensul larg al cu- 
vântului, așa încât poate fi vorba despre tinerii delincvenți, soții 
delincvenți, soțiile delincvente, comercianții delincvenţi, autori- 
tăți delincvente sau celebrități delincvente. „APP“-ul introiectiv 
este Adult și se ocupă cu delincvenţele cuiva, acceptabile din 
punct de vedere social: „De ce nu pot fi o mamă bună, un tată 
bun, un angajator bun, un lucrător bun, coleg bun, o gazdă 
bună?“. Mottoul formei proiective este: „Nu-i așa că-i groaznic?; 
iar cel al formei introiective este: „Și mie mi se întâmplă la fel!!“. 

Conversaţia de tipul „Psihiatrie“ este o discuție pentru tre- 
cerea timpului purtată la nivel de Adult sau cel puţin de pseu- 
doAdult. În forma sa proiectivă este cunoscută în limbaj coti- 
dian ca „lată ceea ce faci“, iar forma sa introiectivă este 
denumită „De ce fac asta?“ În grupurile de analiză tranzacţio- 
nală, cei care intelectualizează pot adopta jocul „Care parte din 
mine a spus asta?“, însă un grup cu experienţă va întrerupe 
acest joc curând, dacă este evident că acesta se prelungește sub 

forma unei discuţii diversioniste pentru trecerea timpului, chiar 
dacă s-a trecut de faza de învăţare a analizei structurale. 

Unele grupuri sunt chiar mai prudente, limitându-se la a juca 
variațiuni ale „Conversaţiei banale“ precum „General Motors“ 
(comparând mașini) și „Cine a câștigat“ (ambele de tip „Bărba- 
tul vorbește“); „Băcănia“, „Bucătăria“ și „Garderoba“ (toate de 
tipul „Doamna vorbește“); „Cum să“ (te ocupi de ceva), „Cât“ 
(costă?), „A fost odată“ (despre un loc nostalgic), „Știi“ (așa și 
așa), „Ce a ajuns“ (din bunul și bătrânul Joe), „Dimineaţa de 
după“ (ce mahmureală) și „Martini“ (știu ceva mai bun). 

Discuţiile pentru trecerea timpului aparțin pe bună dreptate 
fazelor iniţiale ale terapiei de grup, dar dacă grupul nu este con- 
dus corespunzător, dezbaterile pot să nu depășească niciodată 
acest stadiu. Însemnătatea acestor discuţii este bine cotată de că- 
tre membrii cu experienţă ai grupului, care îndată recunosc că 
acestea pot să reapară în trei situații: atunci când intră un nou 
membru în grup, atunci când grupul evită ceva sau atunci când 
liderul este absent. În cel din urmă caz, în timp ce liderul este ple- 
cat, dacă grupul continuă să se întâlnească cu terapeutul asistent 
sau cu observatorul, la întoarcere i se poate aduce la cunoștință: 
„Tot ceea ce am făcut în timp ce ai fost plecat, a fost să jucăm 
«APP» și «Psihiatria», ceea ce ne-a făcut să realizăm mai mult ca 
oricând ce pierdere de timp este“. Până și un grup de mame, care 
poate la început va întâmpina greutăți în abandonarea „APP“ (lu- 
cru de înțeles), va avea în cele din urmă aceeași reacție.! 

Cu toate acestea, discuţiile pentru trecerea timpului au o func- 
ție bine definită la început în cadrul grupului terapeutic, servind 


1 E. Berne, R. ]. Starrels și A. Trinchero, „Leadership Hunger in a Therapy 
Group,“ Arch. Gen. Psychiat. 2, pp. 75-80, 1960. 

ca matrice inofensivă pentru eventualele incursiuni ale Copilu- 
lui. Ele asigură o perioadă preliminară de observație neutră, de-a 
lungul căreia jucătorii se pun de acord înainte de începerea jo- 
curilor. Multe persoane sunt mulțumite cu o astfel de perioadă 
de încercare, deoarece Copilul, odată angajat într-un joc, trebuie 
să accepte consecințele. Totuși unele grupuri ocolesc faza aces- 
tor discuții și trec direct la jocuri. Aceasta se poate întâmpla în 
special atunci când un membru al grupului se pripește și face 
prima mișcare în jocul său fără o studiere preliminară a jucăto- 
rilor. O astfel de imprudenţă îi implică de obicei și pe ceilalți 
membri. Acest tip de grabă nu este în mod necesar o chestiune 
legată de agresivitate, ci poate apărea din impulsivitatea unei 
părţi a Copilului, dintr-o insuficiență a Adultului sau dintr-o im- 
perfecțiune Parentală. Este în mod esenţial un semn al lipsei de 
adaptare. Ceilalți membri prezenţi pot fi mai agresivi sau, la fel 
de bine, mai flegmatici, mai raționali sau mai disciplinaţi. 

Discuţiile pentru trecerea timpului pot face grupul să se sim- 
tă mai în largul său în vremuri de stres, însă din punct de vede- 
re analitic, sunt de mică valoare. Ele pot ajuta pacienţii la clari- 
ficarea caracteristicilor Părintelui și ale Adultului, însă atunci 
când apar, principala sarcină a terapeutului este să le întrerupă 
cât se poate de repede, astfel încât membrii grupului să-și poa- 
tă relua jocurile. Banalitatea discuţiilor pentru trecerea timpului 
este demonstrată prin următoarele două paradigme, ale căror 
analize sunt redate în figurile 9A și 9B. 


I. „APP“, TIPUL PROIECTIV 


Holly: Nu ar fi fost toată această delincvenţă dacă 
nu ar fi existat familii dezorganizate. 

(a) „APP” — tip proiectiv (b) „Psihiatrie” — tip introiectiv 
Discuţii pentru trecerea timpului 
i Hyacinth 


(c) „Dacă n-ai fi tu” Jocuri Da, dar” 
Figura 9 


Magnolia: Nu este numai asta. Chiar în familiile 
bune din zilele noastre, copiii nu mai sunt 
învățați bunele maniere de altădată. 


II. „APP“, TIPUL INTROIECTIV 


Pentru mine, pictura simbolizează ideea 
de a te mânji. 

În cazul meu, când pictez, încerc să-i fac 
pe plac tatălui meu. 

2. Jocuri 


Cel mai obișnuit joc practicat între soți este denumit în lim- 
baj colocvial „Dacă n-ai fi tu“ și va fi utilizat pentru ilustrarea 
caracteristicilor jocurilor în general. 

Doamna Dodakiss se plângea că soțul ei nu-i permitea niciuna 
dintre activitățile sociale sau atletice. Pe măsură ce a făcut pro- 
grese datorită terapiei, soțul său a devenit mai puţin sigur pe sine 
și și-a retras interdicțiile. Pacienta a fost liberă de atunci să-și ex- 
tindă domeniul activităţilor sale. Din cauza adolescenţei ei „înfo- 
metate“, ea își dorise dintotdeauna să ia lecţii de înot și de dans. 
După ce se înscrisese la cursuri, a fost surprinsă și consternată să 
descopere ca avea fobii legate atât de bazine de înot, cât și de rin- 
gul de dans și a trebuit să abandoneze ambele proiecte. 

Această prezentare clarifică în parte structura căsniciei sale. 
Își luase ca soț un bărbat care să-i ofere maximum de beneficii pri- 
mare și secundare. Reamintim că Freud? descrie modul în care 
o boală poate aduce trei posibile tipuri de beneficiu: partea ex- 
ternă a beneficiului primar, partea internă a beneficiului primar 
și beneficiul secundar. Acest concept poate fi extins și asupra be- 
neficiilor ce decurg din relațiile personale. Atunci când doamna 
Dodakiss și-a luat un soț despotic, beneficiul extern primar era că 
el o ajuta să evite lucrurile de care se temea; beneficiul intern pri- 
mar era că îi putea spune: „Dacă n-ai fi fost tu; aș fi putut...“, ceea 
ce îi dădea satisfacţie și, de asemenea, o ajuta să rezolve culpele 
și anxietățile de bază; beneficiile secundare constau în avantaje ma- 
teriale ce decurgeau din situația ei: resentimentul ei „justificabil“ 


2 S. Freud, „Fragment dintr-o analiză de isterie“, trad. Georgeta Mitrea, în In- 
hibiție, simptom, angoasă, Editura Trei, București, 2001, pp. 106-107. 

îi permitea să controleze viața lor sexuală și alte aspecte ale căs- 
niciei lor și îi aducea îngăduinţă și cadouri pe care soțul i le ofe- 
rea pentru a compensa severitatea sa. 

Însă deoarece noi ne referim aici la psihiatria socială, cel mai 
relevant beneficiu este unul diferit de celelalte trei și anume, be- 
neficiul social. Întrebarea al cărei răspuns descrie beneficiul social 
este următoarea: Cum contribuie relația la structurarea timpului 
individului? Doamna Dodakiss și-a inițiat jocul încurajându-și 
soțul (dacă mai era nevoie de așa ceva) să impună interdicții. Pe 
lângă foloasele deja conturate, aceste interdicții furnizau un re- 
zervor nestins de resentimente. Ori de câte ori activitățile erau 
absente sau amenințau intimitatea, acest sentiment oferea o mo- 
dalitate alternativă de umplere a timpului cu jocul de-a „Dacă 
n-ai fi tu“, cu interminabilele sale atacuri și contraatacuri. În plus, 
acesta o punea pe doamna Dodakiss într-o situaţie avantajoasă 
în cercul său feminin, deoarece putea oricând participa la con- 
versaţie cu un sentiment de mulțumire și de realizare, inițiind 
discuția pentru trecerea timpului „Dacă n-ar fi fost el”. Astfel că 
relaţia sa maritală oferea nu numai protecție, control și câștiguri 
suplimentare (beneficiile freudiene), ci de asemenea și privile- 
giul de a juca „Dacă n-ai fi tu“ și „Dacă n-ar fi fost el“. Ca un 
fapt colateral, produs auxiliar important, educația emoţională a 
copiilor familiei Dodakiss includea un curs intensiv, pentru a în- 
văţa aceste jocuri, așa că în cele din urmă întreaga familie prac- 
tic se lăsa în voia acestei ocupaţii, frecvent și cu pricepere. 

Un al cincilea tip de beneficiu este cel biologic, care provine 
din faptul că ambele părți sunt stimulate de joc și sunt scoase din 
izolare, indiferent de maniera sau conţinutul stimulării. 

Beneficiile domnului Dodakiss din această relație pot fi doar 
bănuite, deoarece el nu a venit la terapie; partenerii de sex 

masculin din acest joc nu sunt genul celora care caută soluții în 
psihiatrie. Din experienţa cu alte cupluri similare, se poate pre- 
supune că beneficiul lui primar intern ținea de satisfacerea ten- 
dințelor sale sadice și calmarea fobiei sale; beneficiul primar ex- 
tern era, la fel ca în cazul soţiei, evitarea intimității sexuale fără 
pierderea stimei de sine, provocată de respingere; beneficiul său 
secundar era libertatea de a frecventa cabana de vânătoare și ba- 
rul, iar beneficiul său social era conversaţia pentru trecerea tim- 
pului „Nimeni nu înțelege femeile“. 

Cea mai instructivă abordare pentru înțelegerea jocurilor este 
analiza tranzacțională. Tranzacţiile sunt de trei feluri: comple- 
mentare, încrucișate și ascunse. Tranzacţiile complementare ale unei 
relaţii bine structurate și tranzacțiile încrucișate ale uneia slab 
structurate au fost deja discutate. În cadrul unei discuții pentru 
trecerea timpului, tranzacţiile sunt complementare; așadar, în 
această situație, relația este destul de simplă și de bine structu- 
rată și poate continua la nesfârșit, cât timp este motivată de ob- 
ținerea beneficiilor. Într-un joc, relația este de asemenea bine 
structurată, nu presupune încrucișări, însă tranzacţiile sunt as- 
cunse și apar simultan la două nivele, cel social și cel psihologic. 
Analiza jocului „Dacă n-ai fi tu“ este prezentată în figura 9C. La 
nivel social, paradigma este următoarea: 


Soţul: Tu stai acasă și ai grijă de casă. 
Soția: Dacă n-ai fi fost tu, aș fi putut să mă distrez. 


Aici stimulul tranzacțional este de la Părinte către Copil, iar 
răspunsul este de la Copil către Părinte. 

La nivel psihologic (contractul ascuns de căsătorie), situația 
este complet diferită. 

Soţul: Tu trebuie să fii totdeauna aici când vin acasă. Mi-e tea- 
mă să nu mă părăsești. 
Soţia: Așa va fi atâta timp cât mă ajuţi să evit situațiile fobice. 


În acest caz, atât stimulul, cât și răspunsul sunt de la Copil 
către Copil. La niciun nivel nu există vreo încrucișare, așa încât 
jocul poate continua la nesfârșit cât timp este bine motivat. Așa- 
dar, un joc poate fi definit tranzacțional ca un ansamblu de tran- 
zacții ascunse. Din punct de vedere descriptiv este un ansamblu 
recurent de tranzacții, adesea repetitive, aparent credibile, cu o 
motivație ascunsă. Mai familiar, putem vorbi despre o serie de 
acțiuni bazate pe o capcană sau o stratagemă. 

Cel mai obișnuit joc la petreceri sau în grupuri de orice fel, 
inclusiv în grupurile psihoterapeutice, este jocul „De ce nu... 
Da, dar.“ 


Hyacinth: Soțul meu nu e în stare să construiască ceva așa 
cum trebuie. 

Camellia: De ce nu face un curs de tâmplărie? 

Hyacinth: Da, dar nu are timp. 

Rosita: De ce nu-i cumperi niște unelte bune? 

Hyacinth: Da, dar nu știe cum să le folosească. 

Holly: De ce nu îţi construiești casa cu un tâmplar? 

Hyacinth: Da, dar m-ar costa prea mult. 

Iris: De ce nu accepți, pur și simplu, ceea ce face el, precum 
și modul în care o face? 

Hyacinth: Da, dar întreaga construcţie s-ar prăbuși. 


„De ce nu... Da, dar“ poate fi jucat de oricât de mulţi partici- 
panți. Un jucător, căruia îi vine rândul, prezintă problema. Cei- 
lalţi încep să prezinte soluţii, fiecare dintre ei începând cu „De 

ce nu....?“ Cel care este la rând obiectează către fiecare dintre 
aceștia cu un „Da, dar...“ Un jucător poate ține piept întâmpină- 
rilor grupului, până ce toți ceilalți renunță, moment în care acel 
jucător câștigă. Hyacinth, de exemplu, a răspuns cu succes la mai 
mult de o duzină de propuneri, înainte ca Rosita și terapeutul să 
întrerupă jocul. 

Întrucât toate soluțiile, cu rare excepții, sunt respinse, este evi- 
dent că acest joc trebuie să servească unui scop ascuns. Stratage- 
ma din jocul „De ce nu... Da, dar“ este că acesta nu este jucat 
pentru scopul său aparent (o căutare la nivel de Adult de infor- 
maţii sau soluţii), ci pentru a-l încuraja și a-l mulțumi pe Copil. 
Simpla reproducere a dialogului poate suna a Adult, însă la o 
privire mai atentă se poate observa că jucătorul căruia i-a venit 
rândul, se prezintă pe sine ca un Copil inadaptat, care nu poate 
să facă faţă situației; după care ceilalţi se transformă în Părinţi 
chibzuiți, nerăbdători să-și împărtășească înțelepciunea în bene- 
ficiul celui lipsit de ajutor. Aceasta este exact ceea ce jucătorul 
dorește, întrucât obiectivul său este de a-i zăpăci pe rând pe 
acești Părinţi. Analiza acestui joc este arătată în figura 9D. Jocul 
poate continua, deoarece la nivel social, atât stimulul, cât și răs- 
punsul sunt de la Adult către Adult, iar la nivel psihologic, tran- 
zacţiile sunt de asemenea complementare, stimulul de la Părin- 
te către Copil („De ce nu...“) obținând un răspuns de la Copil 
către Părinte („Da, dar...”). Nivelul psihologic poate fi inconștient 
de ambele părți. 

Este util să urmărim până la capăt jocul lui Hyacinth în lumi- 
na acestor interpretări. 


Hyacinth: Da, dar întreaga construcţie s-ar prăbuși. 
Terapeutul: Ce părere aveţi cu toții despre aceasta? 

Rosita: lată-ne jucând din nou „De ce nu... Da, dar...“. Ar fi 
fost de așteptat să știm mai bine cum să ne ferim de capcana 
acestui joc. 

Terapeutul: V-a sugerat cineva un lucru la care să nu vă fi 
gândit? 

Hyacinth: Nu. De fapt am încercat aproape tot ceea ce mi-au 
sugerat. l-am cumpărat soțului meu niște unelte, iar el a făcut 
un curs de tâmplărie. 

Terapeutul: E ciudat, pentru că Hyacinth spunea că soțul ei 
nu are timp să urmeze cursul. 

Hyacinth: Așa e, în timp ce noi discutam, nu-mi dădeam sea- 
ma de ceea ce făceam, însă acum înțeleg că jucăm iarăși „De ce 
nu... Da, dar...“. Se pare că încă n-am renunţat la ideea de a-mi 
dovedi că niciun Părinte nu-mi poate spune ce să fac. 

Terapeutul: Și totuși, mi-aţi cerut să vă hipnotizez sau să vă 
administrez o injecție hipnotică. 

Hyacinth: Da, în dumneavoastră am încredere. Dar nimeni 
altcineva n-o să-mi spună mie ce să fac. 


Beneficiarul social (structurarea timpului) al acestui joc a fost 
exprimat cu claritate de doamna Tredick, care se plângea în tera- 
pie că îi este tot timpul teamă că se va înroși la față (eritrofobie). 
Așa cum se întâmplă adesea, doamna Tredick putea juca mai mul- 
te roluri în fiecare dintre jocurile sale. În relația prezentă, era în 
mod egal jucătorul care juca „Asta“ („It“) și unul dintre înţelepţi, 
însă acest lucru a fost discutat cu ea într-o ședință individuală. 


Dr. Q: De ce îl joci, dacă știi că este o păcăleală? 

Dna T: Dacă vorbesc cu cineva, îmi ține mintea ocupată cu lu- 
crurile pe care le voi spune. Dacă nu fac acest lucru, mă voi în- 
roși. Mai puţin în întuneric. 

Dr. Q: De ce nu te înroșești în întuneric? 

Dna T: La ce ar folosi dacă nu mă vede nimeni? 

Dr. Q: O să vorbim despre asta altă dată. Ar fi un experiment 
interesant dacă v-aţi opri să jucaţi „De ce nu“, în grup. Am pu- 
tea cu toţii să învăţăm ceva. 

Dna T: Dar nu pot sta deoparte. O știu și eu și, de asemenea, 
o știe și soțul meu, întotdeauna îmi spune asta. 

Dr. Q: Vreți să spuneţi că, dacă Adultul dumneavoastră nu-l 
ține ocupat pe Copilul dumneavoastră, acesta apare pe neaștep- 
tate, făcându-vă să vă rușinați? 

Dna T: Așa este. Astfel că, dacă pot face recomandări cuiva 
sau îi pot determina pe alții să-mi ofere recomandări, atunci eu 
sunt în regulă. Sunt protejată. Știţi, roșeața nu mă mai deranjea- 
ză așa de mult. Atât timp cât pot să-mi controlez Adultul, pot 
amâna rușinea și atunci când aceasta apare nu mă mai înfrico- 
șează ca până acum. 


Aici doamna Tredick indică în mod destul de clar că se teme 
de timpul nestructurat. Copilul rușinat, excitat din punct de ve- 
dere sexual, este împiedicat să se afirme cât timp Adultul poate fi 
ținut ocupat într-o relație socială, iar un joc oferă o structură po- 
trivită pentru funcționarea de tip Adult. Însă, jocul trebuie să fie 
în mod corespunzător motivat pentru a-i menţine interesul. Ale- 
gerea ei pentru acest joc aparte este influențată de principiul eco- 
nomic: jocul aduce beneficiile maxime, interne și externe, dacă este 
conectat cu conflictele Copilului ei, referitoare la pasivitatea fizi- 
că. Putea juca cu aceeași vervă atât Copilul perspicace, care nu 
poate fi dominat, cât și Părintele înțelept care poate domina Co- 
pilul altcuiva sau, mai degrabă, care nu reușește să domine pe ni- 
meni. Întrucât principiul de bază al jocului „De ce nu... Da, dar...“ 

este că nicio sugestie nu este vreodată acceptată, Părintele nu are 
niciodată succes. Mottoul acestui joc este: „Nu te teme, Părintele 
nu reușește niciodată”. În cele din urmă, aceasta se referă la o ati- 
tudine care-i privește pe ambii părinți reali din copilăria timpurie. 

Alte jocuri obișnuite sunt „Neîndemânaticul“, „Alcoolicul“, 
„Picior de lemn“, „Zarva“, „Nu-i așa că-i îngrozitor?”, „Tu m-ai 
băgat în asta“, „Iar ai făcut-o“, „Hai, certați-vă!“ Numele sunt 
alese (ori adesea transmise de către pacienţii înșiși) astfel încât 
să aibă o claritate convingătoare, de dorit din punct de vedere 
tehnic și eficientă din punct de vedere terapeutic. Fiecare joc este 
analog din punct de vedere descriptiv cu o competiție reglemen- 
tată, precum șahul sau fotbalul. 

Albul mută primul, arbitrul fluieră, iar echipa desemnată înce- 
pe, balonul este aruncat în joc etc.; fiecare are analogul lui în miș- 
cările iniţiale ale jocurilor sociale. Stimulul lui X este urmat de răs- 
punsul convenţional al lui Y, după care X face cea de-a doua sa 
mișcare stereotipă. După un număr finit de mișcări, jocul se înche- 
ie cu un deznodământ clar, care este echivaientul unui șah-mat 
sau al unui gol. Așadar, un joc nu este nici o atitudine, nici o dis- 
cuție pentru trecerea timpului, ci un set de tranzacții complemen- 
tare, care urmăresc, cu maximum de eficiență, atingerea unui scop. 

„Neîndemânaticul“ oferă o oportunitate convingătoare, dar 
periculoasă de a înțelege ce se întâmplă dacă un joc este între- 
rupt. În acest joc, jucătorul strică lucruri, împrăștie lucruri, face 
dezordine în diferite feluri și de fiecare dată spune: „Îmi cer scu- 
ze!” Într-o situație tipică, mișcările sunt următoarele: 

1. Albul varsă un vas plin pe rochia de seară a gazdei. 

2. Negrul răspunde iniţial cu furie, însă sesizează (adesea doar 
vag) că, dacă își manifestă furia, Albul va câștiga. Mai apoi, 
își revine în fire, iar aceasta îi oferă iluzia că a câștigat. 

3. Albul spune: „Îmi pare rău 

4. Negrul murmură niște vorbe de iertare, întărindu-și iluzia că 
el a câștigat. 

După arsura de țigară de pe fața de masă, piciorul de scaun 
înfipt în perdeaua de dantelă și sosul de friptură de pe covor, 
Copilul Albului este exaltat, deoarece a dat frâu liber agresiunii 
sale anale și a fost iertat, în timp ce Negrul a făcut o demonstra- 
ție mulțumitoare, dar dureroasă a ceea ce înseamnă autocontro- 
lul. În acest fel, ambii profită de o situație nefericită, iar Negrul 
nu este în mod necesar doritor să încheie prietenia. Trebuie ob- 
servat că, la fel ca în cazul celor mai multe jocuri, Albul, agreso- 
rul, câștigă în ambele variante. Dacă Negrul își arată furia, Al- 
bul se poate simţi „justificat“ în resentimentul său. Dacă Negrul 
se stăpânește, Albul poate continua să se bucure de oportunită- 
țile sale. Doar în aceste jocuri ale vieţii se întâmplă ca cineva să 
câștige, indiferent de turnura pe care o iau evenimentele. 

Jocul „Anti-Neîndemânaticul“ este jucat de către un jucător 
iute și cu experienţă, astfel: 

1. Albul sfărâmă morișca copilului cu călcâiul. 

2. Negrul, care se aștepta la asta, pur și simplu tace și așteaptă. 

3. Albul, puţin tulburat de calmul Negrului, spune: „Îmi pare 
rău!“ 

4. Negrul spune: „Poţi să verși un vas plin pe rochia soției mele, 
să arzi fața de masă, să deșiri perdeaua și să verși sos de frip- 
tură pe covor, așa cum ai făcut ultima oară, dar, te rog, nu 
spune: «Îmi pare rău“ 

5. Acum că ostilitatea anală a Albului a fost dezvăluită public, 
atât beneficiile primare interne din încurcătura „social accep- 
tabilă“, cât și beneficiul primar extern al iertării au fost reduse 
în ceea ce-l privește. Problema este dacă va exista o izbucnire 

imediată de furie însoțită de trântirea ușii, sau dacă acesta se 

va controla și se va răzbuna mai târziu. În fiecare dintre ca- 

zuri, Negrul și-a făcut un dușman, în timp ce Albul este ame- 
ninţat de o serioasă perturbare a economiei psihice. 

Prin urmare, se va observa că, deși definirea jocului poate să 
țină de preocupările umoriștilor englezi’, jocurile discutate aici 
sunt cât se poate de serioase. Funcţia lor dinamică este de a păs- 
tra echilibrul psihic, iar dejucarea lor conduce sau la furie sau la 
o stare care în analiza tranzacţională se numește disperare. (Aceas- 
ta se diferenţiază din punct de vedere clinic de depresie și este 
înrudită cu disperarea existenţială.) 

Jocul „Alcoolicul“ este complex, întrucât în forma sa clasică este 
un joc la patru mâini din care toate părțile obțin atât beneficii pri- 
mare, cât și secundare. În faza de dezvoltare deplină, necesită un 
persecutor, un salvator, o „mână moartă“ și un jucător. Persecuto- 
rul este de obicei de sex opus, de regulă partenera, iar salvatorul, 
de același sex, este adesea un medic. Figurantul este o persoană 
care doar oferă sprijin atunci când este nevoie și poate acționa, de 
asemenea, ca obiect pasiv al pulsiunilor, de regulă atât libidinale, 
cât și agresive. Aceste roluri se pot condensa într-un joc la trei sau 
chiar două mâini și se pot, de asemenea, schimba între ele. Dife- 
rite asociații publică reguli pentru acest joc și definesc rolurile în 
studiile lor. Pentru ca cineva să fie în rolul de jucător, trebuie să 
bea ceva înainte de micul dejun etc. Pentru ca cineva să fie salva- 
tor, trebuie să creadă într-o Putere superioară și așa mai departe. 

Faptul că persoanele care joacă un anumit joc pot în mod po- 
tențial să interpreteze orice rol din cadrul jocului, explică succesul 


3 Stephen. Potter, Lifemanship, Henry Holt & Company, New York, 1950. Vezi 
și cartea Theory and Practice of Gamesmanship. 

grupurilor suportive. Astfel de organizații pot fi foarte eficiente 
în vindecarea indivizilor de beție, dar nu și în vindecarea aces- 
tora de a juca jocul „Alcoolicul“. Ceea ce pare să se întâmple în 
acel joc particular este că membrul grupului schimbă rolul cu cel 
al salvatorului, în loc să interpreteze rolul jucătorului. Se știe că, 
dacă în astfel de grupuri apare un deficit de persoane care nece- 
sită sprijinul, cei care au fost „vindecați“ pot recidivat, ceea ce 
înseamnă în limbajul analizei jocului că ei se „comută“ la rolu- 
rile inițiale de jucători propriu-ziși din jocul alcoolicului. Foștii 
alcoolici sunt mai buni salvatori decât cei care n-au avut proble- 
me cu alcoolul, deoarece cunosc regulile jocului mai bine și sunt 
mai experimentați în aplicarea lor. Jocul a fost denumit aici „Al- 
coolicul“ în loc de „Alcoolismul“ deoarece în anumite cazuri se 
poate juca și în lipsa băuturii. Adică, există anumite persoane 
care nu sunt dependente de alcool și care joacă, în esenţă, ace- 
lași joc la patru mâini. 

În general, este recunoscut că asociațiile de ajutorare (în spe- 
cial „Alcoolicii Anonimi”) oferă cea mai bună cale pentru stopa- 
rea beției, mai eficientă decât alte metode, inclusiv decât grupu- 
rile terapeutice. Se pare că alcoolicii, în general, nu consideră 
atractive grupurile terapeutice, iar motivul este relativ la înde- 
mână. Dacă ne reamintim că scopul de bază al grupului este să 
ajute individul să-și structureze timpul într-o modalitate prin 
care să obțină beneficii maxime, este ușor de înțeles că fiecare 
persoană va căuta grupurile care sunt cele mai atrăgătoare în 
acest sens, grupuri care promit de la bun început prilejul unui 
joc extrem de motivant. Dacă această așteptare îi va fi zădărnicită, 


4 E. Berne, A Layman's Guide to Psychiatry and Psychoanalysis, Simon & Schuster, 
New York, 1957. 

el se va retrage din grup. Prin urmare, pacienții rămân în gru- 
purile terapeutice doar dacă pot juca aici jocurile lor favorite sau 
dacă sesizează o oportunitate de a învăța unele „mai bune“ și se 
retrag dacă sunt împiedicaţi să facă acest lucru. Un alcoolic nu 
va considera că este foarte ușor să inițieze jocul său personal 
într-un grup de nevrotici sau psihotici obișnuiți și, deoarece ca- 
pacitatea sa de a tolera frustrarea este în mod notoriu scăzută, el 
se va retrage imediat. 

Pe acest principiu, el va rămâne într-un grup doar în două si- 
tuații: atunci când terapeutul nu este conștient că alcoolicul ma- 
nipulează cu succes grupul, caz în care pacientul nu va obține 
niciun beneficiu terapeutic permanent sau atunci când terapeu- 
tul este destul de abil să ajute alcoolicul să-și tolereze frustrări- 
le până ce se ajunge la conflictele de bază. Cea de-a treia alter- 
nativă este cea eficientă, când avem un grup alcătuit din 
persoane care practică, toate, jocul alcoolicului. 

Una dintre cele mai frecvente probleme întâmpinate după ce 
pacienții au învăţat controlul social și au renunțat la principalul 
lor joc, este: „Ce fac în loc?“, altfel spus: „Cum îmi structurez tim- 
pul acum?“ Pe principiul „Natura este cel mai bun medic“, la 
scurt timp, Copilului i se va permite să apară cu o formă de ex- 
primare mai naturală și mai constructivă decât jocul iniţial, spre 
marea surpriză și încântare ale pacientului. Deși controlul social 
nu aduce neapărat vindecarea în anumite cazuri, acesta deter- 
mină o îmbunătăţire categorică. Fără îndoială, nu e deloc reco- 
mandat pentru terapeut ca, din exces de zel, să încerce să ofere 
jocuri noi pacienţilor săi. El trebuie să adere la mottoul medicu- 
lui renascentist Ambroise Paré: „Eu îl tratez, însă Dumnezeu îl 
vindecă“. Am amintit acest citat cu gândul la faptul că unii alco- 
olici „vindecaţi“ tind să fie mai degrabă absenți din punct de 

vedere social. Acest lucru se întâmplă pentru că ei nu mai știu 
„ce să facă în loc“. Deoarece în cele mai multe cazuri ei și-au 
schimbat rolurile, dar nu au renunţat la joc, nu se simt capabili 
să caute un nou joc și, prin urmare, li se pare dificil să relațione- 
ze cu persoane care nu se poartă în genul lor. 

„Piciorul de lemn“ este un joc important în psihoterapie, în 
special pentru că devine din ce în ce mai utilizat în lumea de azi. 
Este și echivalentul existenţial al pledoariei avocățești pentru ne- 
bunia acuzatului, aceasta fiind doar o versiune profesională a 
„Piciorului de lemn“. La fel ca psihanaliza fobiilor, însă mult mai 
mult decât atât, analiza tranzacțională este o terapie de acțiune. 
Mai devreme sau mai târziu, se ajunge la un punct în care pa- 
cientul trebuie să meargă realmente printr-un tunel, să traverse- 
ze un pod sau să ia liftul. Psihanaliza nu poate continua la infi- 
nit, pacientul trebuie să se confrunte cu aceste lucruri. Analiza 
tranzacțională preferă ca această confruntare să se petreacă mai 
bine astăzi decât mâine, iar uneori se conduce după principiul 
„Fă mai întâi ceea ce este necesar și vom analiza după aceea pro- 
blema”. Pacientul poate răspunde cu un echivalent psihiatric al 
întrebării: „Ce aștepți de la un om cu un picior de lemn?“, bu- 
năoară: „Da, dar nu pot, sunt nevrotic“. 

De fapt, tot ceea ce cer terapeuţii este ca pacientul să utilize- 
ze ceea ce a învăţat, imediat ce se simte pregătit. Mulţi nevro- 
tici întrețin iluzia că trebuie să aștepte până când tratamentul se 
„termină“ și obțin un soi de diplomă, și că abia apoi vor putea 
începe să trăiască în lume, iar una dintre îndatoririle terapeutu- 
lui este să lupte împotriva acestui gen de inerție. Oamenii obiș- 
nuiţi pot să citească articole psihiatrice de popularizare sau de 
specialitate, pot să joace o variantă mai elaborată a „Piciorului 
de lemn“, spunând: „Dar dacă fac acest lucru, atunci nu voi mai 

putea să-l analizez”“, referindu-se la problema punerii în act (ac- 
ting-out). 

Adesea este nevoie de un discernământ clinic considerabil 
pentru a determina dacă un pacient este cu adevărat nepregătit 
sau joacă „Piciorul de lemn“. În orice caz, doar în anumite situa- 
ţii, terapeutul trebuie să intre în jocul anti-,„Piciorului de lemn”: 
nu mai mult de o dată la trei luni cu același pacient, doar atunci 
când este sigur că pacientul îi va respecta indicația și doar dacă 
această indicație este dată ca Adult și nu ca Părinte. În cele mai 
multe cazuri, pacientul o va percepe ca fiind Parentală, însă cel 
mai important lucru este calitatea abordării de tip Adult, care 
trebuie să fie clară pentru terapeut și pentru eventualii membri 
ai grupului. Anumite tipuri de joc „Piciorul de lemn“ sunt de na- 
tură să provoace un contratransfer parental din partea terapeu- 
ților influenţabili: pacientul care invocă inteligența sa limitată 
face apel la aerul lor de superioritate; pacientul care invocă să- 
nătatea șubredă poate face apel la simpatia sau nesiguranța lor; 
iar acela care invocă apartenența la un grup minoritar face apel 
la prejudecățile lor. Anecdota următoare arată inconsecvența 
acestui joc, precum și implicaţiile sale sociale. 

Domnul Segundo se lăuda că a câștigat achitarea pentru unul 
dintre clienții săi, apelând la un psihiatru în calitate de martor ex- 
pert. Clientul era judecat pentru o gravă neglijare a obligațiilor de 
serviciu. Psihiatrul a mărturisit că omul era sănătos din punct de ve- 
dere legal, dar că provenea dintr-o familie dezorganizată și comise- 
se abaterea doar din dragoste pentru soția sa, deoarece avea foarte 
multă nevoie de ea. Mărturia sa a fost atât de convingătoare alături 
de pledoaria domnului Segundo, încât instanța l-a achitat pe client. 

Domnul Segundo a povestit apoi cum el însuși a dat un om 
în judecată pentru un prejudiciu creat într-un contract de afaceri. 

La cerere, a dezvoltat subiectul spunând că acest acuzat prove- 
nea de asemenea dintr-o familie dezorganizată și că avea nevo- 
ie de bani pentru confortul soției sale. Însă aceasta nu l-a împie- 
dicat pe domnul Segundo să meargă mai departe cu plângerea sa. 

În analiza tranzacţională, încrederea sau angajarea este con- 
siderată ca fiind o calitate socială inerentă a Adultului. De aceea, 
este de așteptat ca pacientul să fie de încredere în măsura în care 
Adultul său este funcțional și în limitele funcționării sale din acel 
moment. Aceasta este rațiunea terapeutului de a juca împotriva 
„Piciorului de lemn“ atunci când este recomandat, iar pacienții 
înțeleg acest lucru. Dacă terapeutul este precaut, nu ar trebui să 
apară nicio dificultate în urma acestei strategii. Din experiența 
autorului, niciun pacient nu s-a retras vreodată din terapie, nu 
a fost vătămat sau implicat într-o relaţie de transfer haotic din 
cauza atitudinii contra „Piciorului de lemn“. În termeni structu- 
rali, această abordare se bazează pe premisa că Eul în stare de 
Copil învaţă din experienţă, așadar individul ar trebui încurajat 
de timpuriu să trăiască așa cum trebuie, între oameni. Această 
premisă, alături de cea care afirmă că fiecare adult, oricât de tul- 
burat sau deteriorat din punct de vedere funcțional ar fi, are un 
Adult pe deplin constituit, care în anumite condiţii poate fi re- 
încărcat cu energie, este mai optimistă și în realitate pare mai 
productivă decât opiniile tradiționale. 

Printre celelalte jocuri menționate, „Zarva“, cu ale sale voci 
ridicate și uși trântite, este în mod clasic o apărare împotriva 
amenințărilor sexuale, care apar de exemplu între tată și fiică sau 
soț și soție. Adesea aceasta este ultima etapă a jocului provoca- 
re-respingere-proiecție „Femeia frigidă“ („Te gândești numai la 
sex“). „Nu-i așa că-i îngrozitor?“ se joacă cel mai îndârjit și mai in- 
tens de către dependenții singuratici de intervenţii chirurgicale. 

„Tu m-ai băgat în asta“ este un joc la două mâini despre bani, 
sex sau crimă, jucat între un credul (Tu) și o persoană care ține 
jocul în mână (Eu). În acest joc, cel considerat vinovat este învin- 
gătorul. Opusul său este „lar m-apucă“. Aici cel credul (Eu) este 
la cârma jocului, iar câștigătorul aparent este respectivul agent 
provocator. În primul caz „Eu“ este de obicei un bărbat, iar în 
cel de-al doilea „Eu“ este de obicei o femeie. „Luaţi-vă la cear- 
tă!“ este mai întâi de toate o invitaţie feminină într-un joc care 
poate fi practicat cu orice grad de seriozitate, de la persiflarea de 
la petrecere, până la crimă. 

Evident că jocurile pot fi clasificate în diferite moduri. Din 
punct de vedere nosologic, „Neîndemânaticul“ este obsesional, 
„Tu m-ai băgat în asta“ este paranoid și „lar m-apucă“ este de- 
presiv. Din punctul de vedere al zonelor erogene, „Alcoolicul” 
este oral, „Neîndemânaticul“ este anal și „Luaţi-vă la ceartă!“ 
este falic. Ele pot fi, de asemenea, clasificate conform principa- 
lelor apărări utilizate, numărului de jucători sau al jetoanelor 
puse în joc. Jocurile trebuie să fie diferite de activitățile ce apar- 
țin sferei intimității. Un joc, prin definiţie, trebuie să implice o 
cursă sau o stratagemă referitoare la o tranzacție ascunsă. O ac- 
tivitate este o tranzacție directă, o simplă inițiativă socială, cum 
ar fi cererea de ajutor și obținerea acestuia. Activitatea devine joc 
doar dacă individul se prezintă pe sine ca făcând altceva, dar în 
realitate cere ajutor sau cere ajutor și apoi îl refuză, pentru a face 
o altă persoană să se simtă prost. 

Analiza jocului are nu numai funcția sa rațională, ci de aseme- 
nea acordă un interes viu faptelor decisive din psihoterapia indi- 
viduală sau de grup. Cu toate că nu ar trebui deviată către scopuri 
hedoniste și ar trebui tratată cu maximă corectitudine, satisfacția 
evidentă pe care această analiză o oferă multor participanți este o 

recompensă pentru care terapeutul consecvent ar trebui să fie re- 
cunoscător și nu ceva ce-ar trebui blamat. 


Observaţii 


Mi s-a cerut adesea o listă de jocuri. Această cerere este dificil de în- 
deplinit, deoarece necesită o lungă perioadă de timp de observaţie pen- 
tru a găsi numele potrivit și pentru a înțelege cu ușurință mișcările 
esențiale și motivațiile unui joc. Studiul jocurilor se află încă la stadiul 
de acumulare și fluidizare. Două jocuri care arată diferit la prima ve- 
dere se arată a fi la fel atunci când ne dăm seama în ce constau de fapt, 
în timp ce jocurile care par similare sau identice, se dovedesc în cele 
din urmă complet diferite în esența lor. Interrelaţionările diferitelor jo- 
curi sunt chiar mai dificil de lămurit. Însăși problema fundamentală, 
dacă un anumit set de jocuri este un accesoriu necesar al unui anumit 
scenariu, nu este deocamdată elucidată. Până acum, numai scenariul 
planului de viață, cunoscut în limbaj familiar ca „Scufiţa roșie”, a fost 
studiat în acest sens și, așa cum era de așteptat, toate aceste femei ini- 
țiază jocul „Bateţi-vă“, precum și alte două-trei jocuri. Însă și alte cate- 
gorii de femei joacă de asemenea „Bateţi-vă”. În orice caz, ar fi nevoie 
de o altă carte pentru a descrie, în mod adecvat, toate jocurile cunos- 
cute până acum. Următoarea listă, adăugată celor deja menționate, este 
așadar parțială și provizorie. 

1. „Fă-mi ceva“ („Piciorul de lemn“ cu rezistență anală). 

2. „Chinuiește-mă“ („Acum, că mi-am făcut viața prea complicată, pot 
să mă dau bătut”). 

3. „Sunt nevinovat“ (nerecunoașterea blândă). 

4. „Singur te-ai băgat în asta“ (nerecunoașterea înflăcărată). 

5. „Jocul ciorapilor“ („Uite cum mi s-au deșirat ciorapii... Nici nu 
mi-am dat seama că am fost indecentă”). Aici intervine problema 

variațiilor. Anumite femei atrag atenția asupra lor vorbind despre 
imperfecţiunile sânilor lor. 
6. „Violul“ („Ce vrei să spui cu asta: te-am sedus, m-ai violat și acum 


mă plâng?). Aici intervine problema etapelor. În forma cea mai ac- 
ceptabilă din punct de vedere social, beneficiile sunt obținute din 
simpla seducţie, iar părăsirea semnifică pur și simplu că jocul deja 
s-a terminat. Aceasta este prima etapă. Într-o etapă secundă și ma- 
lignă, seducţia vine abia după șocul real căpătat din cauza părăsi- 
rii. În forma sa cea mai malignă, în etapa a treia, care se poate în- 
cheia printr-un scandal, o crimă sau o sinucidere, beneficiile sunt 
obținute din faptul de a fi fost efectiv „violat“. 

7. „Acum, am pus mâna pe nemernic“ (uneori o variaţie a „Datornicu- 
lui” sau a „Creditorului'). Aceasta este o problemă de duritate. Duri- 
tatea din jocul „Creditorului” este evidentă. Ca joc dur al „Datorni- 
cului” beneficiile decurg din „raționalizarea“ ce intervine atunci când 
creditorul ce vrea să recupereze banii depășește limitele stabilite de 
capul lui de către datornic. („Accept să apelez la o agenţie de recupe- 
rare. Însă m-a enervat rău pentru că l-a sunat pe patronul meu”). 
Articolul lui S.S. Feldman despre „Interpretarea părtinitoare”5 con- 

stituie o excelentă descriere a jocului „Psihiatria“, în care când analis- 

tul, când analizandul fac mișcarea de deschidere. În analiza tranzacțio- 
nală, terapeutul sau pacientul vor scoate în evidență mai degrabă 
elementul arhaic din acele tranzacţii și în loc să-l urmeze pe dr. Feld- 
man în căutarea „interpretării adevărate” a conţinutului, vor căuta ori- 
ginile genetice ale jocului în sine, din istoria timpurie a analistului sau 

a analizandului. 

Cât privește cele două nivele ale unei tranzacții ascunse, termenii 

„social“ și „psihologic“ pot să nu fie desăvârșiţi din punct de vedere 


5 S, S. Feldman, „Blanket interpretation.” Psychoanal. Quart. 17, pp. 205-216, 
1958. 

științific, însă aceștia sunt cei mai concludenți, clari și convenabili ter- 
meni disponibili, dacă nu vrem să folosim cine știe ce neologisme din 
dicționarul de greacă veche. 

Destrămarea grupurilor de Alcoolici Anonimi, atunci când nu au mai 
existat alcoolici de ajutat, a fost un fenomen observat pentru prima dată 
de către mine acum mulți ani.$ Deși dr. Hendrik Lindt, care este mai 
experimentat în această chestiune decât mine, mi-a spus în particular 
că făcuse aceeași observaţie, concluzia nu este în niciun caz una fermă 
și poate încă să fie discutată. 

Din punct de vedere istoric, cel mai complex joc ce a existat vreo- 
dată este „Curteanul”, care este frumos descris de Stendhal în Mănăs- 
tirea din Parma. 

Beneficiul biologic se leagă de studiul lucrării lui Spitz despre copiii 
privaţi din punct de vedere emoțional, de experimentele de deprivare 
senzorială și de studiile recente ale masochismului născut din lipsa de 
alternative. Se vorbește în mod curent la seminarii despre „semne de 
recunoaștere“ (strokes). Prin urmare, un ritual de salut poate fi descris 
ca un „ritual ce include două semne de recunoaștere“, un „ritual cu trei 
semne de recunoaștere“ etc. 


6 E. Berne, The Mind in Action, Simon & Schuster, New York, 1947. 

Analiza scenariilor 


Jocurile sunt fragmente ale unor seturi de tranzacții mai mari 
și mai complexe, denumite scenarii. Scenariile aparțin domeniu- 
lui fenomenelor de transfer, adică ele sunt derivate, sau mai 
exact, adaptări ale reacţiilor și experiențelor infantile. Însă un 
scenariu nu are de-a face numai cu o reacţie sau o relaţie de 
transfer, el este o încercare de a repeta, într-o formă derivată, o 
întreagă dramă de transfer,! adesea împărțită în acte, la fel cum 
scenariile teatrale sunt derivate artistice intuitive ale acestor dra- 
me timpurii din copilărie. Din punct de vedere operaţional, un 
scenariu este un set complex de tranzacţii, recurent prin natura 
sa, însă care nu este repetat în mod necesar, dat fiind că o inter- 
pretare completă poate necesita o viață întreagă. 

Un scenariu tragic obișnuit este acela bazat pe fantasma de 
salvare a unei femei ce se căsătorește doar cu alcoolici, unul 
după altul. Întreruperea unui astfel de scenariu, la fel ca între- 
ruperea unui astfel de joc, conduce la disperare. Deoarece sce- 
nariul reclamă o vindecare magică a soțului alcoolic și aceasta 


1 B. Berliner, „The Role of Object Relations in Moral Masochism.” Psychoana- 
lytic Quart. XXVII: pp. 38-56, 1958. 

nu este la îndemână, urmează un divorț, iar femeia încearcă 
din nou. Multe astfel de femei au fost crescute de taţi alcoolici, 
astfel încât originile infantile ale scenariului nu trebuie căuta- 
te prea mult. 

Un scenariu bun și constructiv, pe de altă parte, poate condu- 
ce la o mare bucurie dacă ceilalţi din distribuţie au fost bine aleși 
și își joacă rolurile cum se cuvine. 

În practica analizei scenariului, materialul tranzacțional (intra- 
grup) și cel social (intergrup) este colectat până ce natura scena- 
riului său devine clară pentru pacient. Scenariile nevrotice, psiho- 
tice și psihopatice sunt aproape totdeauna tragice și urmează 
principiile aristotelice ale dramaturgiei cu o remarcabilă fidelita- 
te: există un prolog, un punct culminant și un deznodământ tra- 
gic, încărcat de patos și disperare reale sau simbolice, dând naș- 
tere unor veritabile lamentări. Drama de viață actuală trebuie apoi 
să fie legată de originile sale istorice, astfel încât controlul desti- 
nului individului să fie comutat de la Copil la Adult, de la incon- 
știentul lui „archaeopsyche“ la conștienţa lui „neopsyche“. În ca- 
drul grupului, pacientul poate fi observat cum sondează de-a 
lungul jocurilor sau discuţiilor pentru trecerea timpului posibili- 
tățile celorlalți membri de a juca roluri din scenariul său, astfel că, 
prima dată, el acționează ca un regizor și apoi ca un protagonist. 

Pentru a fi eficient în analiza scenariului, terapeutul trebuie 
să aibă un cadru conceptual mai bine organizat decât crede că ar 
fi necesar, pentru a putea dezvălui acest scenariu pacientului. În 
primul rând, nu există niciun termen specific în psihanaliză pen- 
tru experiențele originare din care derivă reacţiile de transfer. În 
analiza scenariului, drama familiei, care în primii ani ai vieții 
conduce la un deznodământ nefericit, se numește protocol. Aces- 
ta este în mod clasic o versiune arhaică a dramei lui Oedip și este 

refulat în anii de mai târziu. Sedimentele sale reapar ca scenariul 
propriu-zis, care este un derivat preconștient al protocolului. În 
orice relație socială, scenariul propriu-zis trebuie să fie ajustat la 
realitățile posibile. Această ajustare se numește, din punct de ve- 
dere tehnic, adaptare, iar adaptarea este ceea ce pacientul încear- 
că de fapt să obțină în viaţa reală prin manipularea persoanelor 
din jurul său. În practică, termenii protocol, scenariu și adapta- 
re sunt toți subsumaţi cuvântului „scenariu“. Acesta este singu- 
rul dintre cele trei cuvinte care este utilizat de fapt în grup, deoa- 
rece este potrivit cu scopul avut în vedere și este cel mai 
semnificativ pentru majoritatea pacienților. 

În căutarea sa de personaje care să se potrivească cu rolurile 
cerute de scenariul lui, pacientul îi percepe pe ceilalți membri ai 
grupului prin prisma intereselor sale, cu o perspicacitate intui- 
tivă considerabilă. Adică, tinde să aleagă persoanele potrivite să 
joace rolurile mamei, tatălui, fraților și ale oricăror altor perso- 
naje implicate în scenariu. Atunci când distribuția este comple- 
tă, el încearcă să smulgă răspunsurile corespunzătoare de la per- 
soanele distribuite pentru respectivele roluri. Dacă nu sunt 
suficiente persoane în grup, unii ar putea să aibă de jucat un rol 
dublu. Dacă sunt prea mulți, câțiva ar putea fi distribuiți în ace- 
lași rol, sau ar putea fi activate roluri noi, reprezentând persoa- 
ne care au jucat roluri minore în protocol și a căror prezență este 
opțională și neesenţială. La fel de bine, poate pur și simplu să ig- 
nore persoanele care nu îndeplinesc funcții utile în adaptarea sa. 

Motivația pentru comportamentul pacientului este dată de ne- 
voia sa de a recupera sau spori avantajele experienţei originare. 
El poate căuta să obțină o repetiție a deznodământului originar, 
la fel ca în celebra compulsie la repetiție sau poate încerca să ob- 
țină un final mai fericit. Întrucât obiectivul analizei scenariului 

este să „încheie acel spectacol și să pună unul mai bun în scenă“, 
nu este prea important să se determine care dintre aceste alter- 
native se aplică sau ce fel de conflicte au loc aici. De exemplu, se 
consideră irelevant dacă o femeie care nu a reușit să-și salveze 
tatăl alcoolic încearcă să eșueze din nou cu soții ei consecutivi, 
încearcă să reușească acolo unde a eșuat anterior sau este ambi- 
valentă. Lucrul important este să fie eliberată de compulsia de a 
reînvia vechea relație și să fie lansată pe un alt drum. Aceasta se 
aplică oricărui scenariu ce s-a dovedit neconstructiv. 

Doamna Catters exemplifică problemele analizei scenariului, 
așa cum apar ele în practică. De mult timp ea nu mai progresa 
defel în terapia individuală. Principala ei apărare era maniera 
rezervată de a vorbi, care efectiv izola Copilul, astfel încât au 
existat puține semne care să arunce o lumină asupra simptoma- 
tologiei ei. Atunci când a fost prezentată grupului terapeutic, a 
intrat în acțiune aproape imediat. Și-a asumat un rol activ în jo- 
cul „Cum te porţi cu soții delincvenţi?“ (o discuţie pentru tre- 
cerea timpului ce aparține familiei „APP“). A jucat de asemenea 
un joc continuu de „Bateţi-vă“, urmărind cu multă plăcere dis- 
putele pe care a reușit să le amorseze între unii bărbați. În plus, 
atunci când grupul juca „Nu-i așa că-i groaznic?“, ei îi venea să 
râdă în timp ce povestea diverse calamități sângeroase ce se în- 
tâmplaseră prietenilor și cunoscuților. Astfel, în doar câteva săp- 
tămâni în cadrul grupului au ieșit la iveală mai multe informa- 
ţii despre ea decât în numeroasele luni de terapie individuală. 
Întrucât scenariile sunt atât de complexe și pline de idiosincra- 
zii, analiza adecvată a scenariului nu se poate face numai în te- 
rapia de grup și rămâne să se găsească o oportunitate în cadrul 
ședințelor individuale, pentru a lămuri ceea ce s-a aflat până în 
acel moment. 

După un timp, doamna Catters s-a plâns la una dintre acele șe- 
dințe că nu se putea apăra singură de agresiunea masculină. Te- 
rapeutul, pe baza informațiilor deja aflate, a fost de părere că unul 
dintre motivele pentru care era așa de supărată din pricina bărba- 
ților în general era acela că se temea să se relaxeze chiar și un pic, 
de teamă că s-ar putea trezi că a mers prea departe. Ea a spus că 
e greu de crezut că putea fi așa de supărată pe bărbați. A conti- 
nuat să relateze fantasmele legate de moartea soțului ei care era 
pilot de avion și căruia îi plăcea să flirteze. Într-o zi s-ar putea trezi 
într-un accident sau într-o bătaie pentru o altă femeie și ar putea 
fi adus acasă rănit, sângerând mortal. Astfel, ea ar deveni o figu- 
ră romantică printre prietenele ei, ar fi deci văduva tristă. 

Ea a povestit apoi cât de adânc rănită și supărată, de fapt în- 
furiată, fusese în copilărie după nașterea fratelui ei mai mic, pe 
care părinții păreau să-l iubească mai mult. Era în special furioa- 
să pe tatăl ei, gândind astfel: „Tata merită să fie ucis de cineva, 
iar dacă se întâmplă, ar fi în folosul mamei“. Ea își imagina că 
moartea tatălui i-ar oferi o poziţie privilegiată printre tovarășii 
ei de joacă. Imaginea morții tatălui său era însoțită de un fel ciu- 
dat de satisfacție veselă. 

Au fost scoase la iveală și alte probleme, irelevante pentru dis- 
cuţia de față. În cea mai simplă formă a sa, protocolul era urmă- 
torul. Dorinţele ei îndreptate spre moartea tatălui se împlinesc 
fără vreun aport din partea ei. Scena patului de moarte îi procu- 
ră o satisfacție aparte. Aceasta survine atunci când merge să-și 
anunțe mama și observă durerea ei. Tot atunci ea devine o figu- 
ră romantică pentru tovarășii ei de joacă. 

Această dramă se repetă în fantasmele ei privindu-l pe soțul 
său, însă până acum lipsea un element: mama înmărmurită. Tera- 
peutul a întrebat-o, prin urmare, dacă soacra ei a jucat vreodată 


vreun rol în aceste fantasme. Ea a răspuns afirmativ: după sce- 
na patului de moarte, ea se vedea totdeauna pe sine ca fiind cea 
care merge să-i spună soacrei deznodământul tragic. 

Acest protocol conţinea șase roluri principale: ea, tatăl, mama, 
rivalul, agresorul, publicul. Acesta putea fi divizat în câteva sce- 
ne: gelozia, atacul, patul morţii, anunţul, lamentarea romantică. 

Scenariul conţinea de asemenea șase roluri principale: ea, obiec- 
tul iubirii masculine, soacra, rivalul, agresorul și publicul, iar aces- 
ta putea fi divizat în aceleași acte sau scene. Alegerea soțului a fost 
parţial motivată de nevoia ei morbidă de a fi geloasă sau în lim- 
bajul nostru, de nevoia ei de a-l distribui în scenariul său. 

Se va observa că beneficiile ce decurg din scenariu le dublează 
pe cele ce decurg din protocol. Beneficiul primar intern se centrea- 
ză în jurul râsului morbid din scena patului morţii; beneficiul pri- 
mar extern se află în faptul că scapă de iubitul care-i dădea dureri 
de cap și simultan obține răzbunarea pentru personajul mamei. 
Beneficiile secundare provin din moștenirea averii, iar beneficiile 
sociale din rolul tragic pe care ea îl poate juca în comunitatea sa. 

Adaptarea acestui scenariu în comportamentul deschis din ca- 
drul grupului s-a manifestat prin cele trei jocuri: „Soţul delincvent 
APP“ (Scena 1, Gelozia); „Luaţi-vă la ceartă“ (Scena 2, Atacul) și 
„Nu-i așa că-i groaznic?“ (Scena 3, Patul morţii). Trecând în re- 
vistă comportamentul ei pe canapea, obiceiul său de a face „anun- 
țuri“ atunci când ceva mergea rău (Scena 4, Anunţul) și lungile 
sale discuţii despre cum să pară încântătoare la petreceri (Scena 5, 
Lamentarea romantică) prindeau acum contur ca fiind parte 
din scenariul ei. După ce toate aceste date au fost prelucrate (deși 
nu în întregime ca secvenţe ordonate cum sunt prezentate aici), 
pacienta a înţeles foarte clar esența scenariului și a putut vedea 
felul în care își petrecuse marea parte a vieții ei încercând să 

joace acest spectacol neobișnuit. Dacă anterior fusese constrân- 
să fără posibilitatea de a alege de o compulsie arhaică inconștien- 
tă, acum era în situația de a exercita un control social asupra unei 
părți mai mari a comportamentului său față de ceilalți. 

Cu toate acestea, chiar dacă Adultul ei sesiza, printr-o nouă 
înțelegere, semnificația acțiunilor și relaţiilor sale, rezistențele au 
persistat. Oricum, situaţia ei s-a îmbunătăţit nu numai în plan 
social, ci și din punct de vedere terapeutic, deoarece era mult mai 
clar acum atât pentru pacient, cât și pentru terapeut ce fel de re- 
zistenţe trebuia să fie tratate. Sexualizarea morţii, care a făcut ca 
vizitarea cimitirelor să devină hobby-ul ei, nu mai era un feno- 
men izolat și a putut fi tratat cu o înţelegere sporită a felului în 
care acesta se potrivește cu întreaga ei viață și în mod similar cu 
alte caracteristici și simptome. 

Acest scenariu nu este unul atipic pentru un nevrotic, oricât 
de morbid ar părea celor neobișnuiţi să aibă de-a face cu astfel 
de drame arhaice. Următorul caz însă reprezintă traducerea efec- 
tivă în act a unui scenariu al cărui protocol nu a fost niciodată 
complet lămurit, din cauza unor dificultăți tehnice. 

Domnul Kinz, licenţiat, în vîrstă de 25 de ani, a plecat la New 
York pentru o distracție de weekend. A ajuns dimineaţa devre- 
me obosit și oarecum agitat, așa că s-a autotratat cu barbiturice 
și alcool și a găsit un bar cu program prelungit. Acolo, înainte de 
zorii zilei, s-a apucat să converseze cu niște tipi duri, care, cre- 
dea el, ar putea să-i găsească o fată. El le-a arătat că avea doar 
zece dolari, însă aceștia i-au zis că ar fi suficient. L-au invitat în 
mașina lor și l-au condus către o zonă cu un depozit părăsit, 
aproape de fluviu. În cursul conversației, le-a spus că are asupra 
sa un cuţit de vânătoare, iar unul dintre cei doi i-a cerut să i-l 
arate. Câteva minute mai târziu au oprit mașina. Individul de pe 

locul din spate, l-a strâns de gât pe domnul Kinz, în timp ce ce- 
lălalt individ i-a pus cuțitul la gât. Ei i-au cerut banii și cu oare- 
care dificultate domnul Kinz și-a băgat mâna în buzunar și le-a 
înmânat portofelul. Apoi aceștia l-au eliberat și l-au zburat din 
mașină, făcându-i prietenește cu mâna în semn de rămas-bun. 
Domnul Kinz și-a șters sângele de pe gât și a plecat să găsească 
un polițist. I-a spus povestea sa fără convingere, cu o înfățișare 
destul de dezonorantă, așa încât polițistul a fost complet neim- 
presionat. Au consemnat detaliile necesare și apoi l-a lăsat să ple- 
ce cu o ridicare din umeri. 

După ce raportase jaful, domnul Kinz a luat micul dejun și 
apoi, fără a se deranja să se curețe, s-a prezentat la ușa clubului 
tatălui său. Portarul nu l-a cunoscut și cu sprâncenele ridicate a 
trimis un servitor să îl anunțe. Tatăl său l-a primit în bibliotecă, 
unde se afla cu câțiva dintre asociaţii săi de afaceri, bogaţi și con- 
servatori. Domnul Kinz nu s-a grăbit să explice de ce arăta în ase- 
menea hal, iar atunci când tatăl său l-a întrebat, el a spus pe un 
ton familiar că a fost cât pe-aici să i se taie gâtul. Tatăl i-a oferit ca- 
mera de sus și i-a împrumutat niște haine curate. Domnul Kinz 
s-a bandajat singur, a coborât, a spus un „La revedere“ politicos 
tatălui său și prietenilor lui și a continuat în felul său să caute noi 
prilejuri de distracţie. 

Interesant de observat că cei doi bătăuși nu păreau să se tea- 
mă pentru faptul că domnul Kinz va da alarma sau că va fi foar- 
te furios și își va pierde firea. Când a relatat povestea, domnul 
Kinz a negat inițial că el ar fi provocat atacul sau că vreuna din- 
tre acțiunile sale precedente ar fi fost neobișnuite. Ceea ce-l in- 
teresa mai mult decât orice, după câte se pare, era conștientiza- 
rea faptului că se dusese la clubul tatălui său pentru a face un 
soi de test și a vedea dacă și cum îl va respinge tatăl său. 

Este evident că domnul Kinz și-a ales bine distribuția. Nu este 
ușor să găsești în viața reală oameni dispuși să taie gâtul cuiva 
pentru zece dolari. El le-a furnizat celor doi nu numai o justifica- 
re, ci de asemenea o armă reală pentru a-l ucide în timp ce căuta 
o femeie ușoară. Protocolul pentru această parte a scenariului nu 
este cunoscut. Ultimul act a fost mai familiar. Domnul Kinz a fost 
precoce și, odată când era mic, a năvălit în camera în care tatăl său 
stătea cu câțiva prieteni pentru a le arăta ultimele sale realizări. 
Oamenii nu au fost impresionați, iar el nu a uitat niciodată respin- 
gerea suferită cu acea ocazie. În orice caz, domnul Kinz și-a făcut 
o vocaţie din urmarea unei serii neobișnuite: se pune în situația 
de a fi agresat din cauza unei femei și apoi se prezintă în faţa ta- 
tălui său. El s-a expus în mod deliberat celor mai periculoase re- 
laţii sexuale posibile. Din când în când, atunci când Adultul său 
era la putere, el era un tânăr blând, amabil, simpatic și timid. 

După acumularea de experienţă, terapeutul va dispune de un 
discernământ considerabil în stabilirea diagnosticului prin ana- 
liza scenariului. Următorul exemplu ilustrează recunoașterea 
unui întreg scenariu în câteva secunde. 

Doamna Sayers, o casnică de 30 de ani, stătea la mijlocul ca- 
napelei, cu doamna Catters între ea și capătul unei mese, cum 
se arată în Figura 10. Acest grup era unul de începători, iar 
doamna Sayers consacrase în mod justificat un timp conside- 
rabil relatării problemelor sale cu soţul ei. Atenţia se îndrepta- 
se acum către domnul Troy. În mijlocul unui schimb dintre dna 
Catters și domnul Troy, doamna Sayers și-a întins brațul către 
scrumiera aflată pe capătul mesei, întinzându-se peste doamna 
Catters. În timp ce își retrăgea braţul și-a pierdut echilibrul și 
aproape că a căzut de pe canapea. S-a redresat la timp, a râs 
dezaprobator, a murmurat „Scuzaţi-mă!“ și s-a așezat la loc să 

fumeze. În acest moment, doamna Catters și-a mutat atenţia de 
la domnul Troy pentru a murmura: „lartă-mă!“ 
Descriptiv, această desfășurare (de evenimente) poate fi des- 
compusă în următoarele acțiuni: 
1. În timp ce celelalte persoane vorbesc, eu decid să fumez. 
2. Pentru a nu deranja persoana de lângă mine, îmi iau singură 
scrumiera. 
Aproape cad. 
Mă redresez la timp, râd și îmi cer scuze. 
Altcineva își cere de asemenea scuze, dar nu îi răspund. 
Mă așez la loc cu gândurile mele. 

Dintr-un punct de vedere mai subiectiv, acest incident se vede 
ca o secvenţă de tranzacţii, unele autiste, altele fățișe. 
Alte persoane mă ignoră, așa că mă prefac că mă retrag. 
În mod ostentativ, arăt cât de discretă sunt. 
Ca de obicei, nu îmi place deloc să fac asta. 
Demonstrând cât de stupidă sunt, mă redresez și îmi cer scuze. 
Sunt atât de marcată de propria mea incapacitate, că fac și pe 
altcineva să se simtă jenat. 
6. Acum mă retrag cu adevărat. 


ŞI 9 Se (i pa 


Simpatia pe care a trezit-o este micul beneficiu extern. Doam- 
na Sayers trebuie să fie recunoscătoare că, în urma eforturilor 
sale, doamna Catters a murmurat un „lartă-mă!“ și în aceasta 
constă de fapt povestea vieții doamnei Sayers, o persoană agrea- 
bilă, conștiincioasă, lucrând din greu pentru niște bănuți psiho- 
logici sau, mai familiar și mai corect, pentru niște nimicuri psi- 
hologice. Iar adesea, efortul ei era pe gratis. Nu oricine ar fi fost 
la fel de politicos precum doamna Catters; angajată dealtfel în 
conversație, ar fi putut să nu-i ofere doamnei Sayers nici măcar 
această recunoaștere minoră. 

Scenariul ei, adaptat în câteva secunde la situația specifică de 
grup printr-un mecanism de integrare extrem de eficient, fusese 
în repetate rânduri jucat în perioade de durate diferite, de la un 
moment efemer la câţiva ani, atât în căsnicia doamnei Sayers, cât 
și în viața sa profesională, având ca rezultat câteva separări de 
soțul ei și antrenând pierderea repetată a locurilor de muncă. 
Drama originară se bazează pe experienţele timpurii. Prima ex- 
perienţă traumatică, protocolul, nu a fost tratată, nefăcând par- 
te din scopul restrâns al tratamentului său, însă pot fi reconstrui- 
te versiuni ulterioare sau palimpseste pe baza istoriei ei de viață. 

1. Întrucât frații mei atrag mai mult atenţia decât mine, mă pre- 
fac că mă retrag din viaţa de familie. 

2. Dar din când în când, încerc să obțin o oarecare recunoaștere 
dându-i dreptate în mod ostentativ mamei mele alcoolice, care 
spunea că sunt total neimportantă. 

3. Din cauza lipsei mele de tact, mama mă repede. Combinația 
este aproape dezastruoasă. 

4. Tatăl meu șters, dar iubitor, mă salvează de la dezastru. Mă 
gândesc cât de neghioabă trebuie să par față de mama și fra- 
ţii mei. Din acest motiv și din cauza satisfacției că mi s-a dat 
atenţie, râd. Apoi, mi se pare că am fost prea acaparatoare și 
agresivă și îmi cer scuze. 

5. Ceea ce doresc de fapt este să-mi arate că le pare rău pentru 
neglijenţa lor. Iar dacă ei răspund întocmai, nu-mi pot permi- 
te să recunosc acest fapt din două motive: primul, că mă face 
să mă simt acaparatoare, la fel ca înainte; și al doilea, dacă aș- 
tept (să se poarte altfel), s-ar putea să fiu dezamăgită. Așa că 
dacă vor da un semn de recunoaștere, va fi bine primit, însă 
mă prefac că nu văd acest lucru. 

6. În orice caz, întreaga situație este atât de neplăcută, că acum 
chiar că mă retrag. 


Există cel puțin trei palimpseste timpurii ale acestui scenariu: 
oral, preoedipian și oedipian. Versiunea oedipiană poate fi expri- 
mată pe scurt: „Ce stupid este să fii fată. Pot obține doar puţine 
satisfacţii, după care mă retrag și-mi ling rănile“. Nu a fost greu 
să observăm cum aceasta se joacă aproape în fiecare an cu soțul 
care o subapreciază, dar și în viața profesională, acolo unde era 
necesară din când în când o ușoară distorsiune paranoidă, pentru 
a-i face pe colegii ei să se potrivească cu rolurile din scenariul ei. 

Lucrul uimitor a fost cât de multe a dezvăluit acest incident 
aparent simplu și inocent, atunci când au fost izolate și analiza- 
te schimbările extrem de rapide de atitudine. Înscenarea acestui 
teatru iluzionist în șase acte este în esenţă tragică: în ciuda sim- 
patiei primite, sfârșește într-o lamentare și reflectă calitatea vie- 
ţii doamnei Sayers. Povestea subliniază și explică natura autistă 
a tranzacţiilor și clarifică analiza structurală: Copilul trist care 
este repezit de către un Părinte intrapsihic și salvat de celălalt; 
resuscitarea efemeră a Adultului care îi apreciază comportamen- 
tul și, în fine, recăderea în fantasma arhaică. 

Pe baza analizei tranzacționale a analizei jocului și a analizei 
scenariului, este posibil să formulăm o teorie dinamică a relaţi- 
ilor sociale care completează teoria biologică și existențială for- 
mulată anterior în capitolul 8. În orice agregare socială, inclu- 
zând și cuplurile, individul se va strădui să se angajeze în 
tranzacţii care au legătură cu jocurile sale favorite. El se va stră- 
dui să inițieze jocuri care au legătură cu scenariul său și, de ase- 
menea, se va strădui să obțină cel mai important beneficiu pri- 
mar din acest angajament. În consecință, el va alege sau căuta 
asociați care promit să aducă cele mai mari beneficii: în cazul re- 
lațiilor informale, persoane care vor participa la tranzacțiile sale 
favorite; în cazul unor relaţii mai stabile, persoane care vor juca 
aceleași jocuri; în cazul relațiilor intime, persoane care sunt cele 
mai calificate pentru a interpreta roluri în scenariul său. Deoare- 
ce influența dominantă în relația socială este exercitată de către 
scenariu și pentru că acesta este derivat și adaptat după un pro- 
tocol care are la bază experienţa timpurie a individului în raport 
cu părinții săi, acele experienţe vor fi decisive pentru orice an- 
gajament și pentru orice implicare în vreun grup. Aceasta este o 
formulare mai generală decât celebra teorie a transferului, care 


ERIC BERNE 


ne vine în minte, deoarece se aplică oricărui tip de angajament 
în orice tip de grupare socială; adică oricărei tranzacții sau serii 
de tranzacţii care nu este complet structurată de către realitatea 
exterioară. Formularea noastră este utilă deoarece poate face 
obiectul unei testări de către oricare observator calificat, oriun- 
de. O astfel de testare nu necesită o perioadă prelungită de pre- 
gătire și nici un context aparte. 

Deși fiecare ființă umană intră în lume, în calitate de prizo- 
nier al propriului scenariu, marea speranţă și importanţă a rasei 
umane constă în faptul că Adultul poate fi nemulțumit de astfel 
de străduinţe, atunci când acestea sunt lipsite de valoare. 


Observaţii 


Anumite scenarii pe care am avut posibilitatea să le studiem în mod 
adecvat până acum aveau prototipuri stranii în literatura greacă; pe de 
altă parte, scenariul comun cunoscut ca „Scufiţa roșie“ este o adapta- 
re modernă, întâlnită în viața reală, care urmărește în mod implicit anu- 
mite variante ale respectivei povești. 

Scenele de la mijlocul scenariului doamnei Sayers sunt o bună exem- 
plificare a conceptului lui Berliner despre masochism2?. Atunci când 
doamna Sayers s-a întors pentru tratament, ea avea o amintire foarte 
vie a acestei interpretări. 

Calificarea necesară a observatorului care dorește să testeze aceas- 
tă teorie a relațiilor sociale este pregătirea clinică sau cel puţin aptitu- 
dinea clinică. Un rezultat negativ obținut de către un observator căru- 
ia îi lipsește această calificare nu este de prea mare importanţă; este 
precum eșecul în a găsi supernove al unui individ care nu a fost instruit 


2 B. Berliner, loc. cit. 

pentru folosirea telescopului astronomic sau precum eșecul de a detec- 
ta gene ale cuiva care n-a fost învățat cum să utilizeze un microscop 
electronic. De fapt, este nevoie de regulă de mai multă instruire, grijă 
și efort pentru a observa clar fenomenele clinice, decât pentru a utiliza 
oricare dintre aceste instrumente în mod adecvat. 

Standardul de valorificare a unei persoane, privit ca ceva diferit de 
încrederea în sine sau de judecata morală, este privit ca un fenomen 
Adult, mai degrabă decât unul Parental, din cauza universalităţii sale 
istorice și geografice, dezvoltării sale aparent autonome și a relaţiei sale 
cu estimările probabilistice ale comportamentului. 

Dintre toate formulările din studiile de specialitate privind nevroza 
de transfer, acelea ale lui Glover? sunt cele mai apropiate de ideea sce- 
nariului. De exemplu: „Istoria dezvoltării pacientului ce conduce la ne- 
vroza infantilă este rejucată în cabinet — pacientul joacă rolul actoru- 
lui și al șefului de trupă care încorporează (ca un copil la creșă) toată 
recuzita scenică pe care o conţine cabinetul psihanalitic, inclusiv și mai 
ales pe analistul însuși”4. Însă Glover vorbește doar despre ceea ce are 
loc în cabinetul psihanalitic. 


3 E. Glover, The Technique of Psycho-Analysis, International Universities Press, 
New York, 1955, capitolele VII și VIII. 
4 LE. Hinsie și J. Shatzky, Loc. cit. Citat sub titlul „Transference Neurosis”. 

Analiza relaţiilor 


Analiza relațiilor este în principal utilizată în studiul relaţiilor 
maritale și al legăturilor intime de diverse tipuri. În aceste situații 
s-ar putea extrage unele predicții și postdicții utile și convingătoa- 
re. Acest lucru ar trebui totuși aplicat cu moderație și judicios, deoa- 
rece ar putea reprezenta pentru pacient o intruziune nedorită în li- 
bertatea sa de decizie. Însă ca „temă pentru acasă“ pentru student 
sau terapeut, analiza relaţiilor este un exercițiu util pentru a învă- 
ţa să distingă mai clar între cele trei tipuri de stări ale eului. 

În cazul domnului Kinz, analiza relației a fost întreprinsă sub 
forma unei intervenţii necesare în momentul în care el era pe cale 
să lege o nouă relație care promitea să sfârșească și mai dezas- 
truos decât de obicei. Din cauza tendinței sale de a juca iar și 
iar scenariul său primejdios, s-a considerat oportun din când în 
când să se sacrifice rigiditatea tehnică în favoarea prevenirii a ceea 
ce părea că va duce la o tragedie iminentă. Era preferabil, de 
exemplu, să avem un pacient în viață cu o relaţie terapeutică pu- 
țin deteriorată decât unul mort, sacrificat pentru cauza terapiei 
aseptice. Situaţia era analoagă cu aceea a unui chirurg care tre- 
buie să abandoneze operația de apendicită pentru a administra 
un masaj unei inimi care nu mai bate. Relaţia dintre domnul Kinz 

și terapeut era suficient de transparentă, așa că amenințările ex- 
terioare reale puteau fi deosebite de încercările mai puțin malig- 
ne de a cere o protecţie parentală din partea doctorului. În acest 
caz, domnul Kinz nu întreținea legătura cu scopul de a-l alarma 
pe terapeut. El avea un alt joc în minte, care îl făcea să nu mai 
vadă consecințele mai grave. 

Tânăra în discuţie, domnișoara Ullif, părea, după descrierea 
domnului Kinz, să fi fost din punct de vedere clinic o persoană 
cu tendințe suicidare, iar cum domnul Kinz, din cauza depresiei 
sale severe și a sentimentului lipsei de valoare, nu putea decât 
să încurajeze aceste tendinţe, aventura lor amoroasă avea un prog- 
nostic destul de nesănătos. Domnul Kinz, în schimb, credea că 
această relație ar putea duce la căsătorie; de data aceasta, o dată 
în plus, găsise „adevărata dragoste“ și problema a fost aborda- 
tă plecând de la această premisă. În acest moment, el avea o bună 
înțelegere asupra analizei structurale și se părea că venise vre- 
mea ca el să înceapă să dobândească un plus de control social 
prin aplicarea a ceea ce cunoștea. Începea de asemenea să fie con- 
știent de faptul că relaţiile dintre oameni nu erau accidentale sau 
amorfe, ci aveau o motivaţie clară și o structură care determina 
desfășurarea lor și finalitatea lor. 

În schema din figura 11A au fost desenate două diagrame 
structurale, una reprezentându-l pe domnul Kinz, iar cealaltă pe 
domnișoara Ullif. Caracteristicile Părintelui, ale Adultului și ale 
Copilului domnului Kinz erau cunoscute atât lui însuși, cât și te- 
rapeutului, pacientul fiind acum încurajat să ofere o descriere li- 
beră a domnișoarei Ullif. Consideraţiile sale comprimate într-un 
paragraf sunau după cum urmează. 

Oriunde merge, bărbaţii vor alerga după ea, dar oricât de cu- 
rios ar părea, nu pentru avansuri de natură sexuală, ci pentru a 


avea grijă de ea. Merseseră amândoi la Carnegie Hall. Când con- 
certul se afla la jumătate, a spus că este prea obosită să mai au- 
dieze. În ceea ce-l privea, tocmai prinsese gustul pentru muzica 
cultă și nu o înţelegea foarte bine. Ea are nevoie tot timpul de 
bani și probabil și-ar dori un bărbat cu bani, însă nu ar vrea să 
vorbească despre modul în care sunt câștigați. Este confuză. A 
mers la un psihiatru, dar l-a abandonat, pentru că acesta era prea 
rece. Și-a dorit să devină muzician. Domnul Kinz, la fel ca tatăl 
său, era mai interesat de domeniul afacerilor și credea că și fe- 
meile ar trebui să fie de asemenea mai practice. Ea își dorea de 
asemenea să picteze. El a văzut câteva dintre picturile ei și a sim- 
tit că acestea reflectă confuzia ei, iar când i-a spus aceasta, a iri- 
tat-o. Nu poate rezista criticii. Este așa de sensibilă din când în 
când, că trebuie să se închidă în camera ei timp de câteva zile și 
să stea departe de toată lumea. Așteaptă de la el s-o înţeleagă, 
dar el i-a spus că nu crede că ar putea tolera această purtare. 

În acest punct am fi putut continua cu analiza, punând între- 
bări suplimentare atunci când ar fi fost necesare. Schema a fost 
modificată din figura 11A în figura 11B. Figura 11B reprezintă re- 
lația teoretic perfectă, dar inexistentă, în care fiecare aspect al fie- 
cărei părți este în relație complementară cu fiecare aspect al celeilal- 
te părți, astfel că tranzacţiile satisfăcătoare pot avea loc de-a lungul 
fiecăruia dintre cei nouă vectori posibili, în ambele direcții. Dacă, 
de exemplu, Părintele domnului Kinz oferă un stimul tranzacţio- 
nal direcționat către Copilul lui Ullif, cea din urmă va oferi un răs- 
puns pe măsură, și viceversa. Aceasta înseamnă, de fapt, că toate 
tranzacţiile dintre cele două părți vor fi complementare. 

Primul vector investigat a fost Kinz Părinte — Uliff Copil. În 
discuţia despre Părintele lui, domnul Kinz nu a fost suficient de 
precis și a menţionat atitudini care mai degrabă aparțineau 

Adultului sau Copilului său. Aceste neglijențe au fost clarificate 
cu atenție și a fost accentuată necesitatea de a discuta un singur 
aspect o dată. Dacă vreo confuzie era lăsată să intervină, atunci 
scopul bine definit al analizei relaţiei ar fi fost compromis. 

Atunci când a fost discutată problema de relaționare, a re- 
zultat că domnul Kinz o vedea pe domnișoara Ullif ca pe un 
fel de copil abandonat, o ființă neajutorată ce avea nevoie de 
protecţie. Domnul Kinz era cunoscut pentru generozitatea sa 
Parentală; de fapt, multe dintre încurcăturile în care a intrat au 
fost cauzate de această atitudine. Domnișoara Ullif, la rândul 
ei, era foarte receptivă la astfel de propuneri. De aceea s-a de- 
dus că, în general, vectorul Kinz Părinte — Ullif Copil era unul 
conjunctiv. Însă era o excepţie demnă de menţionat: atunci 
când ea s-a autoizolat, Părintele lui a fost frustrat, pentru că 
atunci nu a putut avea grijă de ea. Prin urmare, pe termen lung 
existau aici elemente disjunctive sau antipatice. Primul pas pen- 
tru stabilirea figurii 11C, analiza relației actuale, a fost să păs- 
trăm vectorul Kinz P — Ullif C™ din figura 11B, însă să-l mar- 
căm cu o bară. 

Materialul disponibil pentru studierea vectorului Kinz Părin- 
te — Ullif Adult! a avut în principal legătură cu dorința domni- 
șoarei Ullif de a fi pictoriță. Din punctul de vedere al Părintelui, 
domnul Kinz nu a fost prea impresionat, reluând atitudinea ta- 
tălui său în această privință. De aceea, tranzacţia Kinz P — Ullif 
A a fost ștearsă de pe diagrama de relație. Kinz P — Ullif P! nu 
a fost cu nimic mai promițătoare și a fost de asemenea ștearsă; 
cei doi prieteni nu prea obișnuiau să discute probleme de mora- 
lă sau să aibă grijă de oameni, împreună. 

Kinz Adult — Ullif CopillY s-a centrat în jurul modului de a 
trăi al domnișoarei Ullif. Pe motive întemeiate, el a fost critic la 

Figura 11 


adresa menajului ei dezordonat, obiceiurilor nesănătoase de ali- 
mentaţie, izolării și a incapacității de a tolera critica, iar ea a fost 
ofensată. Prin urmare, Kinz A — Ullif C a fost eliminată ca dis- 
junctivă. Kinz Adult — Ullif AdultY nu a fost mai bună. Ea era 
interesată de arte, el de afaceri și aviaţie, iar ei nu puteau vorbi 
multă vreme, cu mult entuziasm, despre proiectele fiecăruia în 
parte. Kinz Adult — Ullif Părinte!” era neutră, deoarece ea nu a 

arătat nicio activitate Parentală perceptibilă în cadrul relaţiei; nu 
a oferit niciun sfat maternal sau vreun ajutor pentru sarcinile lui. 

Kinz Copil — Ullif PărinteY!l a fost eliminată din același mo- 
tiv. Ea nu a făcut nicio încercare să-l protejeze sau să-l critice pen- 
tru nesăbuința lui și nici nu a arătat vreo înclinare pentru a o dis- 
cuta logic, ceea ce de asemenea a eliminat tranzacţia Kinz 
Copil — Ullif AdultV™. A mai rămas de discutat tranzacţia Kinz 
Copil — Ullif Copil. Scenariul domnului Kinz a fost deja descris, 
iar din punctul de vedere al femeii, domnul Kinz abia așteaptă 
să fie ispitit și apoi aruncat deoparte într-un fel neplăcut și vio- 
lent, cu implicarea unei a treia părți. Pe de altă parte, jocul dom- 
nișoarei Ullif consta în numeroase ocazii în ispitirea și abuzarea 
bărbatului, urmate apoi din nou de abandonarea acestuia prin 
autoizolare. Întrucât există dispute intense, în legătură cu cine 
urmează să inițieze ispitirea, abuzul și abandonul, Kinz C — Ul- 
liff CIX reprezintă cu greu o relaţie funcțională. 

Rezultatul final al acestei analize arăta că a rămas doar un sin- 
gur vector conjunctiv, Kinz P — Ullif CH, ca în figura 11C. Domnul 
Kinz a decis că relația nu arată promițător și a întrerupt-o. 

Relaţia doamnei Catters cu una dintre prietenele ei, doamna 
Beth, a fost analizată de asemenea, din motive în care nu vom 
intra aici. Din nou, figura 11A și 11B au fost desenate la momen- 
tul potrivit, iar rezultatul final este arătat în figura 11D, cu vec- 
torii numerotaţi cu cifre romane în aceeași ordine ca înainte. 

Cele două femei aveau grijă una de cealaltă în caz de boală și 
se încurajau reciproc în caz de depresie, astfel încât Catters Pă- 
rinte — Beth Copil! și Beth Părinte — Catters CopilVIl erau com- 
plementare și conjunctive. Ele își ofereau de asemenea reciproc 
sfaturi Parentale și încurajări legate de diverse proiecte practi- 
ce, implementând Catters P — Beth All și Beth P— Catters AIV. 

Discuţiile raționale despre aceleași probleme erau satisfăcătoare 
în mod tacit în timpul tranzacţiei Catters A — Beth AY. După ce 
mergeau împreună la petreceri, erau încântate să judece și să bâr- 
fească răutăcios: Catters P — Beth P! și respectiv Catters C — 
Beth CIX. Conflictele lor apăreau atunci când una încerca să cal- 
meze ieșirea impulsivă a celeilalte; aceasta se întâmpla la nive- 
lul tranzacţiilor Catters A — Beth CV! și Beth A — Catters CVII, 
iar critica Parentală a uneia către cealaltă (P-CIIIVII) era accepta- 
tă ca parte din jocul lor; în schimb, abordările raționale 
(A-CVINIID aduceau dificultăți. Prin urmare, Catters A — Beth 
CY! și Beth A — Catters CVII au fost eliminate. 

În acest caz, relaţia avea o structură excepțional de stabilă, cu 
șapte vectori conjunctivi din nouă în total. Istoria și vicisitudini- 
le prieteniei lor lungi și fericite confirmau rezultatele analizei. 

Ceea ce a fost prezentat mai sus reprezintă cel mai elementar 
tip de analiză de relaţie, iar cu ocazii extrem de rare se poate în- 
cerca, alături de pacient, o formă și mai avansată de analiză. Este 
simplu de observat că există factori calitativi și cantitativi supli- 
mentari ce trebuie luaţi în considerare într-o manieră mai deta- 
liată. Din punct de vedere calitativ există cel puţin patru posibi- 
lități „într-o relaţie”: unii oameni se descurcă „bine“ împreună; 
alţii abia așteaptă să se certe sau să se lupte; unii pur și simplu 
nu-i pot suporta pe alții, iar alţii pur și simplu nu au nimic să-și 
spună. Aceste alternative pot fi caracterizate drept simpatie, an- 
tagonism, antipatie și indiferență și pot fi ușor înțelese din punctul 
de vedere al analizei jocului. Ele reprezintă, în această ordine, jo- 
curi conjunctive, jocuri disjunctive, jocuri conflictuale cu roluri 
ireconciliabile (adesea identice) în cadrul aceluiași joc și jocuri 
care sunt irelevante pentru unul și celălalt. O analiză calitati- 
vă ar trebui să țină cont de natura vectorilor. Un exemplu este 

arătat în figura 12A, în care calitățile tranzacţiilor sunt reprezen- 
tate prin semne convenționale; simpatia printr-o linie groasă, an- 
tagonismul printr-o linie în zigzag, antipatia printr-o linie bara- 
tă, iar indiferența printr-o linie subțire. 

Aspectul cantitativ se referă la intensitatea fiecărui vector, iar 
aceasta poate fi reprezentată, de asemenea, într-o diagramă. În 
acest caz ar fi de dorit să avem linii duble, deoarece vectorii com- 
plementari ar putea diferi ca tărie: de exemplu, Catters P — Beth 
C era mai puternică decât Beth C — Catters P. Atunci când 
doamna Beth era bolnavă, nu simțea așa de mult nevoia ca cine- 
va să aibă grijă de ea, așa cum doamna Catters simţea nevoia de 
a fi îngrijită, diferenţă ilustrată în figura 12B. 

O a treia complicație se referă la cantitatea de informaţii dis- 
ponibile. Analiza unui mariaj de lungă durată necesită o atenţie 
continuă și o reevaluare pe măsură ce progresează terapia. 

Aceste complicații sunt totuși, în mod normal, semnificative 
doar din punct de vedere academic. Din acel punct de vedere, 
analiza relaţiei poate părea a fi nesfârșită sau nedeterminată și, 
deci, de o valoare îndoielnică. În practică însă, tipul simplu de 
analiză ilustrat în cazul domnul Kinz și al doamnei Catters este 
în mod surprinzător extrem de relevant și e un instrument cu va- 
loare predictivă și postdictivă și cu o precizie retrospectivă de 
ordinul a 80% sau 90%. Atât ceea ce se va întâmpla în momente 
diferite în cursul unei „relaţii“, cât și deznodământul pot fi an- 
ticipate cu o precizie considerabilă prin această procedură. Dacă 
scopul nostru este să înțelegem posibilitățile de dezvoltare ale 
unei relații, este necesar să facem analiza relaţiei, deoarece în re- 
alitate nu există un astfel de lucru definit ca „relație“ în sensul 
comun și substanţial al cuvântului, ci numai tendinţe, care va- 
riază printre cei nouă vectori posibili. 

